title: দুর্ঘটনা

text: সাধারণতঃ সড়ক দুর্ঘটনায় গাড়ীর মুখোমুখি সংঘর্ষ, অগ্নিকাণ্ড ইত্যাদি সাধারণ দুর্ঘটনা হিসেবে চিহ্নিত হয়ে আছে। এ জাতীয় দুর্ঘটনাগুলো সরেজমিনে তদন্তপূর্বক চিহ্নিতকরণের মাধ্যমে প্রয়োজনীয় পদক্ষেপ গ্রহণ করে ভবিষ্যতে এড়িয়ে যাওয়া যায় যা 'তৃণমূল পর্যায়ে কারণ চিহ্নিত বিশ্লেষণ' নামে পরিচিত। কিন্তু সচরাচর তা ব্যাপক আকারে ও অদৃষ্টবাদজনিত কারণে প্রতিপালিত হয় না। তৃণমূল পর্যায়ের কারণগুলো একই ধরণের নয় এবং পুরোটাই চক্রাকারে দুর্ঘটনা আকারে ফিরে আসে যা কখনোই চিহ্নিত করা সম্ভবপর হয়ে উঠে না। এরফলে ভবিষ্যতে এটি একই ধরণের দুর্ঘটনার পুণরাবৃত্তি নয় বিধায় তা 'আকস্মিক ঘটনা' হিসেবেই রয়ে যায়।


title: দুর্ঘটনা

text: শারীরিক বা বাহ্যিক দুর্ঘটনার মধ্যে রয়েছে অনাকাঙ্খিতভাবে সংঘর্ষ বা পতন। ধারালো জিনিসপত্র, খুব গরম তৈল কিংবা পানি, বৈদ্যুতিক সামগ্রীর সংস্পর্শ অথবা বিষাক্ত পদার্থের সংস্পর্শ এর উদাহরণ।


title: দুর্ঘটনা

text:
অভ্যন্তরীণ দুর্ঘটনার মধ্যে রয়েছে অপ্রত্যাশিতভাবে গোপন তথ্য প্রকাশের মাধ্যমে ফাঁস হয়ে যাওয়া কিংবা ভুলক্রমে ও নির্দিষ্ট সময়ের মধ্যে কোন বিষয়ে অংশগ্রহণ করতে ব্যর্থ হওয়া ইত্যাদি। এছাড়াও, অত্যন্ত গুরুত্বপূর্ণ বিষয়াদি ভুলে যাওয়া, জরুরী কম্পিউটার ফাইল মুছে ফেলা কিংবা অন্যকে কপি করে দেয়া এর উৎকৃষ্ট উদাহরণ।
সাধারণতঃ শারীরিকভাবে আঘাতপ্রাপ্ত অথবা ক্ষতিগ্রস্ত ব্যক্তিকে হাসপাতালে চিকিৎসা শেষে ছাড়পত্র প্রদান করা হয়। অধিকাংশ দুর্ঘটনাই সাধারণতঃ যানবাহনের সংঘর্ষ ও পতনজনিত কারণে হয়ে থাকে। তবে শারীরিকভাবে আঘাতপ্রাপ্তি হিংসাত্মক আক্রমণজনিত কারণেও হতে পারে।


title: দুর্ঘটনা

text: কর্মকালীন সময়ে সংঘটিত যে-কোন ধরণের দুর্ঘটনাতেই প্রত্যক্ষ কিংবা পরোক্ষভাবে কোন না কোন কারণ এবং প্রতিক্রিয়া থাকে যা দুর্ঘটনা এবং কাজের মধ্যে সম্পর্ক সৃষ্টি করে।


title: জাকির হোসেন (মুক্তিযোদ্ধা)

text: জাকির হোসেন বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: জাকির হোসেন (মুক্তিযোদ্ধা)

text: জাকির হোসেন জন্ম বরিশাল জেলার মুলাদি উপজেলার চর পদ্মা গ্রামে। তাঁর বাবার নাম আক্কেল আলী এবং মায়ের নাম হাসেন বানু। তাঁর স্ত্রীর নাম জাহানারা হোসেন। তাঁদের দুই ছেলে ও এক মেয়ে।


title: জাকির হোসেন (মুক্তিযোদ্ধা)

text: ইপিআরে চাকরি করতেন জাকির হোসেন। ১৯৭১ সালে কর্মরত ছিলেন চুয়াডাঙ্গা উইংয়ের অধীনে। মুক্তিযুদ্ধ শুরু হলে মনিরুজ্জামানের (বীর বিক্রম) নেতৃত্বে যুদ্ধে ঝাঁপিয়ে পড়েন। কুষ্টিয়া ও ঝিনাইদহ প্রতিরোধ যুদ্ধে অংশ নেওয়ার পর ভারতে আশ্রয় নেন। পরে ৮ নম্বর সেক্টরের বয়রা সাব-সেক্টরে যুদ্ধ করেন। চৌগাছা, ছুটিপুর হিজলি, বেনাপোলসহ আরও কয়েক স্থানে সাহসিকতার সঙ্গে যুদ্ধ করেন।


title: জাকির হোসেন (মুক্তিযোদ্ধা)

text:
মুক্তিযোদ্ধাদের ক্যাম্পে সিদ্ধান্ত হয় পাকিস্তানিদের ক্যাম্প আক্রমণের। একদিন ৮০ জন মুক্তিযোদ্ধা রাতে রওনা হন সেই ক্যাম্পের উদ্দেশে। শেষ রাতে ক্যাম্প ঘেরাও করে আক্রমণ করে মুক্তিযোদ্ধারা। প্রচণ্ড যুদ্ধ হয় দুই পক্ষে। এতে বেশ কিছু সেনা মারা যায়। মুক্তিযোদ্ধাদের পক্ষেও কয়েকজন শহীদ ও আহত হন। ঘণ্টা খানেক যুদ্ধ করার পর সকাল হয়ে যায়। মু্ক্তিযোদ্ধারা পিছু হটে একটা আমবাগানে আশ্রয় নেয়। রাতে সেই বাগানে পাকিস্তানিদের একজন এল একটা পত্র নিয়ে। সে এসেছে জাকিরে হোসেনর কাছেই। পত্র পাঠিয়েছে পাকিস্তানিদের ওলদাত খান নামের একজন হাবিলদার। যিনি জাকির হোসেনের প্রশিক্ষক ছিলেন। তিনি লিখেছে, “তুমি আমার কাছে প্রশিক্ষণ নিয়েছ, আমি তোমার ওস্তাদ। তুমি আমাদের ওপর আকস্মিক আক্রমণ করে আমাদের কয়েকজন সৈন্য মেরে ফেলেছ। তুমি গাদ্দার। তোমার হিম্মত থাকলে কাল আমাদের সাথে যুদ্ধ করতে এসো।”
এই চিঠি পেয়ে মুক্তিযোদ্ধারা বেশ উত্তেজিত হয়ে পড়েন। প্রাথমিক সিদ্ধান্ত ছিল দুই-তিন পর পাকিস্তানিদের ক্যাম্পে আবার আক্রমণ চালানোর। চিঠি পাওয়ার পর সেই সিদ্ধান্ত পরিবর্তন করে পরদিন সকালেই আবার সেখানে আক্রমণ করেন মুক্তিযোদ্ধারা। এ আক্রমণে পাকিস্তানিদের কয়েকজন নিহত হয়। দুজন পাকিস্তানিকে জীবিত আটক করা হয়। তাদের পরে হত্যা করা হয়। যুদ্ধ চলতে থাকে। এরপর তাদের বিমান এসে মুক্তিযোদ্ধাদের ওপর প্রচণ্ড হামলা চালায়। বিমান হামলায় এবং পাকিস্তানিদের পাল্টা আক্রমণে ৩০ জন মুক্তিযোদ্ধা শহীদ হন। কয়েকজন আহত হন।


title: হেনরি কিসিঞ্জার

text: হেনরি কিসিঞ্জার (; (ইংরেজিতেঃ Henry Kissinger); (জন্মঃ ২৭ মে, ১৯২৩) জার্মান-বংশোদ্ভূত আমেরিকান শিক্ষাবিদ, রাজনৈতিক বিজ্ঞানী, কূটনীতিবিদ এবং ব্যবসায়ী। তাঁর পুরো নাম "হেঞ্জ আলফ্রেড হেনরি কিসিঞ্জার"। মার্কিন যুক্তরাষ্ট্রের জাতীয় নিরাপত্তা পরামর্শক হিসেবে দায়িত্ব পালন করেন। এরপর প্রেসিডেন্ট রিচার্ড নিক্সন এবং প্রেসিডেন্ট জেরাল্ড ফোর্ড সরকারদ্বয়ের প্রতিরক্ষা মন্ত্রী হিসেবেও দায়িত্ব পালন করেছিলেন। মেয়াদ শেষ হলেও অদ্যাবধি অনেক প্রাক্তন রাষ্ট্রপতি এবং বিশ্ব নেতৃবৃন্দের কাছে তার মতবাদ সম্পর্কে বক্তব্য প্রদান করতে দেখা যায়।


title: হেনরি কিসিঞ্জার

text: হোয়াইট হাউসে অবস্থানকালীন রিচার্ড নিক্সন, হেনরি কিসিঞ্জারের মাধ্যমে মার্কিন যুক্তরাষ্ট্রে রিয়েলপলিটিকের মতবাদ প্রতিষ্ঠা করেন। ক্ষমতায় থাকাকালে ১৯৬৯ থেকে ১৯৭৭ সালের মধ্যে কিসিঞ্জার মার্কিন যুক্তরাষ্ট্রের বৈদেশিক নীতিতে অত্যন্ত গুরুত্বপূর্ণ ভূমিকা পালন করেন। এ সময় তিনি ডিটেন্টে নীতির মাধ্যমে সোভিয়েত ইউনিয়ন, গণপ্রজাতন্ত্রী চীনের সাথে মধ্যস্থতাকারী হিসেবে আমেরিকার সম্পর্ক বজায় রাখেন। প্যারিস শান্তি সম্মেলনেরও প্রধান আলোচক ছিলেন তিনি। ভিয়েতনাম যুদ্ধে আমেরিকার সম্পৃক্ততারও ইতি ঘটান হেনরি কিসিঞ্জার। অনেক ধরনের আমেরিকান নীতি এ সময়ে সৃষ্ট হয়। তন্মধ্যে কম্বোডিয়ায় বোমাবর্ষণের ঘটনায় তাঁর সম্পৃক্ততা এখনো বিতর্কের পরিবেশ সৃষ্টি করে। কিসিঞ্জার এখনো বিতর্কিত ব্যক্তিত্ব হিসেবে বহাল তবিয়তে অবস্থান করছেন।


title: হেনরি কিসিঞ্জার

text: ১৯৭৩ সালে আরব-ইসরায়েল যুদ্ধের প্রেক্ষাপটে কিসিঞ্জার মধ্যস্থতাকারীর ভূমিকা হিসেবে ইসরায়েলকে সিনাই উপত্যকা থেকে সেনা প্রত্যাহারে বাধ্য করান। এরফলে তাঁর রাজনৈতিক দূরদর্শীতার পরিচয় পাওয়া যায় যা তৈল সঙ্কট উপশমে সহায়তা করেছিল।


title: হেনরি কিসিঞ্জার

text: হেনরি কিসিঞ্জারের দিক নির্দেশনায় মার্কিন যুক্তরাষ্ট্রীয় সরকার ১৯৭১ সালে সংঘটিত বাংলাদেশের মহান মুক্তিযুদ্ধে পাকিস্তানকে সমর্থন করে। কিসিঞ্জার পূর্বেই দক্ষিণ এশিয়ায় সোভিয়েত ইউনিয়নের প্রভাব বিস্তার এবং ভারত-সোভিয়েত ইউনিয়নের মধ্যেকার মৈত্রী সম্পর্ক সম্পর্কে সচেতন ছিলেন। কিন্তু পাকিস্তানের সাথে চীনের মৈত্রী সম্পর্ক এবং চীনের সাথে ভারত ও সোভিয়েত রাশিয়ার বৈরী, শত্রুভাবাপন্ন মনোভাবের কারণে চীনের সাথে মার্কিনীদের সম্পর্ক উন্নয়নের সুযোগ গ্রহণ করেন।


title: হেনরি কিসিঞ্জার

text: সাম্প্রতিক বছরে কিসিঞ্জার নিক্সনের সঙ্গে ব্যক্তিগত আলাপচারিতার কথকতা ফাঁসের প্রেক্ষাপটে পুণরায় সংবাদ মাধ্যমে আলোচিত হন। সেখানে তিনি বাংলাদেশ-পাকিস্তান যুদ্ধ নিয়ে তদানীন্তন ভারতীয় প্রধানমন্ত্রী শ্রীমতি ইন্দিরা গান্ধী সম্বন্ধে বিরূপ মন্তব্য করেছিলেন। এছাড়াও তিনি যুদ্ধের অব্যবহিত পরেই ভারতীয়দের সম্পর্কেও শিষ্টাচার বহির্ভূত শব্দ প্রয়োগ করেন। অবশ্য, পরবর্তীকালে কিসিঞ্জার তাঁর এ ধরনের বিরূপ মন্তব্য ও শিষ্টাচার বহির্ভূত শব্দ ব্যবহারের জন্য ক্ষমা প্রার্থনা করেন।


title: হেনরি কিসিঞ্জার

text: ক্ষমা প্রার্থনা পর ২০০৭ সালের অক্টোবরের প্রথমদিকে ভারতের প্রধান বিরোধী দলনেতা লাল কৃষ্ণ আদভানী'র সাথে সৌজন্য সাক্ষাৎ করেন। তিনি ভারত-মার্কিন পারমাণবিক চুক্তি বাস্তবায়নের লক্ষ্যে আদভানী'র ভারতীয় জনতা পার্টির প্রতি তাঁর সমর্থন ব্যক্ত করেন।


title: হেনরি কিসিঞ্জার

text: এপ্রিল, ২০০৮ সালে কিসিঞ্জার বলেন যে, ভারত মার্কিন যুক্তরাষ্ট্রের দৃষ্টিভঙ্গীর সাথে সমান্তরালভাবে চলছে। এরফলে ভারত মার্কিন যুক্তরাষ্ট্রের অন্যতম মিত্রদেশ হিসেবে পরিচিতি পেয়েছে।


title: হেনরি কিসিঞ্জার

text: ক্রিস্টোফার হিচেন্স নামীয় একজন ব্রিটিশ-আমেরিকান সাংবাদিক ও লেখক কিসিঞ্জারের রাজনৈতিক ভূমিকা নিয়ে প্রধান সমালোচনাকারী হিসেবে পরিচিতি পান। ২০০১ সালে রচিত দ্য ট্রায়াল অব হেনরি কিসিঞ্জার শিরোনামের বইয়ে কিসিঞ্জারকে একজন যুদ্ধাপরাধীরূপে আখ্যায়িত করেন। বইটিতে ইন্দোচীন, বাংলাদেশ, চিলি, সাইপ্রাস এবং পূর্ব তিমুরের মুক্তিকামী জনতা, বিপ্লবীদেরকে হত্যা করতে উৎসাহিত ও উদ্বুদ্ধকরণ, অপহরণ এবং নির্যাতনের মতো বিষয়গুলো তাঁর বিরুদ্ধে উপস্থাপন করা হয়। উক্ত বইটিকে উপজীব্য করে একই শিরোনামে ২০০২ সালে একটি প্রামাণ্যচিত্র নির্মাণ করা হয়।


title: হেনরি কিসিঞ্জার

text: হেনরী কিসিঞ্জার সংবাদ ও প্রচার মাধ্যমকে এড়িয়ে চলতেন। সাম্প্রতিক সময়ে তিনি ১৯৭৯ সালের মিশর-ইসরায়েলের মধ্যকার শান্তি চুক্তির বিষয়ে একটি দুষ্প্রাপ্য সাক্ষাৎকার প্রদান করেন। তথ্যচিত্রের নামকরণ করা হয়েছিলঃ "ব্যাক ডোর চ্যানেলসঃ দ্য প্রাইস অব পীস"। ইউম কিপ্পুর যুদ্ধে মিশর এবং সিরিয়া কর্তৃক ইসরায়েলের বিরুদ্ধে ১৯৭৩ সালে সংঘটিত যুদ্ধের বিষয়টি চলচ্চিত্রে তুলে ধরা হয়েছিল। সেখানে তিনি পারমাণবিক যুদ্ধের ঘনঘটা ভীষণভাবে উপলব্ধি করেছিলেন।


title: হেনরি কিসিঞ্জার

text: ১৯৯০ সালে তিনি দি ইকোনোমিস্ট পত্রিকায় দর্শনীর বিনিময়ে সাক্ষাৎকার প্রদান করেন।


title: হেনরি কিসিঞ্জার

text: ব্রিটিশ ইতিহাসবেত্তা নাইয়ল ফার্গুসন কর্তৃক "কিসিঞ্জার" শিরোনামে একটি প্রামাণ্যচিত্র নির্মিত হয়। কাইমেরিকা মিডিয়া'র পরিবেশনায় এটি ২০১১ সালে মুক্তি পায়।


title: হেনরি কিসিঞ্জার

text: হেনরি কিসিঞ্জার প্রথম বিয়ে করেন অ্যান ফ্লেশার নামীয় এক মহিলাকে। এ সংসারে দুই সন্তান - "এলিজাবেথ" এবং "ডেভিড" রয়েছে। ১৯৬৪ সালে তাদের মধ্যেকার বিবাহ-বিচ্ছেদ ঘটে। দশ বছর পর ন্যান্সী ম্যাগিনেস-কে বিবাহ করেন। তাঁরা এখন কানেক্টিকাটের কেন্টে এবং নিউইয়র্ক সিটিতে বসবাস করছেন।


title: হেনরি কিসিঞ্জার

text: ডেভিড কোনান ও'ব্রায়ানের নিয়ন্ত্রাধীন কোনাকো টেলিভিশন প্রোডাকশনের প্রধান ছিলেন। এরপর এনবিসি ইউনিভার্সেলে নির্বাহী হিসেবে অদ্যাবধি কর্মরত আছেন। ডিপ্লোমেসি গেমসকে কিসিঞ্জারের সবচেয়ে প্রিয় খেলা হিসেবে একটি খেলাধূলা সাময়িকীর সাথে সাক্ষাৎকারে তুলে ধরেছেন।


title: হেনরি কিসিঞ্জার

text: শৈশবকাল থেকেই কিসিঞ্জার তার নিজ শহরের এসপিভিজিজি গ্রিউথার ফার্থ ফুটবল ক্লাবের একনিষ্ঠ সমর্থক হিসেবে চিহ্নিত হয়ে আছেন।


title: হেনরি কিসিঞ্জার

text: ১৯৭৩ সালে হেনরি কিসিঞ্জার ও লে ডাক থো যৌথভাবে নোবেল শান্তি পুরস্কারে ভূষিত হন। জানুয়ারি, ১৯৭৩ সালে উত্তর ভিয়েতনাম ও মার্কিন যুক্তরাষ্ট্রের মধ্যেকার যুদ্ধ বিরতি এবং সেখান থেকে আমেরিকান সেনা প্রত্যাহারের প্রেক্ষাপটে তাঁকে এ পুরস্কার প্রদান করা হয়। কিন্তু লে ডাক থো পুরস্কার গ্রহণে অস্বীকৃতি জানান কেননা তখনো যুদ্ধ চলছিল। কিন্তু তাদেরকে নোবেল শান্তি পুরস্কার প্রদানের ফলে নরওয়েজিয়ান নোবেল কমিটি ব্যাপক সমালোচনার মুখোমুখি হয়। এরফলে নরওয়েজিয়ান নোবেল কমিটির দুইজন সদস্য পদত্যাগ করেন। কিন্তু যখন এ পুরস্কারের বিষয়টি ঘোষিত হয়, তখনও উভয় পক্ষের মধ্যে আলাপ-আলোচনা অব্যাহত ছিল। অনেক সমালোচকদের অভিমত, কিসিঞ্জার শান্তি প্রণেতা ছিলেন না; বরঞ্চ যুদ্ধের ব্যাপক প্রসারে সুদূরপ্রসারী ভূমিকা রেখেছিলেন।


title: হেনরি কিসিঞ্জার

text: ১৯৮০ সালে স্মৃতিকথামূলক গ্রন্থঃ "দ্য হোয়াইট হাউ ইয়ার্স"-এর ১ম খণ্ডের জন্য তিনি ইতিহাস বিভাগে ন্যাশনাল বুক এ্যাওয়ার্ড লাভ করেন।


title: হেনরি কিসিঞ্জার

text: ১৯৯৫ সালে তিনি সম্মানজনক নাইট কমান্ডার পদবীতে ভূষিত হন।


title: হেনরি কিসিঞ্জার

text: ১৯৯৮ সালে নিজ শহর জার্মানির ফার্থে বিশেষ নাগরিকের মর্যাদা লাভ করেন। আজীবন সমর্থক হিসেবে এসপিভিজিজি গ্রিউথার ফার্থ ফুটবল ক্লাবের সম্মানিত সদস্য মনোনীত হন এবং আজীবন মৌসুম টিকিটধারীরও মর্যাদা পান। ১০ ফেব্রুয়ারি, ২০০১ থেকে ২০০৫-এর গ্রীষ্ম পর্যন্ত "কলেজ অব উইলিয়াম এন্ড ম্যারি"'র আচার্য্য হিসেবে আসীন ছিলেন।


title: হেনরি কিসিঞ্জার

text: আন্তর্জাতিক কনসাল্টিং ফার্ম হিসেবে কিসিঞ্জার এসোসিয়েটসের প্রতিষ্ঠাতা ও সভাপতির দায়িত্বে আছেন তিনি।


title: পরাগায়ন

text: পরাগায়ন (), গাছের প্রজননের একটি মৌলিক প্রক্রিয়াবিশেষ। যে পদ্ধতিতে ফুলের পরাগধানী থেকে পরাগরেণু স্থানান্তরিত হয়ে ফুলের গর্ভমুণ্ডে পড়ে, তাকে পরাগায়ন বলা হয়।


title: পরাগায়ন

text: উদ্ভিদে পরাগায়ন প্রধানত দুধরণের হয়ে থাকে। যথা:


title: পরাগায়ন

text:
পরাগধানী হতে পরাগরেণু আপনাআপনি স্থানান্তরিত হয়ে যখন একই ফুলের বা একই গাছের অন্য কোনো ফুলের গর্ভমুণ্ডে পড়ে তখন তাকে স্ব-পরাগায়ন বা সেল্ফ পলিনেশন বলে। স্ব-পরাগায়নে দুটি ফুলের জিনোটাইপ একই রকম হয় তাই উৎপন্ন ফলে যে বীজ হয় তাতে জিনোটাইপের কোনো পরিবর্তন হয় না। ফলস্বরূপ ঐ বীজ থেকে পরবর্তীতে যে গাছ হয় তারও বৈশিষ্ট্য মাতৃ-উদ্ভিদের মত হয়। বলা যায়, এ পদ্ধতিতে প্রজাতির বিশুদ্ধতা অটুট থাকে বা রক্ষিত হয়।
যখন পরাগধানী হতে পরাগরেণু কোনো মাধ্যমের বা বাহকের দ্বারা স্থানান্তরিত হয়ে একই প্রজাতির অন্য একটি গাছের ফুলের গর্ভমুণ্ডে পড়ে তখন তাকে পর-পরাগায়ন বা ক্রস পলিনেশন বলে। বাহকের মধ্যে উল্লেখযোগ্য হলো বাতাস, পোকামাকড় ইত্যাদি। এক্ষেত্রে ফুলগুলোতে জিনোটাইপের ভিন্নতা থাকে বিধায় এর ফল থেকে যে বীজ উৎপন্ন হয় তাতেও জিনোটাইপের পরিবর্তন হয়। ফলস্বরূপ এ বীজ থেকে যে গাছ হয় তার বৈশিষ্ট্য পুরোপুরি মাতৃ-উদ্ভিদের মতো হয় না; পরবর্তী বংশধরদের মাঝে নতুন প্রকরণ কিংবা নতুন প্রজাতিরও উদ্ভব হতে পারে।


title: আমির নিউলি

text: আমির নিউলি (জন্ম: ২২ এপ্রিল, ১৯৪১ - মৃত্যু: ২ নভেম্বর, ২০০৯) ইসরায়েলের একজন কম্পিউটার বিজ্ঞানী।


title: আমির নিউলি

text: আমির নিউলি ১৯৬২ সালে টেকনিয়ন থেকে গণিতে বিসসি ডিগ্রি লাভ করেন। তিনি ১৯৬৭ সালে ওয়াইজম্যান ইন্সটিটিউট অব সায়েন্স থেকে ফলিত গণিতে ডক্টরেট ডিগ্রি লাভ করেন। তিনি স্ট্যানফোর্ড বিশ্ববিদ্যালয়ে ডক্টরেটোত্তর গবেষণা সম্পন্ন করেন। তিনি ১৯৭৩ সালে তেল আবিব বিশ্ববিদ্যালয়ে কম্পিউটার বিজ্ঞানের প্রতিষ্ঠা করেন। ১৯৭৬-১৯৭৭ সালে তিনি পেন্সিলভানিয়া বিশ্ববিদ্যালয়ে ভিজিটিং অধ্যাপক হিসেবে কর্মরত ছিলেন। ১৯৮২ সালে তিনি হার্ভার্ড বিশ্ববিদ্যালয় এ এবং ১৯৮৬ সালে তিনি ইউনিভার্সিটি অব টেক্সাস অ্যাট অস্টিন এ ভিজিটিং অধ্যাপক হিসেবে কর্মরত ছিলেন। ১৯৮১ সালে ওয়াইজম্যান ইন্সটিটিউট অব সায়েন্সের কম্পিউটার বিজ্ঞানের অধ্যাপক ছিলেন। তিনি ১৯৯৯ সালে নিউ ইয়র্ক বিশ্ববিদ্যালয়ের কম্পিউটার বিজ্ঞানে যোগদান করেন।


title: সমর্থক

text: সমর্থক (ইংরেজিতেঃ Aficionado, Fan, Supporter) হচ্ছেন কোন একজন ব্যক্তি, যিনি কোন কিছুকে একনিষ্ঠভাবে পছন্দ কিংবা কোন ব্যক্তির শক্তিমত্তা বা আদর্শে বিশ্বাস করেন। দেশীয় বা আন্তর্জাতিক পর্যায়ের বিশেষভাবে জনপ্রিয় ব্যক্তি, সঙ্গীতের ব্যাণ্ড কিংবা খেলাধূলায় কোন দলকে সমর্থন করা এর উদাহরণ। সমর্থকেরা একত্রিত হয়ে সমর্থক গোষ্ঠী বা ফ্যান ক্লাব গড়ে তোলেন এবং প্রয়োজনে অন্যান্য সমর্থকদের নিয়ে সভা-সমাবেশেরও আয়োজন করতে পারেন। এছাড়াও, তাদের আগ্রহ ও মনোযোগের উপর নির্ভর করে ব্যক্তিকে উৎসাহিতকরণ কিংবা বস্তুকে জনপ্রিয়করণের প্রয়াস চালান।


title: সমর্থক

text: পল ডিকসন তাঁর "ডিকসন বেসবল ডিকশনারীতে" সমর্থকের উৎপত্তির কথা উল্লেখ করেছেন। সেখানে উইলিয়াম হেনরি নুজেন্ট নামীয় এক ব্যক্তি দাবী করেছেন যে, ফ্যান্সি শব্দ থেকে ফ্যান বা সমর্থক শব্দের উৎপত্তি হয়েছে। এটি ঊনবিংশ শতকে ইংল্যান্ডের জনপ্রিয় বক্সিং খেলায় অনুসারীদেরকে উল্লেখ করে সৃষ্ট হয়েছে। ১৮৮৯ সালের মধ্যে শব্দটি আমেরিকান শব্দের সাথে মিশে যায়।


title: সমর্থক

text: সমর্থকদের মাঝে নির্দিষ্ট কেন্দ্রবিন্দুকে ঘিরে প্রচণ্ড ও যথেষ্ট আগ্রহ বিরাজ করে। এরফলে অনেক সময় তাদের জীবনধারা পাল্টে যায় এবং অনুরাগ কিংবা আসক্তির পরিবেশ সৃষ্টি করে। সমর্থকেরা বাইরে থেকে সম্পৃক্ত থেকে পরিবেশকে ভীষণভাবে উজ্জ্বীবিত রাখে। তারা আগ্রহের বৃত্তে আবৃত থেকে উদ্বুদ্ধকরণ, যথাযথ দিক-নির্দেশনার মাধ্যমে সম্পৃক্ত থাকার প্রয়াস চালায়। স্বতঃপ্রবৃত্ত ও স্বতঃস্ফূর্তভাবে সম্মেলনে উপস্থিতি, অনলাইনে ব্লগ পোস্টিং, বাড়ীর বাইরে দলীয় ব্যানার নিয়ে অবস্থান করে তারা তাদের ভালবাসার বহিঃপ্রকাশ জানায়। পাশাপাশি কিছুসংখ্যক সমর্থক অন্যান্য সমর্থকদের সাথে সামাজিক যোগাযোগ ব্যবস্থার মাধ্যমে যোগাযোগ রক্ষা করে থাকে। এ যোগাযোগ পদ্ধতির ক্ষেত্রও বিভিন্ন রূপ হতে পারে। আনুষ্ঠানিক আলাপ-আলোচনা, ই-মেইল, চ্যাটের মাধ্যমে নিয়মিতভাবে সরাসরি যোগাযোগ করে। এতে সমর্থক গোষ্ঠী সভা-সমাবেশ এবং সম্মেলনেরও আয়োজন করে থাকে।


title: সমর্থক

text: সমর্থকদের অনেক ধরণের দল রয়েছে। শখের স্তরের গভীরতা অনুযায়ী উপযুক্ততা ও সংযুক্তি অথবা আগ্রহের উপর নির্ভর করে সমর্থক দলগুলো গড়ে উঠে। পছন্দসই আগ্রহের বিষয়কে ঘিরে এর গভীরতা নির্দেশ করে। মানসিক আগ্রহ নির্দিষ্ট বিষয়ে বিনিয়োজিত হয় বিধায় এর আবেদনও বৃহৎভাবে প্রকাশ পায়।


title: সমর্থক

text:
সাধারণতঃ চলচ্চিত্র ভুবন অথবা টেলিভিশনের প্রধান ও জনপ্রিয় চিত্রতারকা, গায়ক, খেলোয়াড় অথবা তারকা ব্যক্তিত্বরা তরুণ সমর্থকদের প্রধান আকর্ষণের কেন্দ্রবিন্দুতে পরিণত হয়ে থাকেন। এ স্তরের সমর্থকেরা সাধারণভাবে মনে করেন যে তারা তারকা শিল্পীর সাথে সংযুক্ত আছেন। অথবা, সমর্থকেরা ধারণা করেন যে তারাও একসময় তারকা ব্যক্তিত্ব হবেন। চরম পর্যায়ে পৌঁছে অতি জনপ্রিয় তারকা শিল্পী হিসেবে খ্যাতি অর্জনের ফলে তারা অত্যন্ত সতর্কতার সাথে রাস্তা-ঘাটে চলাচল করেন। কখনোবা তারা হামলার লক্ষ্যবস্তুতে পরিণত হন কিংবা কাউকে ভালবাসলে বা প্রেমে পড়লে তারকার বিরুদ্ধাচরণ করেন এবং উগ্র আচরণ ও উন্মত্ত হয়ে পড়েন।
সঙ্গীত ক্ষেত্রে প্রতিষ্ঠিত কণ্ঠশিল্পীরা তাঁদের কণ্ঠ ও সুরের মূর্চ্ছনায় শ্রোতা-দর্শকদের মনকে বিমোহিত করে তোলেন। এরফলে তাঁদের নিজস্ব সমর্থক কিংবা সমর্থক গোষ্ঠী গড়ে উঠে।
বিশেষ রাজনৈতিক দলের সমর্থনকারীরা একত্রে সমর্থকবৃন্দ নামে আখ্যায়িত হন না। এ ক্ষেত্রে তারা রাজনৈতিক দল কিংবা রাজনীতিবিদের অনুসারী হিসেবে চিহ্নিত হয়ে থাকেন। ব্যক্তি হিসেবে একজন রাজনীতিবিদের ব্যক্তিগত আচার-আচরণ, চিন্তা-ভাবনা, কর্মকাণ্ড দলীয় আদর্শের মধ্যে তেমন প্রভাব বিস্তার করে না। কেননা, "ব্যক্তির চেয়ে দল বড়, দলের চেয়ে দেশ বড়"। যেমনঃ ইন্টারনেটে মার্কিন যুক্তরাষ্ট্রের তদানীন্তন রাষ্ট্রপতি রোনাল্ড রিগ্যানের একটি অনানুষ্ঠানিক ফ্যান ক্লাব রয়েছে; যা তার দলের সাথে সম্পৃক্ত নয়।


title: সমর্থক

text: একজন ক্রীড়াপ্রেমী ব্যক্তি বিশেষ ক্রীড়াবিদ (যেমনঃ সাকিব আল-হাসান, রোনাল্দো), দল (বাংলাদেশ, ব্রাজিল), খেলা (ক্রিকেট) অথবা খেলাসংক্রান্ত (স্কোরকার্ড) যে-কোন বিষয়ে আগ্রহ পোষণপূর্বক সমর্থকরূপে গণ্য হয়ে পারেন। সচরাচর খেলাধূলার ক্ষেত্রে সমর্থকেরা প্রায়শঃই সংশ্লিষ্ট বিষয়ে খেলার মাঠ বা স্টেডিয়ামে কিংবা টেলিভিশনের ছোট পর্দায় সর্বদা উপস্থিত থাকেন। সংশ্লিষ্ট বিষয়ের উপর সংবাদপত্র কিংবা ওয়েবসাইটেও অনুসন্ধান চালান। প্রয়োজনে তিনি এ বিষয়ের উপর বিতর্কেও অনেক সময় অংশগ্রহণ করে থাকেন।


title: সমর্থক

text: স্টেডিয়াম কিংবা প্রতিযোগিতাস্থলে উপস্থিত থেকে সমর্থক তাঁর কণ্ঠস্বর, হাততালি, কিংবা ব্যানারের মাধ্যমে সংশ্লিষ্ট ঘটনা, খেলোয়াড় অথবা দলকে পরোক্ষভাবে সম্পৃক্ত থেকে উৎসাহিত ও উজ্জ্বীবিত করেন। প্রয়োজনে তিনি দলের বিপক্ষ দল বা প্রতিপক্ষের বিরুদ্ধেও অবস্থান নিয়ে থাকেন। বলা হয়ে থাকে যে, ক্রীড়াপ্রেমী সমর্থক একজন খেলোয়াড় কিংবা দল বা জাতীয় দলের জন্য সহায়ক শক্তি, যা নিজ মাঠ কিংবা স্বাগতিক দেশের জন্য ভাল ফলাফল বয়ে নিয়ে আসতে সক্ষম।


title: সমর্থক

text:
পুরুষ সমর্থকেরা মূলতঃ কোন একটি বিষয় বা শখের উপর তাদের আগ্রহ ও মতামত ব্যক্ত করে থাকেন। কোন পণ্য, ব্রান্ড বা ব্যবসায় প্রতিষ্ঠানের চিহ্ন অথবা বৈশ্বিক চরিত্রকে (যেমনঃ কল্পকাহিনী) প্রাধান্য দিয়ে থাকেন। ২০০৯ সালের প্রথম তিন মাসে পার্সোনাল কম্পিউটার বা পিসি'র জন্য সিপিইউ তৈরীতে এএমডি এবং ইন্টেলের প্রসেসর বিশ্ব বাজারের ৯৯.৬% দখল করেছিল। স্বাভাবিকভাবেই সাধারণ ব্যবহারকারীরা বাস্তবতা অনুধাবন করে খুব সহজেই দু'টি ব্রান্ডের যে-কোন একটিকেই গ্রহণ করবে। ইন্টেলের সমর্থকগণ অন্য ব্রান্ড এড়িয়ে এএমডি প্রসেসর ক্রয় করবে। অন্যদিকে, সাধারণতঃ মহিলা সমর্থকগণ তাদের আবেগ-অনুভূতি এবং ভালবাসাকেই প্রাধান্য দিয়ে থাকেন।
কম্পিউটার ব্যবহারকারী স্বয়ং খেলোয়াড় হিসেবে আবির্ভূত হয়ে থাকেন। সচরাচর তিনি বোর্ড গেমস, যুদ্ধ-যুদ্ধ খেলা, কার্ড গেমস খেলে থাকেন।


title: সোলোন

text: সোলোন (, ইংরেজি ভাষায়: Solon) (খ্রিস্টপূর্ব ৬৩৮ - ৫৫৮) ছিলেন একজন বিখ্যাত এথেনীয় গ্রিক আইন প্রণেতা, কূটনীতিজ্ঞ ও কবি। আর্কায়িক এথেন্সের রাজনৈতিক, অর্থনৈতিক ও নৈতিক অবক্ষয় থেকে উত্তরণের জন্য তিনি আইন প্রণয়ন করেছিলেন। তাৎক্ষণিকভাবে তার অবদান বিশেষ গুরুত্ব পায়নি, তার প্রণীত আইনও অধিকাংশ ক্ষেত্রে গ্রহণযোগ্যতা পায়নি, কিন্তু কালের আবর্তে একসময় তাকেই আখ্যায়িত করা হয়েছে এথেনীয় গণতন্ত্রের জনক হিসেবে।


title: সোলোন

text: খ্রিস্টপূর্ব ষষ্ঠ শতকের এথেন্স সম্পর্কে তথ্য ও প্রত্নতাত্ত্বিক নিদর্শনের অভাবে সোলোন সম্পর্কে খুব বেশি কিছু জানা যায় না। তিনি অবসরে দেশপ্রেম প্রচার ও তার সাংবিধানিক সংস্কারের পক্ষে কবিতা লিখতেন। তার রচনার অংশবিশেষ কেবল পাওয়া গেছে। তার লেখায় পরবর্তী কালের অনেক লেখক হাত দিয়েছেন এবং ভুলভাবেও কিছু লেখাকে তার বলে অভিহিত করা হয়েছে। হিরোডোটাস ও প্লুতার্ক-এর মত প্রাচীন লেখকদের লেখাই তার সম্পর্কে জানার প্রধান উপায়, যদিও তাদের জন্ম সোলোনের মৃত্যুর অনেক পরে এবং তখনও ইতিহাস পেশাদার শিক্ষার একটি শাখায় হয়ে উঠেনি। চতুর্থ খ্রিস্টাব্দের দিকে Aeschines-এর মত বাগ্মীরা নিজেদের তৈরি অনেক আইনকেও সোলোনের বলে অভিহিত করেছেন।


title: সোলোন

text: প্রত্নতত্ত্ব সোলোনের যুগের কিছু শিলালিপির সন্ধান দিতে পেরেছে, এর চেয়ে বেশি কিছু নয়। কিছু পণ্ডিত তাই মনে করেন সোলোন ও তার যুগ সম্পর্কে আমাদের জ্ঞান অপর্যাপ্ত প্রমাণের মাধ্যমে গড়ে ওঠা কিছু কল্পকাহিনীর সমতুল্য। অনেকে আবার বিশ্বাস করেন তার সম্পর্কে বাস্তবসম্মত অনেক কিছু জানার উপায় রয়েছে। ইতিহাসের ছাত্রদের জন্য সোলোনের সময় নিয়ে অধ্যয়ন করাটা বেশ আকর্ষণীয় হয়ে উঠতে পারে, কারণ এতে ঐতিহাসিক যুক্তির সীমারেখা নিয়ে একটা পরীক্ষার সুযোগ এসে যায়।


title: রেমা–কালেঙ্গা বন্যপ্রাণী অভয়ারণ্য

text: রেমা–কালেঙ্গা বন্যপ্রাণী অভয়ারণ্য বাংলাদেশের একটি সংরক্ষিত বনাঞ্চল এবং বন্যপ্রাণীর অভয়ারণ্য। এটি একটি শুকনো ও চিরহরিৎ বন এবং সুন্দরবনের পর বাংলাদেশের সবচেয়ে বড় প্রাকৃতিক বনভূমি। এছাড়াও এটি দেশের দ্বিতীয় বৃহত্তম বণ্যপ্রাণী অভয়ারণ্য এবং জীব ও উদ্ভিদবৈচিত্র্যে দেশের সবচেয়ে সমৃদ্ধ বনাঞ্চল। সিলেট বিভাগের হবিগঞ্জ জেলার চুনারুঘাট উপজেলায় এর অবস্থান। রেমা–কালেঙ্গা অভয়ারণ্য ১৯৮২ সালে প্রতিষ্ঠা করা হয় এবং পরবর্তীতে ১৯৯৬ সালে এটির আরো সম্প্রসারণ করা হয়। বর্তমানে (২০০৯) এই অভয়ারণ্যের আয়তন ১৭৯৫.৫৪ হেক্টর। গোটা অঞ্চল রেমা, কালেঙ্গা, ছনবাড়ি ও রশিদপুর- এ চারটি বিটে ভাগ করা। বিস্তীর্ণ এ অঞ্চলটি যেহেতু প্রাকৃতিক বনাঞ্চল, এজন্য বনের দেখভালের জন্য রয়েছে ১১টি ইউনিট ও ৭টি ক্যাম্প। বাংলাদেশের যে কয়েকটি প্রাকৃতিক বনভূমি এখনো মোটামু্টি ভাল অবস্থায় টিকে আছে, রেমা-কালেঙ্গা তার মধ্যে অন্যতম। তবে নির্বিচারে গাছ চুরি ও বন ধ্বংসের কারণে এ বনভূমির অস্তিত্বও বর্তমানে হুমকির মুখে।


title: রেমা–কালেঙ্গা বন্যপ্রাণী অভয়ারণ্য

text: রেমা–কালেঙ্গা অভয়ারণ্য হবিগঞ্জ জেলার চুনারুঘাট উপজেলায় অবস্থিত। এটি মৌলভীবাজার জেলার শ্রীমঙ্গল উপজেলার খুব কাছে এবং ভারতের ত্রিপুরা সীমান্ত সংলগ্ন। রাজধানী ঢাকা থেকে সড়রপথে এর দূরত্ব প্রায় ১৩০ কিলোমিটার। হবিগঞ্জ জেলায় বনবিভাগের কালেঙ্গা রেঞ্জের তিনটি বিট: কালেঙ্গা, রেমা আর ছনবাড়ী নিয়ে এই অভয়ারণ্য গঠিত।


title: রেমা–কালেঙ্গা বন্যপ্রাণী অভয়ারণ্য

text: রেমা–কালেঙ্গা অভয়ারণ্য বিরল প্রজাতির জীববৈচিত্র্যেসমৃদ্ধ। বর্তমানে এই বনে ৩৭ প্রজাতির স্তন্যপায়ী, ১৬৭ প্রজাতির পাখি, সাত প্রজাতির উভচর, ১৮ প্রজাতির সরীসৃপ ও ৬৩৮ প্রজাতির গাছপালা-লতাগুল্ম পাওয়া যায়। বিভিন্ন বিরল প্রজাতির পাখির জন্য এই বন সুপরিচিত এবং এদের মধ্যে রয়েছে — ভীমরাজ, টিয়া, হিল ময়না, লাল মাথা কুচকুচি, সিপাহি বুলবুল, বসন্তবৌরি, শকুন, মথুরা, বনমোরগ, পেঁচা, মাছরাঙা, ঈগল, চিল প্রভৃতি।


title: রেমা–কালেঙ্গা বন্যপ্রাণী অভয়ারণ্য

text: এই বনে তিন প্রজাতির বানরের বাস, এগুলো হল: উল্টোলেজি বানর, রেসাস ও নিশাচর লজ্জাবতী বানর। তাছাড়া এখানে পাঁচ প্রজাতির কাঠবিড়ালি দেখা যায়। এর মধ্যে বিরল প্রজাতির মালয়ান বড় কাঠবিড়ালি একমাত্র এ বনেই পাওয়া যায়। বন্যপ্রাণীর মধ্যে উল্ল্যেখযোগ্য আরও রয়েছে মুখপোড়া হনুমান, চশমাপরা হনুমান, উল্লুক, মায়া হরিণ, মেছোবাঘ, দেশি বন শুকর, গন্ধগোকুল, বেজি, সজারু ইত্যাদি। কোবরা, দুধরাজ, দাঁড়াশ, লাউডগা প্রভৃতি সহ এ বনে আঠারো প্রজাতির সাপের দেখা পাওয়া যায়।


title: বাতের ব্যথা

text: বাতজ্বর আর বাত কিন্ত এক রোগ নয়। বাতজ্বর (Rheumatic fever)হলে অস্থিসন্ধি (Joint)তে ব্যাথা থাকে এটা যেমন ঠিক, বাতের (Gout) ব্যথার সাথে ও আবার কারো কারো জ্বর থাকতে পারে, তবুও রোগ দুটি একেবারেই ভিন্ন রোগ।


title: বাতের ব্যথা

text: বাতের ব্যথায় ভূগেনি এমন নানা-নানী বা দাদা দাদী খুজে পাওয়া খুবই দুস্কর। রক্তে ইউরিক এসিডের (Uric acid) মাত্রা বেড়ে গেলে বাত বা গাঊট (Gout) হয়। কিছু কিছু অসুধ সেবনে রক্তে uric acid এর মাত্রা বেড়ে যেতে পারে যেমন থায়াজাইড, এসপিরিন, পাইরাজিনামাইড ইত্যাদি। তেমনি রেনাল ফেইলুর, হাইপার প্যারাথাইরয়েডিজম এমন কিছু রোগেও ইউরিক এসিডের মাত্রা বেড়ে বাত হতে পারে।


title: বাতের ব্যথা

text: শতকরা ৭০ ভাগ বাতের ব্যথাই শুরু হয় পায়ের বুড়ো আঙ্গুলে। এথেকে গোড়ালি, হাটু, হাত ও পায়ের ছোট জয়েন্ট, কবজি, কনুই ক্রমান্বয়ে এরোগে আক্রান্ত হতে পারে। আক্রান্ত অস্থিসন্ধিটি ফুলে কিছুটা লালচে বর্ণ ধারণ করে এবং ব্যথা করে। অনেক সময় খুধামন্দা এবং জ্বরও এর সহচর হিসেবে দেখা দেয়।


title: বাতের ব্যথা

text: বাত রোগে রক্তে ইউরিক এসিড এর মাত্রার সাথে সাথে ই,এস,আর এবং শ্বেতকনিকার সংখাও বৃদ্ধি পায়। এক্সরে করলে হাড়ে পরিবর্তন ধরা পড়ে। অস্থিসন্ধি থেকে সাইনোভিয়াল ফ্লুইড বা অস্থিরস পরীক্ষা করেও এই রোগ নিশ্চিত হওয়া যায়।


title: বাতের ব্যথা

text: বাতের ব্যথার চিকিৎসায় বিভিন্ন ব্যথার অসুধ খেতে হয় এটা সবারই জানা সেই সাথে ইউরিক এসিড নিয়ন্ত্রনের জন্য এলুপরিনল জাতীয় অসুধও চিকিৎসকের পরামর্শ অনুযায়ী খেতে হতে পারে। ইউরিক এসিডের মাত্রা বেড়ে যায় এমন যে কোনো খাবার পরিমিত এবং নিয়মমাফিক খেতে হবে |


title: বাতের ব্যথা

text: একটু বয়স হলেই আমাদের চারপাশের অনেকেই এই সমস্যায় ভুগে থাকেন। এই রোগ হলে কর্মক্ষমতা হ্রাস পায়। অথচ কয়েকটি সহজ উপায় অনুসরণ করলেই বাতের ব্যথা থেকে মুক্ত থাকা যায়। নিম্নে সেই উপায়গুলো আলোচনা করা হলো:


title: বাতের ব্যথা

text: * ব্যথার জায়গায় ১০ থেকে ১৫ মিনিট গরম বা ঠাণ্ডা ভাপ দিন। এতে আরাম পাওয়া যায়।


title: বাতের ব্যথা

text: * অনেক্ষণ এক জায়গায় বসে বা দাঁড়িয়ে থাকবেন না। প্রয়োজনে একঘণ্টা পর পর অবস্থান পরিবর্তন করুন।


title: বাতের ব্যথা

text: * মেরুদণ্ড ও ঘাড় নিচু করে কোনো কাজ করবেন না।


title: বাতের ব্যথা

text: * বিছানায় শোয়া ও উঠার সময় যেকোন একদিকে কাত হয়ে হাতের ওপর ভর দিয়ে শোবেন ও উঠবেন।


title: বাতের ব্যথা

text: * পিড়া, মোড়া বা ফ্লোরে বসবেন না। সবসময় চেয়ারে মেরুদণ্ড সোজা করে বসবেন।


title: বাতের ব্যথা

text: * নরম ফোম ও জাজিমে শোয়ার অভ্যাস ত্যাগ করতে হবে। আপনার জন্য উঁচু, শক্ত ও সমান বিছানাই ভালো।


title: বাতের ব্যথা

text: * ভারী ওজন বা বোঝা বহন এড়িয়ে চলতে হবে।


title: বাতের ব্যথা

text: * নিয়মিত ব্যায়াম করতে পারেন তবে চিকিৎসকের পরামর্শ নিয়ে।


title: বাতের ব্যথা

text: * হাই হিল জুতা না পরে বরং নরম জুতা পরার অভ্যেস করুন।


title: বাতের ব্যথা

text: * উঁচু কমোড ব্যবহার করুন। নিচু টয়লেট ব্যবহারে ব্যথা বাড়তে পারে।


title: বাতের ব্যথা

text: * শরীরের ওজন নিয়ন্ত্রণে রাখতে হবে। পেট ভরে না খেয়ে বরং অল্প অল্প করে বার বার খাবেন।


title: বাংলাদেশ-ভারত সাইবার-যুদ্ধ ২০১২

text: বাংলাদেশ-ভারত সাইবার-যুদ্ধ বলতে ২০১২ খ্রিস্টাব্দের প্রথম দিকে অনুষ্ঠিত ইন্টারনেটে সংঘটিত পাল্টাপাল্টি হ্যাকিং কার্যক্রমকে বোঝানো হচ্ছে। এধরণের সাইবার-যুদ্ধের ঘটনা ২০০৭-এ এস্তোনিয়ায় হলেও দুটো দেশের মধ্যে এজাতীয় ঘটনা সহজদৃষ্ট নয়। বাংলাদেশ-ভারতের মধ্যকার এই ঘটনার সূত্রপাত মূলত হয়, ২০১২ খ্রিস্টাব্দের জানুয়ারি মাসের ৯ ও ১০ তারিখ, ভারত সীমান্তে একজন বাংলাদেশীকে ভারতীয় সীমান্তরক্ষী বাহিনী (বিএসএফ) কর্তৃক উলঙ্গ করে নির্যাতনকে কেন্দ্র করে। তবে কারণ হিসেবে এটি একমাত্র ছিল না, বস্তুত সমকালীন আরো সীমান্ত-হত্যা এবং ভারত সরকার কর্তৃক টিপাইমুখ বাঁধ নির্মাণের সিদ্ধান্তও এই সাইবার-যুদ্ধের ইন্ধন ছিল। এই সাইবার আক্রমণের পিছনে বাংলাদেশের তিনটি হ্যাকার-দল, যারা নিজেদেরকে "বাংলাদেশ ব্ল্যাক হ্যাট হ্যাকারস", "বাংলাদেশ সাইবার আর্মি" এবং "এক্সপায়ার সাইবার আর্মি" নামে পরিচয় দেয়, নিজেদের কৃতীত্ব স্বীকার করে। এই দল-তিনটি তাদের সাথে বিশ্বব্যাপী পরিচিত হ্যাকার-দল "অ্যানোনিমাস"-এর সম্পৃক্ততার কথাও উল্লেখ করে। এছাড়াও পাকিস্তান, ইন্দোনেশিয়া ও সৌদি আরবের হ্যাকাররা বাংলাদেশী হ্যাকারদের সমর্থন দিচ্ছেন বলে সংবাদ-মাধ্যমে উল্লেখ করা হয়। যদিও, পরবর্তীতে তারা নিজেদের ভুল স্বীকার করে এবং দাবী করা হয় তথ্যগুলো অতি উৎসাহী সমর্থকদের মস্তিষ্কপ্রসূত। তবে উল্লেখ্য, ভারত-সীমান্তে বাংলাদেশীদের হত্যা-সংক্রান্ত খবরের প্রচারই এই সাইবার-যুদ্ধের মূল উদ্দেশ্য বলে মনে করেন বিশেষজ্ঞরা।


title: বাংলাদেশ-ভারত সাইবার-যুদ্ধ ২০১২

text: একই সময়ে ভারতীয় হ্যাকার-দলও এই আক্রমণে প্রতি-আক্রমণ করে, যার নেতৃত্ব দেয় "ইন্ডিশেল" নামক হ্যাকার দল। এদের পাশাপাশি "ইন্ডিয়ান সাইবার আর্মি"ও নিজেদের সম্পৃক্ততা ঘোষণা করে।


title: বাংলাদেশ-ভারত সাইবার-যুদ্ধ ২০১২

text: চাঁপাইনবাবগঞ্জের শিবগঞ্জ উপজেলার আটরশিয়া গ্রামের হাবিবুর রহমান নামক ব্যক্তিকে ভারতীয় সীমান্তে গরু পাচারকারী সন্দেহে বিএসএফ জোয়ানরা হাত-পা বেঁধে বিবস্ত্র করে রাইফেলের বাঁট ও লাঠি দিয়ে নির্মমভাবে পেটায়। হাবিবুর রহমানের দেয়া বর্ণনা অনুযায়ী পশ্চিমবঙ্গের মুর্শিদাবাদ জেলার মৌরুসি সীমান্তচৌকির বিএসএফ সদস্যরা ৯ ডিসেম্বর তাকে ধরে নিয়ে যায়। এ সময় বিএসএফের জওয়ানেরা তার কাছে দুই হাজার টাকা, পাঁচটি টর্চলাইট ও একটি মুঠোফোন দাবি করে। কিন্তু সেগুলো দিতে না পারায় বিএসএফের সদস্যরা নির্যাতনের পর সারা রাত বেঁধে রাখে। পরদিন ১০ ডিসেম্বর ভোর সাড়ে ৪টার দিকে আবারো নির্যাতন চালায়। বিএসএফ জওয়ানেরা তার পরনের লুঙ্গি খুলে ছিঁড়ে দুই ভাগ করে লাঠির সঙ্গে হাত বেঁধে দ্বিতীয় দফায় মারধর শুরু করে। তারা সাতজন রাইফেলের বাঁট ও লাঠি দিয়ে গোপনাঙ্গসহ পুরো শরীরে বেধড়ক পেটায়। এ সময় জ্ঞান হারিয়ে ফেললে বাঁধা অবস্থাতেই সীমান্তের পাশে একটি সরিষা খেতে ফেলে রাখে। এই ঘটনাটি মোবাইল ফোন দিয়ে ১১ মিনিটের একটি ভিডিও করে ইউটিউবে ছেড়ে দিলে বাংলাদেশীদের মধ্যে তা চরম সাড়া ফেলে। এমনকি ভারতীয় বিভিন্ন মানবাধিকার সংগঠনও এর বিরুদ্ধে সোচ্চার হয়ে ওঠে। আর এই ঘটনায় ক্ষুব্ধ হয়ে বাংলাদেশের হ্যাকার দলগুলো ভারতের এজাতীয় বর্বরতার বিরুদ্ধে সাইবার-আক্রমণের সিদ্ধান্ত নেয়। এই ঘটনার বিচার হিসেবে বিএসএফ-এর আদালতে অতি গোপনীয়তায় ৭ কনস্টেবলের প্রত্যেককে ৮৯ দিনের জেল দেয়া হয়েছে। ঘটনায় জড়িত কমান্ডার প্রধান কনস্টেবলকে পদাবনতি ঘটিয়ে সাধারণ কনস্টেবল করা হয়েছে। তবে তাকে কারাদণ্ড দেয়া হয়নি। এই বিচারসত্ত্বেয় এই সাইবার-যুদ্ধ অব্যাহত থাকে, কেননা এই বিচারকে ন্যায্য মনে করেনি অনেকে। এমনকি ভারতীয় মানবাধিকার সংগঠন "এমএএসইউএম" সংক্ষেপে "মাসুম" এই বিচারকে যথেষ্ট মনে করেনি।


title: বাংলাদেশ-ভারত সাইবার-যুদ্ধ ২০১২

text: এই সীমান্ত নির্যাতনের ঘটনা যখন আলোচনার তুঙ্গে, তখনই ২০ জানুয়ারি কুমিল্লার দক্ষিণ উপজেলার গলিয়ারা ইউনিয়নের দলকুইয়া গ্রামের সীমান্ত থেকে অপহৃত হন টহলে থাকা বিজিবি হাবিলদার লুৎফর রহমান। ২১ জানুয়ারি তাকে আহত অবস্থায় অপহৃত বিজিবি সদস্যকে ফেরত দেওয়ার মাত্র ২ ঘণ্টা পরেই যশোরের শার্শা উপজেলার ধান্যখোলা সীমান্তে বিএসএফের গুলিতে নিহত হন রাশেদুল নামে এক বাংলাদেশী এবং আহত হন ৩ জন। এইসব সীমান্ত নির্যাতন ও হত্যার ঘটনা স্মরণ করিয়ে দেয় পুরোন অনেক নির্যাতন আর সীমান্ত-হত্যাকে। সংবাদ মাধ্যমে প্রকাশিত খবর অনুযায়ী বিগত ১০ বছরে বিএসএফের হাতে এক হাজারের বেশি বাংলাদেশী নিহত হয়েছে। এরমধ্যে ২০০১ সালে ৯৪ জন, ২০০২ সালে ১০৫ জন, ২০০৩ সালে ৪৩ জন, ২০০৪ সালে ৭৬ জন, ২০০৫ সালে ১০৪ জন, ২০০৬ সালে ১৪৬ জন, ২০০৭ সালে ১২০ জন ও ২০০৮ সালে ৬২ জন বাংলাদেশী নাগরিক বিএসএফের হাতে নিহত হন। মানবাধিকার সংগঠন "অধিকার"-এর "মানবাধিকার রিপোর্ট-২০১১" অনুযায়ী, ২০০৯-২০১১—এই তিন বছরে বিএসএফের হাতে নিহত হয়েছেন ২০৩ জন বাংলাদেশী নাগরিক। এর মধ্যে ২০০৯ সালে ৯৮ জন, ২০১০ সালে ৭৪ জন এবং ২০১১ সালে ১৫ বছরের কিশোরী ফেলানীসহ ৩১ জন। একই সময় বিএসএফের হামলায় গুলিবিদ্ধ হয়ে মারাত্মক আহত হয়েছেন ৯৮৭ জন, অপহরণের শিকার হয়েছেন অন্তত ১,০০০, নিখোঁজ হয়েছেন ২০০'রও বেশি মানুষ। সীমান্ত-হত্যা বিষয়ে "অধিকার"-এর প্রতিবেদনে আরো উল্লেখিত হয়, নিরস্ত্র নারী-পুরুষ, শিশুকে বিএসএফ হয় গুলি করে হত্যা করছে নতুবা নির্যাতন করে আহত করছে। এমনকি বিএসএফ বাংলাদেশ সীমান্তে অনুপ্রবেশ করে কৃষি-জমিতে কর্মরত কৃষককেও গুলি করে হত্যার ঘটনা ঘটাচ্ছে। ২০১১ সালের ৭ জানুয়ারি কুড়িগ্রাম জেলার ফুলবাড়ী উপজেলার অনন্তপুর সীমান্তের ৯৪৭ আন্তর্জাতিক সীমানা পিলারের কাছ দিয়ে ভারত থেকে বাংলাদেশে ফেরার সময় ফেলানী (১৫) নামে এক কিশোরীকে বিএসএফ গুলি করে হত্যা করে এবং পাঁচ ঘণ্টা তার লাশ কাঁটাতারের সঙ্গে ঝুলন্ত অবস্থায় রাখার পর ভারতে নিয়ে যায়। এইসকল পরিসংখ্যান প্রকাশের মাধ্যমে অতীত মাথাচাড়া দিয়ে উঠার পাশাপাশি তার সাথে উঠে আসে তিতাস নদীর সঠিক হিস্যা আর টিপাইমুখ বাঁধ ইস্যুও। আর তারই প্রেক্ষিতে শানিত হয় এই সাইবার-যুদ্ধ।


title: বাংলাদেশ-ভারত সাইবার-যুদ্ধ ২০১২

text: যেহেতু বাংলাদেশীরা ভারত কর্তৃক নির্যাতিত, তাই বাংলাদেশের হ্যাকাররাই ভারতীয় ওয়েবসাইটে আক্রমণের সূচনা করে বলে ধারণা করা হয়, এমনকি প্রথমে সংবাদ-মাধ্যমে তেমনটাই প্রকাশিত হয়। ১০ ফেব্রুয়ারি ২০১২ রাত থেকে ব্যাপক আক্রমণ চালানো হয় বাংলাদেশের পক্ষ থেকে। প্রথমেই মহারাষ্ট্র পুলিশের ওয়েবসাইট আক্রমণের মাধ্যমে ভারতীয় ওয়েবসাইট হ্যাক করা শুরু হয়। কিন্তু বাংলাদেশী হ্যাকার-গোষ্ঠী পরবর্তিতে দাবি করে, ভারতীয় হ্যাকাররাই এই সাইবার-যুদ্ধের সূচনা করে, আর তারই জবাবে বাংলাদেশী হ্যাকারদের এই প্রতি-আক্রমণ। বাংলাদেশী হ্যাকাররা আক্রমণের প্রাথমিক ধাপে ভারতীয় সীমান্তরক্ষী বাহিনী'র (বিএসএফ) ওয়েবসাইট হ্যাক করে সম্পূর্ণ অকার্যকর করে ফেলে। পরবর্তিতে ১২ ফেব্রুয়ারি, বিএসএফ-এর বিকল্প ওয়েবসাইটও (www.bsf.nic.in) আক্রমণ করে এর সোর্সকোড উন্মুক্ত করে দেয় বাংলাদেশী হ্যাকাররা। এছাড়াও ভারতের বিভিন্ন সরকারি ওয়েবসাইটে আক্রমণ চালায় তারা। এই আক্রমণের পাশাপাশি হ্যাকাররা নিজেদের ফেসবুক পেজ এবং বিভিন্ন ব্লগ ওয়েবসাইটে তাদের কার্যক্রমের বিস্তারিত বিবৃতি দিতে থাকে, আর প্রকাশ করতে থাকে হ্যাক করা ওয়েবসাইটগুলোর ঠিকানা। ৯ ফেব্রুয়ারি ২০১২ "বাংলাদেশ ব্ল্যাক হ্যাট হ্যাকার্স" জনপ্রিয় ভিডিও শেয়ারিং ওয়েবসাইট ইউটিউব-এ ভারত সরকারের প্রতি একটি ভিডিও প্রকাশ করে।


title: বাংলাদেশ-ভারত সাইবার-যুদ্ধ ২০১২

text:
ভিডিওতে দেখা যায়, মুখোশ আর কালো আলখাল্লা পরিহীত একজন লোক হাতে একটি কাগজ নিয়ে টেবিলের ওপাশ থেকে বসে কথা বলছেন। তার কথাগুলো যন্ত্রের কথনে শোনা যাচ্ছে। মুখোশের আদল পুরোপুরি "অ্যানোনিমাস"-এর মুখোশের সাথে মিলে যায়। মুখোশ পরিহিত ব্যক্তি যে বক্তব্যটি দেন, তা ছিল:
এই ধারাবাহিকতায় বাংলাদেশী হ্যাকারদের অনবরত সাইবার আক্রমণের প্রতিবাদে বাংলাদেশের বিভিন্ন ওয়েবসাইটও হ্যাক হতে শুরু করে, এই তালিকায় বাংলাদেশের কিছু সরকারি ওয়েবসাইটও ছিল। ভারতীয় হ্যাকার-দল "ইন্ডিশেল" অনেকগুলো ভারতীয় ওয়েবসাইট থেকে বাংলাদেশি হ্যাকারদের হটিয়ে দিয়ে রোববার রাত পর্যন্ত সময় দেয় বলে সংবাদ-মাধ্যমে প্রকাশিত খবরে জানা যায়। এই সময়ের মধ্যে ভারতের সাইটগুলোতে আক্রমণ বন্ধ না করলে বাংলাদেশের ওয়েবসাইটগুলো গুঁড়িয়ে দেওয়া হবে বলে ইন্ডিশেল হুমকি দেয়। ১৩ ফেব্রুয়ারি ২০১২ বাংলাদেশের এরকম কিছু ওয়েবসাইট হ্যাকের খবর প্রকাশিত হয় বিবিসি বাংলায়। অবশ্য এরকম আক্রমণের জবাব দিতে বাংলাদেশী হ্যাকার-দলগুলো ১৪ ফেব্রুয়ারি ২০১২ ভারতের কয়েকশ' ওয়েবসাইটও হ্যাক করে বলে বিবিসি বাংলার ঐ খবরেই তথ্যপ্রকাশ হয়।বাংলাদেশী সংবাদ-মাধ্যমগুলো এই হ্যাকিং-এর পিছনে "ইন্ডিয়ান সাইবার আর্মি" নামক একদল হ্যাকারের সম্পৃক্ততার খবর প্রকাশ করে। ১৫ ফেব্রুয়ারি নাগাদ বাংলাদেশী সংবাদ-মাধ্যম জানায়, ভারতীয় প্রায় ২০,০০০-এর অধিক ওয়েবসাইট এই আক্রমণের কারণে আংশিক বা সম্পূর্ণ বিনষ্ট হয়।


title: বাংলাদেশ-ভারত সাইবার-যুদ্ধ ২০১২

text: এই আক্রমণে অধিক পরিমাণে ভারতীয় ওয়েবসাইট হ্যাক হওয়ায় ভারতীয় হ্যাকাররা ভিন্ন পন্থা অবলম্বন করে বলে সংবাদ বেরোয়। সংবাদে উল্লেখ করা হয়, ভারতীয় হ্যাকাররা বিভিন্ন বাংলাদেশী ওয়েবসাইট হ্যাক করে বাংলাদেশী হ্যাকারদের উপর দোষ চাপিয়ে দিতে থাকে। সংবাদে www.publiclibrary.gov.bd ওয়েবসাইটের কথা উল্লেখ করে বলা হয়, ভারতীয় হ্যাকাররা ওয়েবসাইটটি হ্যাক করে লিখে রাখে: "HackeD bY BD BLACK HAT TEAM"। যদিও এজাতীয় সংবাদ বাংলাদেশী সংবাদ-মাধ্যমগুলোতে ছাপা হলেও ভারতীয় সংবাদ-মাধ্যমে এরকম কোনো সংবাদ ছাপা হয়নি।


title: বাংলাদেশ-ভারত সাইবার-যুদ্ধ ২০১২

text: সাইবার-যুদ্ধ চলাকালীন ভারতীয় ওয়েবসাইটে আক্রমণের পাশাপাশি বাংলাদেশী হ্যাকাররা বাংলাদেশী বিভিন্ন ওয়েবসাইটের জন্য নিরাপত্তা পরামর্শও দিতে থাকে।


title: বাংলাদেশ-ভারত সাইবার-যুদ্ধ ২০১২

text: বাংলাদেশ ভারত সাইবার ওয়ার, আনুষ্ঠানিক ভাবে দুই পক্ষের সমজোতায় কখন সমাপ্তি ঘটেনি।


title: বাংলাদেশ-ভারত সাইবার-যুদ্ধ ২০১২

text: ফেসবুকের পেজে "বিডি ব্ল্যাক হ্যাট হ্যাকার্স" কর্তৃক এই সাইবার-যুদ্ধের আনুষ্ঠানিক সমাপ্তি ঘোষণার অব্যবহিত পরে ভারত-সীমান্তে আবারও একজন বাংলাদেশীর নিধন হলে হ্যাকাররা আবার যুদ্ধে ঝাঁপিয়ে পড়ে।


title: বাংলাদেশ-ভারত সাইবার-যুদ্ধ ২০১২

text: যেকোনো সাইবার আক্রমণ যে যে পন্থায় হতে পারে, এই সাইবার আক্রমণও তারই অনুবর্তি ছিল। এই আক্রমণের মধ্যে ডস আক্রমণও সম্পৃক্ত ছিল বলে সংবাদ মাধ্যমে জানা যায়। এছাড়া ping আক্রমণ, zombie আক্রমণ, এবং DDoS আক্রমণ সক্রীয় ছিল বলে জানা যায়। এ ছাড়াও এসকিউএল ইনজেকশন, সার্ভার রুট, সিমলিঙ্ক সহ অত্যাধুনিক হ্যাকিং পদ্ধতি ব্যবহার করা হয়। তবে SQL Injection এবং DDoS পদ্ধতিই এর মধ্যে প্রধান ছিল বলে সংবাদমাধ্যমে প্রকাশিত হয়।


title: বাংলাদেশ-ভারত সাইবার-যুদ্ধ ২০১২

text: ভারতের একজন সাইবার সুরক্ষা বিশেষজ্ঞের বরাত দিয়ে বিবিসি বাংলা জানায়, বেশিরভাগ ওয়েবসাইটই ব্যবসায়িক প্রতিষ্ঠানের এবং সেগুলিতে অতি স্পর্শকাতর কোনো তথ্য থাকার কথা নয়। উভয় দলই যে ওয়েবসাইটগুলো হ্যাক করে, তার সবগুলোই পুনরায় চালু করা সম্ভব হয় বলে সংবাদ-মাধ্যমগুলো খবর প্রকাশ করে।


title: বাংলাদেশ-ভারত সাইবার-যুদ্ধ ২০১২

text: আনুষ্ঠানিকভাবে কোনো দেশের সরকারই তাদের হ্যাক হওয়া ওয়েবসাইটের কোনো তালিকা প্রকাশ না করায় এই সাইবার-যুদ্ধের ফলাফল নিশ্চিত করে বলা যায় না। তবে বিভিন্ন সংবাদ-মাধ্যমে প্রকাশিত খবরের প্রেক্ষিতে ভারতীয় হ্যাক হওয়া ওয়েবসাইটের তুলনায় অধিক সংখ্যক বাংলাদেশী ওয়েবসাইট হ্যাক হবার তথ্য পাওয়া যায়। (১৩ ফেব্রুয়ারি দৈনিক প্রথম আলোয় প্রকাশিত সংবাদে বাংলাদেশী কর্তৃক হ্যাক করা ভারতীয় ওয়েবসাইটের সংখ্যা বলা হয় প্রায় ৩০০, অপরদিকে ভারতীয় হ্যাকাররা ১০,০০০ ওয়েবসাইট হ্যাক করেছে বলে জানায়।) তবে এই সংখ্যাটা আনুষ্ঠানিকভাবে কোনো এক পক্ষের জয় ঘোষণার জন্য যথেষ্ট কিনা, তা বিবেচনাসাপেক্ষ। তবে যেহেতু এই হ্যাকিংয়ের মাধ্যমে মূলত ভারতীয় সীমান্ত-হত্যার প্রতিবাদ করা হয়, এই প্রতিবাদ গণমাধ্যমে ফলাও করে প্রকাশ হয় বলে এই উদ্দেশ্য সফল হয় বলে অনুমিত হয়।


title: বাংলাদেশ-ভারত সাইবার-যুদ্ধ ২০১২

text: বিভিন্ন ফোরামে, প্রাথমিকভাবে সাইবার যুদ্ধে বাংলাদেশের পক্ষে অংশগ্রহণকারীদের অভ্যন্তরিণ সমন্বয়হীনতা এবং অদূরদর্শীতার সমালোচনা করে গ্রুপগুলোকে অহেতুক বিতর্ক সৃষ্টি করতে পারে এমন সকল কার্যক্রম থেকে দূরে থাকার পরামর্শ দেয়া হয়। এই সাইবার-যুদ্ধের ফলস্বরূপ বাংলাদেশী ও ভারতীয় অনলাইন ব্যবহারকারীরাও জড়িয়ে পড়েন নিজেদের মধ্যে তর্কযুদ্ধে। বিভিন্ন অনলাইন পত্রিকা, ফোরামে পাল্টাপাল্টি তর্কযুদ্ধে পরস্পরের ধর্ম নিয়েও আঘাত দিয়ে তর্কযুদ্ধ চলতে থাকে। এতে বাংলাদেশী সংবাদ-মাধ্যমগুলো ভারতীয়দের মন্তব্যকে কুরিুচিপূর্ণ আর বাংলাদেশীদের মন্তব্যকে শান্তিপূর্ণ ও শালীন বলে সংবাদ প্রকাশ করে। ভারতীয় সংবাদ-মাধ্যমে এজাতীয় কোনো সংবাদ পাওয়া যায়নি।


title: বাংলাদেশ-ভারত সাইবার-যুদ্ধ ২০১২

text: এই সাইবার-যুদ্ধের ক্ষয়-ক্ষতি যখন দৃশ্যমান হতে শুরু করে, তখন বিভিন্ন বাংলাদেশী ও ভারতীয় সংবাদ-মাধ্যমের পাশাপাশি বিদেশী সংবাদ-মাধ্যমও সংবাদটি গুরুত্বের সাথে ছাপায়। "ইয়াহু নিউজ" "Bangladeshis say they hacked 20,000 Indian websites" শিরোনামে হ্যাকারদের বক্তব্য গুরুত্ব সহকারে প্রকাশ করে। "দ্যা টাইম্‌স অফ ইন্ডিয়া" শিরোনাম করে "Bangladesh group hacks BSF website to ‘avenge border killings’"। এছাড়া তারা তাদের অনলাইন সংস্করণে একটি ভিডিও রিপোর্টও প্রকাশ করে। সাপ্তাহিক ট্যাবলয়েড "Blitz" লীড নিউজ করে শিরোনাম দেয় "Bangladesh-India Cyber War Continues"। চীনের "সাংহাই ডেইলি" শিরোনাম করে "Nearly 20,000 Indian sites get hacked by Bangladesh groups protesting border killings.."। "দ্যা হ্যাকার নিউজ", এই সাইবার-যুদ্ধ নিয়ে "Indian and Bangladeshi Hackers destroying Cyber Space of Each Other" শিরোনামের লেখায় উল্লেখ করে, "they Call it "Cyber war" - but In actual they are destroying Cyber Space of their own Country by Defacing Sites for a matter that can`t be solved by Ministry like this."।


title: হিদেতোশি নাকাতা

text: হিদেতোশি নাকাতা (জাপানি ভাষায়ঃ 中田 英寿, জন্মঃ ২২ জানুয়ারি, ১৯৭৭) জাপানের অবসরপ্রাপ্ত ফুটবল খেলোয়াড়। তার সময়কালে তিনি এশিয়ার সবচেয়ে জনপ্রিয় ফুটবলার ছিলেন। ১৯৯৫ সালে তিনি পেশাদারী পর্যায়ে ফুটবল খেলা শুরু করেন। পরপর দু'বার এশিয়ান ফুটবল সংস্থা তাঁকে এশিয়ার সেরা খেলোয়াড় নির্বাচিত করে। জাপান জাতীয় ফুটবল দলের পক্ষ হয়ে তিনবার ফিফা বিশ্বকাপে অংশগ্রহণ করেন। ২০০৫ সালে তিনি ইতালির অন্যতম সর্বোচ্চ সম্মাননা নাইট পদবী হিসেবে অর্ডার অব দ্য স্টার অব ইতালীয় লাভ করেন। এছাড়াও, নাকাতা ফ্যাশন জগতের সাথে সম্পৃক্ত রয়েছেন। তিনি নিয়মিতভাবে পোশাক প্রস্তুতকারী প্রতিষ্ঠানের কাপড় পরিধান করে ফ্যাশন শোতে অংশ নিয়ে থাকেন।


title: হিদেতোশি নাকাতা

text: ২৯ বছর বয়সে ৩ জুলাই, ২০০৬ সালে নাকাতা আনুষ্ঠানিকভাবে তাঁর অবসরের কথা ঘোষণা করেন। এর মাধ্যমে তিনি দশ বছরের খেলোয়াড়ী জীবনের সমাপ্তি টানেন। তন্মধ্যে, ইতালির সিরি এ এবং ইংলিশ প্রিমিয়ার লীগে সাত বছর খেলেন। মার্চ, ২০০৪ সালে পেলে বর্তমানে জীবিত বিশ্বের সেরা খেলোয়াড়দের তালিকা ফিফা ১০০-তে নাকাতা'র নাম ঘোষণা করেন।


title: হিদেতোশি নাকাতা

text: ১৯৯৫ সালে আঠারো বছর বয়সে জে. লীগে বেলমেয়ার হিরাতসুকা (বর্তমানে শোন্যান বেলমেয়ার) দলে যোগদানের মাধ্যমে পেশাদারী ফুটবলে অভিষেক ঘটান নাকাতা। ১৯৯৮ সালে ফ্রান্সে অনুষ্ঠিত বিশ্বকাপের পর তিনি চার মিলিয়ন ডলারের চুক্তিতে ইতালির সিরি এ দল এ.সি. পেরুজাতে যোগ দেন। এরফলে তিনি কাজু মিউরা'র চার বছর পর দ্বিতীয় জাপানী খেলোয়াড় হিসেবে ইতালির সর্বোচ্চ আসরে জেনোয়া'র পক্ষে অংশগ্রহণ করেন। প্রথম মৌসুমেই ১০টি গোল করেন যা অবস্থানকালীন সময়ের মধ্যে সর্বোচ্চ।


title: হিদেতোশি নাকাতা

text: জানুয়ারি, ২০০০ সালে দেড় বছর পেরুজাতে কাটানোর পর তিনি রোমা'য় ৪২ বিলিয়ন লিরা বা ২৯ মিলিয়ন ডলারের বিনিময়ে স্থানান্তরিত হন। তাঁর নৈপুণ্যে স্কুদেতো বা ইতালীয় ফুটবল চ্যাম্পিয়নশীপ জয় করে দলটি। ৬ মে, ২০০১ সালে সিরি এ ম্যাচে স্ট্যাডিও ডেলা আল্পিতে জুভেন্টাসে সেরা নৈপুণ্য প্রদর্শন করেন তিনি।


title: হিদেতোশি নাকাতা

text: ২০০১ সালের গ্রীষ্ম মৌসুমে নাকাতা পারমায় আড়াই বছর অবস্থান করেন। ২০০৩-০৪ মৌসুমে ফিওরেন্টিনায় অবস্থান করে জানুয়ারি, ২০০৪ সালে বোলোগনায় খেলেন। আগস্ট, ২০০৫ সালে এফএ প্রিমিয়ার লীগে ওয়ান্ডেরার্সে খেলেন। সেখানে তাঁর পেশাদার খেলোয়াড়ী জীবনে লীগের শেষ খেলায় ওয়েস্ট ব্রোমিচ অ্যালবিয়নের বিপক্ষে ২-০ গোলে জয়ী হয় ও একটি গোল করেছিলেন।


title: হিদেতোশি নাকাতা

text: মার্কিন যুক্তরাষ্ট্রে অনুষ্ঠিত ১৯৯৬ অলিম্পিকের ফুটবল আসরে অংশ নেন এবং ব্রাজিলকে পরাভূত করেছিল তার দল। এছাড়াও, ২০০০ অলিম্পিকেও অংশ নিয়েছিলেন তিনি।


title: হিদেতোশি নাকাতা

text: ১৯৯৮ ফিফা বিশ্বকাপে তিনি জাপানের অন্যতম প্রধান খেলোয়াড় ছিলেন। বাছাই পর্বে তিনি ৫টি গোল করেন। প্লে-অফ ম্যাচে ইরানের বিরুদ্ধে ৩ গোলের সবগুলোই তিনি করেন। ২০০১ সালে ২০০১ কনফেডারেশন কাপে জাপানকে চূড়ান্ত খেলায় নিয়ে যান। কিন্তু রোমা'র সাথে চূড়ান্ত খেলায় অংশগ্রহণের জন্য তিনি কনফেডারেশন কাপ ফাইনাল খেলায় অংশগ্রহণ করেননি। দক্ষিণ কোরিয়া এবং জাপানের যৌথ উদ্যোগে আয়োজিত বিশ্বকাপে চারটি খেলায় অংশ নেন এবং প্রথম রাউন্ডে তিউনিসিয়ার বিপক্ষে ২-০ গোলে জয়ী হয় তার দল।


title: হিদেতোশি নাকাতা

text: ২০০৬ সালের ফিফা বিশ্বকাপে জাপানের পক্ষ হয়ে তিনটি খেলায় অংশ নিলেও অস্ট্রেলিয়া এবং ব্রাজিলের বিপক্ষে পরাজিত হয়েছিল তার দল। কিন্তু ক্রোয়েশিয়ার বিপক্ষে ড্র করেছিল জাপান। ক্রোয়শিয়া দলের বিরুদ্ধে কৃতিত্বপূর্ণ ভূমিকা রাখায় ম্যান অব দ্য ম্যাচ পুরস্কার লাভ করেন নাকাতা। বিশ্বকাপের পর ৩ জুলাই, ২০০৬ সালে পেশাদারী পর্যায়সহ জাপান জাতীয় দল থেকে তাঁর অবসরের কথা ঘোষণা করেন। ব্যক্তিগত ওয়েবসাইটে লিখেছিলেন যে,


title: ষষ্ঠ পর্যায়ের মৌল

text: ষষ্ঠ পর্যায়ের মৌল বলতে সেই সকল মৌলিক পদার্থকে বুঝানো হয় যেগুলো পর্যায় সারণীর ষষ্ঠ সারিতে (পর্যায়ে) রয়েছে। পর্যায় সারণীতে মৌলগুলো একাধিক সারিতে বিন্যস করা হয়েছে। প্রতিটি সারিতে মৌল সমূহের ইলেকট্রন সংখ্যা বৃদ্ধির সাথে সাথে এদের বৈশিষ্টগুলো ক্রমন্বয়ে পরিবর্তীত হতে থাকে। একই বৈশিষ্টের পুনরাবৃত্তির হলে নতুন সারিতে অন্তর্ভুক্ত করা হয় মৌলগুলোকে। একই কলামের মৌলগুলো সাধারণত একই ধরনের বৈশিষ্ট সম্পন্ন হয়ে থাকে। ষষ্ঠ পর্যায়ে মোট ৩২টি মৌল রয়েছে।


title: নওরোজ

text: নওরোজ (ফার্সি: نوروز, অর্থাৎ "নতুন দিন") হল ইরানি সৌর বর্ষপঞ্জী অনুসারে পালিত ইরানি নববর্ষ। এই উৎসবকে "পারস্য নববর্ষ" হিসেবে অভিহিত করাও বহুল প্রচলিত।


title: নওরোজ

text: নওরোজ মূলতঃ ইরানি জাতি ও বৃহত্তর ইরানের জনগোষ্ঠীর মধ্যে পালিত হয়ে থাকে। এছাড়া মধ্য এশিয়া, দক্ষিণ এশিয়া, উত্তর পশ্চিম চীন সহ বিশ্বের অন্যান্য বহু অঞ্চলে এই উৎসব পালনের রেওয়াজ প্রসারিত হয়েছে।


title: নওরোজ

text: নওরোজ ইরানি বর্ষপঞ্জীর প্রথম দিনটির সূচনা করে। এটি উদ্‌যাপিত হয় জ্যোতির্বিজ্ঞানভিত্তিক গণনার দ্বারা নির্ণীত মহাবিষুবের দিনে, যা সাধারণতঃ ২১ মার্চ অথবা তার পূর্বাপর দিনে ঘটে। এই উৎসব একটি অন্যতম জরথুস্ত্রবাদী উৎসব হওয়ার কারণে দক্ষিণ এশিয়াতে বসবাসকারী জরথুস্ত্রবাদীদের মধ্যেও গুরুত্ব সহকারে পালিত হয়। যেদিন সূর্যের কিরণ নিরক্ষরেখার উপর লম্বভাবে এসে পড়ে ও দিন-রাত্রির দৈর্ঘ্য সমান হয় সেই দিনটিকে প্রতিবছর জ্যোতির্বিজ্ঞানের সাহায্যে নির্ণয় করে সমস্ত ইরানি পরিবার একত্রিত হয়ে বিভিন্ন আচার অনুষ্ঠান পালন করে থাকে।


title: নওরোজ

text:
ঐতিহ্যগত ভাবে নওরোজ একটি জরথুস্ত্রবাদী উৎসব এবং প্রচলিত বিশ্বাস অনুসারে জরথুস্ত্রবাদের প্রতিষ্ঠাতা জরথুস্ত্র স্বয়ং এই উৎসব উদ্ভাবন করেছিলেন। যদিও নওরোজের উৎসবের প্রকৃত সূচনাকাল সঠিকভাবে জানা সম্ভব হয়নি।
"নওরোজ" শব্দটি হল ফার্সি ভাষার একটি যৌগিক শব্দ। "নও" শব্দের অর্থ হল "নব" বা "নতুন" এবং "রোজ" শব্দের অর্থ হল "দিন"।


title: নওরোজ

text: ইরানি বর্ষপঞ্জীর প্রথম দিনটি হল মহাবিষুব, অর্থাৎ বসন্তের প্রথম দিন। মহাবিষুবের সময় সূর্য সরাসরি নিরক্ষরেখার উপর অবস্থান করে। এই সময় সূর্যের কিরণ উত্তর ও দক্ষিণ গোলার্ধে সমানভাবে ছড়িয়ে যায়। খ্রিস্টীয় একাদশ শতাব্দীতে ইরানি বর্ষপঞ্জীতে একটি গুরুত্বপূর্ণ সংস্কারসাধন করা হয়, যার মূল উদ্দেশ্য ছিল বর্ষ শুরুর দিনটি অর্থাৎ নওরোজকে মহাবিষুবের দিনে স্থির করে দেওয়া। এই বিষয়ে ইরানি বিজ্ঞানী নাসির আল-দিন আল-তুসি কর্তৃক প্রদত্ত সংজ্ঞা হল: "নববর্ষের প্রথম দিনটি (নওরোজ) হল সেইদিন যেদিন সূর্য মধ্যাহ্নের আগে মেষ রাশিতে প্রবেশ করবে।"


title: নওরোজ

text: বিশ্বব্যাপী জরথুস্ত্রবাদী সম্প্রদায়ের মধ্যে বছরের প্রথম দিন হিসেবে পালিত হয় নওরোজ। দক্ষিণ এশীয় বংশোদ্ভূত পারসি জরথুস্ত্রবাদীরা গ্রেগোরিয় বর্ষপঞ্জী অনুসারে নির্দিষ্ট তারিখ ২১ মার্চে নওরোজ পালন করে থাকে এবং অপরদিকে ইরানি বংশোদ্ভূত জরথুস্ত্রবাদীরা অন্যান্য ইরানিদের সাথেই জ্যোতির্বিজ্ঞানের গণনায় নির্ণীত মহাবিষুবের সঠিক দিনেই তা পালন করে। যেহেতু ভারত, পাকিস্তান এবং ইরানে জরথুস্ত্রবাদীদের বিভিন্ন সম্প্রদায় বিভিন্ন বর্ষপঞ্জী মেনে চলে, সেহেতু তাদের নওরোজ পালনের তারিখের ক্ষেত্রেও তারতম্য থাকে। জরথুস্ত্রবাদী বর্ষপঞ্জীর ফসলি সংস্করণ অনুসারে নওরোজ মার্চেই উদ্‌যাপিত হয়, এবং বর্তমানে অধিকাংশ জরথুস্ত্রবাদীই এই তারিখে নওরোজ পালন করে।


title: নওরোজ

text: জরথুস্ত্রবাদী বর্ষপঞ্জীর অন্যান্য সংস্করণ অনুসারে নওরোজ দু'বার পালিত হয়ে থাকে। প্রথমটি পালিত হয় জামশেদি নওরোজ নামে, বসন্তের সূচনা হিসেবে ২১ মার্চ এবং দ্বিতীয় নওরোজটি পালিত হয় জুলাই/অগস্টে, নববর্ষ হিসেবে।


title: ইরানি বর্ষপঞ্জী

text: ইরানি বর্ষপঞ্জী অথবা পারস্য বর্ষপঞ্জী (ফার্সি: گاهشماری ایرانی) হল বৃহত্তর ইরানে প্রায় দুই সহস্রাব্দব্যাপী প্রচলিত বর্ষপঞ্জী। ইতিহাসে বিভিন্ন সময়ে জলবায়ু, ধর্মীয় ও প্রশাসনিক কাজের সুবিধার্থে এই বর্ষপঞ্জী সংস্কার করা হয়েছে।


title: ইরানি বর্ষপঞ্জী

text: অধুনা ইরানি বর্ষপঞ্জী বা সৌর হিজরি হল ইরান ও আফগানিস্তানের জাতীয় বর্ষপঞ্জী। এই বর্ষপঞ্জী অণুসারে বছর শুরু হয় ইরানি সময়ে গণিত মহাবিষুবের দিনে। বর্ষশুরুর এই দিনটি নির্ণীত হয় গ্রেগোরিয়ান বর্ষপঞ্জীর তুলনায় অধিকতর নিখুঁত উপায়ে। কারণ মহাবিষুবের প্রকৃত সময় নির্ণয়ের ক্ষেত্রে এই বর্ষপঞ্জী গাণিতিক নিয়মের পরিবর্তে জ্যোতির্বিজ্ঞানের গণনার উপর নির্ভরশীল।


title: ইরানি বর্ষপঞ্জী

text:
ইংরেজিতে এই বর্ষপঞ্জীর অব্দ চিহ্নিতকরণে "AP" অর্থাৎ লাতিন শব্দ "Anno Persico"-র সংক্ষিপ্ত রূপ ব্যবহার করা হয়। ইরানি বর্ষপঞ্জীতে সাধারণতঃ ২১ মার্চ অথবা তার দুই একদিন আগে বা পরে বর্ষ শুরু হয়। এই অব্দের সাথে ৬২১ অথবা ৬২২ যোগ করে খ্রিস্টাব্দ নির্ণয় করা যায়।
খ্রিস্টপূর্ব দ্বিতীয় সহস্রাব্দে পারস্য ধর্মপ্রচারক জরথুস্ত্রের সময় থেকে পারস্য বর্ষপঞ্জীর ইতিহাস সূচিত হলেও প্রথম সংরক্ষিত বর্ষপঞ্জর নিদর্শন পাওয়া যায় হাখমানেশী সাম্রাজ্যের আমলে। সমগ্র ইতিহাস জুড়েই লক্ষিত হয় যে পারস্যরা একটি বর্ষপঞ্জী নির্মাণের গুরুত্ব উপলব্ধি করেছিল। পারস্য সংস্কৃতিই বিশ্বে প্রথম যেখানে বর্ষপঞ্জী নির্মাণের ক্ষেত্রে চান্দ্র-সৌর অথবা চান্দ্র পদ্ধতির পরিবর্তে সম্পূর্ণ সৌর পদ্ধতি গৃহীত হয়। সূর্য হল পারস্য সভ্যতার প্রতীক এবং পারস্য সম্রাট কুরুকে কেন্দ্র করে প্রচলিত লোকগাথার সঙ্গেও অঙ্গাঙ্গী ভাবে জড়িত।
প্রাচীন পারস্য শিলালিপি থেকে জানা যায় যে প্রাচীন ইরানিরা ব্যাবিলনিয় পদ্ধতির চান্দ্র বর্ষপঞ্জী সংস্কার করে ৩৬০ দিন সংবলিত একটি বর্ষপঞ্জী ব্যবহার করত। এই বর্ষপঞ্জীতে কোন বারের নামকরণ করা হয়নি। চন্দ্রকলার উপর নির্ভর করে বিভিন্ন মাস দুই অথবা তিন ভাগে বিভক্ত থাকত। বিবিধ উৎসবের নামে তিরিশ দিনের বারটি মাসের নামকরণ করা হয়েছিল। এই বর্ষপঞ্জীতে প্রতি ছয় বছর অন্তর বছরে একটি অতিরিক্ত মাস যোগ করে এটিকে ঋতুভিত্তিক রাখার ব্যবস্থা প্রচলন ছিল। নিম্নে প্রদত্ত ছকে প্রাচীন পারস্য মাসের তালিকা দেওয়া হল।


title: ইরানি বর্ষপঞ্জী

text: ইয়াজ্‌দগেরদি বর্ষপঞ্জী সম্পূর্ণরূপে প্রস্তুত হওয়ার আগেই খ্রিস্টীয় সপ্তম শতকে মুসলমান আরবরা আক্রমণ করে স্যাসানিদ সাম্রাজ্যের পতন ঘটায় এবং চান্দ্র ইসলামি বর্ষপঞ্জী প্রতিষ্ঠা করে।


title: ইরানি বর্ষপঞ্জী

text:
এরপর ১০৭৯ খ্রিস্টাব্দের ১৫ মার্চ সেলজুগ সুলতান প্রথম জালাল আল-দিন মালিক শাহ্ এসফাহনে অবস্থিত মানমন্দিরে ওমর খৈয়াম সহ বিশিষ্ট জ্যোতির্বিদ্‌দের নিয়ে গঠিত একটি কমিটির সুপারিশ অণুসারে সুলতানেরই নামে নামাঙ্কিত সৌর জালালি বর্ষপঞ্জী (ফার্সি: گاهشماری جلالی یا تقویم جلالی) গ্রহণ করেন।
এই বর্ষপঞ্জীতে মাস গণনা করা হত একেকটি ক্রান্তীয় রাশিতে সূর্যের অবস্থানের ভিত্তিতে। এই মাসগণনা পদ্ধতির ধারণাটি হিন্দু সৌর বর্ষপঞ্জী থেকে গ্রহণ করা হয়। এটি খ্রিস্টীয় অষ্টম শতক পর্যন্ত প্রচলিত ছিল। ৩৫৪ দিন বিশিষ্ট ইসলামি বর্ষপঞ্জী সম্পূর্ণ চান্দ্র হওয়ার ফলে তা কোন ঋতুকে চিহ্নিত করতে অক্ষম। সেই কারণে এই বর্ষপঞ্জী আরবের অণুর্বর মরু অঞ্চলে ব্যবহারযোগ্য হলেও পারস্যের মত উর্বর ও কৃষিভিত্তিক অঞ্চলে তা একেবারেই অব্যবহার্য হয়ে পড়ে। তাই পারস্যের মুসলমান শাসকেরাও ইসলামি বর্ষপঞ্জীর পরিবর্তে ইরানি সৌর পঞ্জিকা গ্রহণ করতে বাধ্য হন। ১০৭৩ খ্রিস্টাব্দে সুলতান প্রথম জালাল আল-দিন মালিক শাহ্ একটি ব্যবহারোপযোগী সৌর পঞ্জিকা প্রস্তুত করতে নির্দেশ দেন। ১০৯২ খ্রিস্টাব্দে সুলতানের মৃত্যুর বহু আগেই সেই বর্ষপঞ্জী নির্মাণের কাজ সম্পূর্ণ হয়।


title: ইরানি বর্ষপঞ্জী

text: এই বর্ষপঞ্জী অণুসারে মহাবিষুবের দিন থেকে বর্ষগণনা শুরু হত এবং একেকটি ক্রান্তীয় রাশিতে সূর্যের অবস্থানের ভিত্তিতে একেকটি মাস নির্ণয় করা হত। এই পদ্ধতিটি জ্যোতির্বিজ্ঞান বিষয়ক ভারতীয় গ্রন্থ সূর্য সিদ্ধান্তে উল্লিখিত বর্ষগণনা সূত্রকে সামান্য সংশোধন করে গ্র‌হণ করা হয়েছিল। কিন্তু এইভাবে প্রতিটি মাস গণনা সম্পূর্ণ জ্যোতির্বিজ্ঞানভিত্তিক হওয়ার ফলে ফলে প্রত্যেক মাসের দৈর্ঘ্য বিভিন্ন বছরে বিভিন্ন রকম হত। একেকটি মাসের দৈর্ঘ্য ২৯ দিন থেকে ৩২ দিনের মধ্যে হত। উদাহরণ, জালালি বর্ষপঞ্জীর ১৩০২ এবং ১৩০৩ অব্দে প্রতিটি মাসের দৈর্ঘ্য ছিল নিম্নরূপ:


title: ইরানি বর্ষপঞ্জী

text: প্রতিটি মাসকেই জ্যোতির্বিজ্ঞানের ভিত্তিতে নির্ণয় করার ফলে এই বর্ষপঞ্জী এক দিনের জন্যেও নির্দিষ্ট ঋতু থেকে সরে যেত না। ফলে জালালি বর্ষপঞ্জীতে কোন অধিবর্ষের প্রয়োজন ছিল না। কিন্তু এই বর্ষপঞ্জী গণনা ছিল একটি অত্যন্ত জটিল প্রক্রিয়া। জ্যোতির্বিজ্ঞান ভিত্তিক সমস্ত তথ্য ও নিয়মিত পর্যবেক্ষণের দ্বারা সূর্যের আপাত আবর্তন নির্ণয় করা হত।


title: ইরানি বর্ষপঞ্জী

text: ১০৭৯ খ্রিস্টাব্দে গঠিত জ্যোতির্বিজ্ঞানীদের কমিটি একটি সৌর বর্ষের দৈর্ঘ্য নির্ধারণ করে ৩৬৫.২৪২১৯৮৫৮১৫৬ দিন। (অর্থাৎ ২৮২০ বছরে ১,০২৯,৯৮৩ দিন) প্রকৃতপক্ষে একটি সৌর বর্ষের দৈর্ঘ্য হল ৩৬৫.২৪২২৪৬৪ দিন।


title: ইরানি বর্ষপঞ্জী

text: কিন্তু বিভিন্ন বছরে মাসের দৈর্ঘ্য পরিবর্তিত হওয়ার কারণে এবং বর্ষপঞ্জী গণনাপ্রক্রিয়ায় বিবিধ জটিলতার কারণে ১৯২৫ খ্রিস্টাব্দে (১৩০৪ পারস্য অব্দে) ইরানি বর্ষপঞ্জীর সরলীকরণ করা হয়।


title: ইরানি বর্ষপঞ্জী

text: ১৯১১ খ্রিস্টাব্দের ২১ ফেব্রুয়ারি দ্বিতীয় ইরানি সংসদ সৌর জালালি বর্ষপঞ্জীকে আনুষ্ঠানিকভাবে গ্রহণ করে। এই বর্ষপঞ্জীর মাসের নামকরণ করা হয়েছিল বারোটি রাশির নামানুসারে এবং ১৯২৫ খ্রিস্টাব্দ পর্যন্ত এটি প্রচলিত ছিল। ৩১ মার্চ ১৯২৫ খ্রিস্টাব্দে পহ্লবী সাম্রাজ্যের আমলে অধুনা ইরানি বর্ষপঞ্জী সরকারি ভাবে গ্রহণ করা হয়। সেই সংক্রান্ত আইনে বলা হয় যে বছরের প্রথম দিনটি "যেভাবে ছিল" সেভাবেই হবে "প্রকৃত সৌর বর্ষ" অণুসারে বসন্তের প্রথম দিন। ওই আইনে বছরের শেষ মাসটি ছাড়া বাকি ১১টি মাসের দিনসংখ্যা স্থির করে দেওয়া হয় যা, আগে ক্রান্তীয় রাশিতে সূর্যের অবস্থানের ভিত্তিতে পরিবর্তিত হত। এই বর্ষপঞ্জীতে ১২টি মাসের প্রাচীন পারস্য নাম ফিরিয়ে আনা হয় এবং সেই নামগুলিই বর্তমানে বিদ্যমান। সংস্কারকৃত এই বর্ষপঞ্জীর অব্দ গণনা করা হয় ৬২২ খ্রিস্টাব্দে মুহাম্মাদের হিযরতের সময় থেকে। এই বর্ষপঞ্জী গ্রহণের সময় সরকার সাধারণের মধ্যে প্রচলিত দ্বাদশ বর্ষীয় চক্র বিশিষ্ট চীনা-উইগুর বর্ষপঞ্জীকে নিষিদ্ধ ঘোষণা করে।


title: ইরানি বর্ষপঞ্জী

text: নবগঠিত ইরানি বর্ষপঞ্জীতে ফারওয়ারদিন থেকে শাহ্‌রিওয়ার, এই প্রথম ছয় মাসের দিনসংখ্যা হল ৩১ এবং পরবর্তী পাঁচ মাস মেহ্‌র থেকে বাহ্‌মানের দিনসংখ্যা হল ৩০। শেষ মাস এসফান্দের দৈর্ঘ্য হল জ্যোতির্বিজ্ঞানের গণনার উপর ভিত্তি করে ২৯ অথবা ৩০ দিন। এটি জালালি বর্ষপঞ্জীর একটি সরলীকৃত রূপ। জালালি বর্ষপঞ্জীতে একেকটি ক্রান্তীয় রাশিতে সূর্যের অবস্থানের ভিত্তিতে মাসের দৈর্ঘ্য নির্ণয় করা হত। জানুয়ারি মাসের শুরুতে (পারস্য মাস "দেই") বিভিন্ন রাশিতে সূর্যের গমনের বেগ থাকে সর্বাধিক এবং জুলাই মাসের শুরুতে (পারস্য মাস "তির") সূর্যের বেগ থাকে ন্যূনতম। বর্তমানে মহাবিষুব থেকে জলবিষুব পর্যন্ত সময় হল ১৮৬ দিন ১০ ঘণ্টা এবং জলবিষুব থেকে মহাবিষুব পর্যন্ত সময় হল ১৭৮ দিন ২০ ঘণ্টা।


title: ইরানি বর্ষপঞ্জী

text: সৌর হিজরি বর্ষপঞ্জীতে (ফার্সি: گاهشماری هجری خورشیدی یا هجری شمسی) সাতটি চার বছর অন্তর অধিবর্ষের পর একটি পাঁচ বছর অন্তর অধিবর্ষ হয়। এর কারণ ইরানি বর্ষপঞ্জীতে গ্রেগোরিয়ান বর্ষপঞ্জীর মত গাণিতিক নিয়মে অধিবর্ষ গণনা করা হয় না বরং বর্ষশুরুর জন্য জ্যোতির্বিজ্ঞানভিত্তিক প্রকৃত মহাবিষুবকে গণ্য করা হয়।


title: ইরানি বর্ষপঞ্জী

text:
১৯৭৬ খ্রিস্টাব্দে শাহ্ মুহাম্মাদ রেজা পহ্লবী পারস্য অব্দের সূচনাকাল হিসেবে মুহাম্মাদের হিযরতের পরিবর্তে পারস্য সম্রাট কুরুর জন্মসালকে নির্দিষ্ট করেন। রাতারাতি সেই অব্দকে ১৩৫৫ থেকে ২৫৩৫ অব্দে পরিবর্তিত করা হয়। ১৯৭৯ খ্রিস্টাব্দে ইসলামি বিপ্লব সংঘটিত হওয়ার আগে পর্যন্ত এই অব্দগণনা প্রচলিত ছিল। কিন্তু ইসলামি বিপ্লবের পর পুনরায় সৌর হিজরি অব্দকেই ফিরিয়ে আনা হয়।
১৯২২ খ্রিস্টাব্দে আফগানিস্তান সরকারি ভাবে জালালি বর্ষপঞ্জী গ্রহণ করে। কিন্তু বর্ষপঞ্জীতে মাসের নামগুলি পরিবর্তিত করা হয় এবং দারি ও পশতু ভাষায় বারোটি রাশির নামে নামকরণ করা হয়। বর্তমানে ইরানি বর্ষপঞ্জীই হল আফগানিস্তান সরকারের আনুষ্ঠানিক বর্ষপঞ্জী এবং সমস্ত জাতীয় ছুটির ঘোষণা ও প্রশাসনিক কাজকর্ম এই বর্ষপঞ্জী অণুসারেই নির্ধারিত হয়।


title: ইরানি বর্ষপঞ্জী

text: আধুনিক ইরানি বর্ষপঞ্জী বা সৌর হিজরি বর্ষপঞ্জী অণুসারে বছর শুরু হয় উত্তর গোলার্ধে বসন্ত ঋতুর সূচনালগ্নে, মহাবিষুব সংক্রান্তিতে দু'টি দিনের মধ্যাহ্নের মধ্যবর্তী মধ্যরাত্রিতে। এই মধ্যরাত্রির আগের মধ্যাহ্ন হল বিগত বছরের শেষ মধ্যাহ্ন এবং পরের মধ্যাহ্ন হল নতুন বছরের প্রথম দিনের মধ্যাহ্ন অর্থাৎ নওরোজ।


title: ইরানি বর্ষপঞ্জী

text: বর্ষপঞ্জীর প্রথম দিনটি হল ইরান, আফগানিস্তান সহ সংলগ্ন অঞ্চলসমূহের বৃহত্তম উৎসব নওরোজ (ফার্সি ভাষায় "নও" অর্থাৎ "নতুন" এবং "রোজ" অর্থাৎ "দিন", এই দু'টি শব্দের মিলনে গঠিত)। প্রায় ১৩ দিনব্যাপী এই উৎসব সাড়ম্বরে উদ্‌যাপিত হয়ে থাকে। এর শেষ দিনটিকে বলা হয় "সিজ-দাহ্ বেদার"।


title: এ এস এম এ খালেক

text: এ এস এম এ খালেক বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতান প্রদান করে।


title: এ এস এম এ খালেক

text: এ এস এম এ খালেকের জন্ম পিরোজপুর জেলার ভান্ডারিয়া উপজেলার শিয়ালকাঠিতে। তাঁর বাবার নাম মো. সোনাম উদ্দীন। স্ত্রীর নাম রমিজা খালেক। তাঁর দুই ছেলে ও চার মেয়ে।


title: এ এস এম এ খালেক

text: ১৯৭১ সালে এ এস এম এ খালেক বৈমানিক হিসেবে কর্মরত ছিলেন পাকিস্তান ইন্টারন্যাশনাল এয়ারলাইনসে (পিআইএ)।


title: এ এস এম এ খালেক

text: সেপ্টেম্বরে মুক্তিবাহিনীর নিজস্ব বিমান উইং গঠনের প্রক্রিয়া শুরু হলে এ এস এম এ খালেককে তাতে অন্তর্ভুক্ত করা হয়। ভারত সরকার মুক্তিবাহিনীকে তিনটি বিমান দেয়। এর একটি ছিল ডিসি-৩ বা ডাকোটা। এই বিমানের জন্য নির্বাচিত হন এ এস এম এ খালেক, আবদুস সাত্তার (বীর প্রতীক) এবং আবদুল মুকিত (বীর প্রতীক)। কিলোফ্লাইট নামের অন্তরালে মুক্তিবাহিনীর বিমান উইংয়ের জন্মলগ্নে যে নয়জন বৈমানিক অন্তর্ভুক্ত হন, তাঁদের ছয়জনই ছিলেন বেসামরিক বৈমানিক। বিমান চালনার অভিজ্ঞতা থাকলেও তাঁদের বিমানের সাহায্যে যুদ্ধ করার বা বিমান থেকে বোমা ফেলার কায়দাকানুন জানা ছিল না। সে জন্য তাঁদের প্রশিক্ষণ নিতে হয়। প্রশিক্ষণ শেষে এ এস এম এ আবদুল খালেক অপেক্ষা করতে থাকেন অভিযানে যাওয়ার। সিদ্ধান্ত হয়, ডাকোটা বিমান নিয়ে এ এস এম এ খালেকরা ঢাকার তেজগাঁও বিমানবন্দরে আক্রমণ চালাবেন। কিন্তু শেষ পর্যন্ত সে অভিযান তাঁরা করতে পারেননি। পরে ওই বিমান ব্যবহূত হয় দুর্গম ঘাঁটিতে চলাচলে বা সরঞ্জামাদি পরিবহনে। দক্ষতার সঙ্গে তিনি সেই দায়িত্ব পালন করেন।


title: তড়িৎযন্ত্র প্রকৌশল

text: মেকাট্রনিক্স () বা তড়িৎযন্ত্র প্রকৌশল হল প্রকৌশলের একটি শাখা, যেখানে যন্ত্র প্রকৌশল, তড়িৎ ও ইলেকট্রনিক প্রকৌশল, কম্পিউটার প্রকৌশল, সফটওয়্যার প্রকৌশল, নিয়ন্ত্রণ প্রকৌশল, সিস্টেম প্রকৌশল এর সমন্বয় ঘটানো হয়; যা বিভিন্ন প্রয়োজনীয় তড়িৎযন্ত্রের নকশা তথা তড়িৎযন্ত্র তৈরী করতে ব্যাপক ভূমিকা পালন করে।


title: সাংবাদিক

text: সংবাদদাতা বা সাংবাদিক () বিভিন্ন স্থান, ক্ষেত্র, বিষয় ইত্যাদিকে ঘিরে বিভিন্ন প্রান্ত থেকে সংবাদ সংগ্রহসহ বিভিন্ন ধরণের তথ্য সংগ্রহপূর্বক সংবাদ কিংবা প্রতিবেদন রচনা করে সংবাদমাধ্যমসহ বিভিন্ন গণমাধ্যমে প্রেরণ করে থাকেন। পেশাজীবি হিসেবে একজন সাংবাদিকের কাজই হচ্ছে সাংবাদিকতায় সহায়তা করা। বিভিন্ন বয়সের পুরুষ কিংবা নারী সাংবাদিকতাকে অন্যতম মর্যাদাসম্পন্ন পেশারূপে বেছে নিচ্ছেন।


title: সাংবাদিক

text: তিনি প্রতিবেদক হিসেবেও চিহ্নিত হয়ে থাকেন। যথাযথ গবেষণালব্ধ তথ্য, লেখনী এবং প্রতিবেদন রচনা করে তিনি গণমাধ্যমে উপস্থাপন করেন। মুদ্রিত মাধ্যমরূপে সংবাদপত্র, সাময়িকী; ইলেকট্রনিক মাধ্যম হিসেবে টেলিভিশন, রেডিও, প্রামাণ্যচিত্র এবং ডিজিটাল মাধ্যমরূপে অনলাইন সাংবাদিকতায় নিজস্ব সংবাদ প্রচার কিংবা নিজস্ব দৃষ্টিভঙ্গীতে নিরপেক্ষভাবে প্রতিবেদন উপস্থাপন করে থাকেন। একজন প্রতিবেদক তৃণমূল পর্যায় থেকে তথ্যের উৎসমূল অনুসন্ধান করেন, প্রয়োজনে সাক্ষাৎকার পর্ব গ্রহণ করেন, গবেষণায় সংশ্লিষ্ট থাকেন এবং অবশেষে প্রতিবেদন প্রণয়নে অগ্রসর হন। তথ্যের একীকরণ সাংবাদিকের কাজেরই অংশ, যা কখনো কখনো "রিপোর্টিং" বা "প্রতিবেদন" হিসেবে চিহ্নিত হয়ে থাকে। বৈপরীত্য চিত্র হিসেবে চাকুরীরত অবস্থায় প্রবন্ধ রচনা এরই অংশবিশেষ।


title: সাংবাদিক

text: ইউনিভার্সিটি অব জর্জিয়ার "হেনরি ডব্লিউ কলেজ অব জার্নালিজম এন্ড ম্যাস কমিউনিকেশন" ১৯৯৭ সাল থেকে সাংবাদিকতা এবং গণযোগাযোগ বিষয়ের স্নাতকধারীদের উপর বার্ষিক জরীপ কার্য পরিচালনা করে আসছে। ২০০৯ সালে মার্কিন যুক্তরাষ্ট্রে (পুয়ের্তোরিকোসহ) এ বিষয়ের স্নাতক কিংবা স্নাতকোত্তর শ্রেণীর শিক্ষার্থীরা পূর্ণকালীন চাকুরী হিসেবে ত্রিশ হাজার মার্কিন ডলারের বেতনে সংবাদপত্রশিল্পে প্রবেশ করছে; যা ছিল ২০০৬, ২০০৭ এবং ২০০৮ সালের অনুরূপ।


title: সাংবাদিক

text: সংবাদকর্মী বা সাংবাদিকগণকে কার্যক্ষেত্রে সংবাদপত্র প্রতিনিধি, টেলিভিশন সংবাদদাতা বা বেতার সাংবাদিক ইত্যাদি বিভিন্ন পর্যায়ে বিভাজন ঘটানো হয়েছে। এছাড়াও, অবস্থানের ভিত্তিতেও নামকরণে বিভিন্নতা লক্ষ্য করা যায়। তন্মধ্যে, স্টাফ রিপোর্টার, প্রতিনিধি, সংবাদদাতা ইত্যাদি নামে অভিহিত করা হয়। তারা প্রত্যেকেই স্ব-স্ব মাধ্যমের জন্য সত্য ও বস্তুনিষ্ঠতার সাথে ঘটনাবহুল এবং গুরুত্বপূর্ণ সংবাদ প্রেরণ করেন।


title: সাদাচিবুক তিতির

text: সাদাচিবুক তিতির (Arborophila atrogularis) Phasianidae গোত্রের অন্তর্গত পাখির একটি প্রজাতি। এর ইংরেজী নাম White-cheeked Partridge বা White-cheeked Hill Partridge। এরা বাংলাদেশ, ভারত, মিয়ানমার ও চীনের স্থানীয় পাখি। আই. ইউ. সি. এন. এই প্রজাতিটিকে Near Threatened বা প্রায়-বিপদগ্রস্ত বলে ঘোষণা করেছে। বাংলাদেশের ১৯৭৪ ও ২০১২ সালের বন্যপ্রাণী (সংরক্ষণ ও নিরাপত্তা) আইনে এ প্রজাতিটি সংরক্ষিত।


title: সাদাচিবুক তিতির

text: সাধারণত আর্দ্র চিরসবুজ ও মিশ্র চিরসবুজ বন এদের আবাসস্থল। বাংলাদেশের উত্তর-পূর্বাঞ্চলীয় বনাঞ্চলগুলোতে এদের দেখা যায়। পার্বত্য চট্টগ্রামের চিরসবুজ বনেও এরা থাকতে পারে। ভারতের মেঘালয়, আসাম, ত্রিপুরা, অরুণাচল প্রদেশ আর মণিপুরের বনাঞ্চলে এদের প্রায়ই দেখা যায়। চীনের ইউনান প্রদেশের পশ্চিমে ইংজিয়াং থেকে সালউইন নদীর পশ্চিম পর্যন্ত এদের বিস্তৃতি। মিয়ানমারে একসময় ব্যাপকহারে সাদাচিবুক তিতির দেখা গেলেও বর্তমানে সেখানে এদের অবস্থা বেশ করুণ।


title: সাদাচিবুক তিতির

text: দেখতে এরা বটেরার (কোয়েল) মত, তবে বড়। পিঠ হলদে সবুজাভ ধূসর। কপাল, চিবুক ও ভ্রু সাদা। কালো মুখোশের মত থাকে। গলায় ও বুকের সামনের দিকে কালো ডোরা থাকে। পেট ও পার্শ্বদেশ ধূসর, রক্তিম নয়। চোখ, অন্য রঙের ফোঁটাযুক্ত ডানা ও পা লালচে। পিঠ আঁশের মত পালক দ্বারা আবৃত। এদের দৈর্ঘ্য কমবেশি ২৮ সেন্টিমিটার। সাদাচিবুক তিতির নাদুস-নুদুস, পা দেহের পেছনদিকে হওয়ার ফলে মনে হয় এ পাখির দেহ খাড়া কাঠির উপর বসানো।


title: সাদাচিবুক তিতির

text: ব্যাপকহারে আবাসন ধ্বংস ও বনাঞ্চল কেটে চাষাবাদের ফলে সাদাচিবুক তিতিরের অস্তিত্ব সর্বত্রই হুমকির মুখে পড়েছে। এছাড়া মাংসের জন্য শিকারও এদের অস্তিত্ব-ঝুঁকির অন্যতম কারণ।


title: খান একাডেমি

text: খান একাডেমি () একটি মার্কিন অলাভজনক শিক্ষাপ্রতিষ্ঠান। ২০০৬ সালে ইহা প্রতিষ্ঠিত হয়। বাংলাদেশী বংশোদ্ভুত সালমান খান এটি প্রতিষ্ঠা করেন। "সকলের জন্য, সব জায়গায় বিনামূল্যে বিশ্বমানের শিক্ষাদান" স্লোগানে এই প্রতিষ্ঠানটি শিক্ষা নিয়ে কাজ করছে। একাডেমির নিজের ওয়েবসাইট ও ইউটিউবের মাধ্যমে ৩১০০ বেশি বিভিন্ন বিষয়ের উপর ভিডিও টিউটোরিয়াল নির্মাণ করে খান একাডেমি। এর সবকিছু বিশ্বজুড়ে যে কেউর জন্য মুক্তভাবে উপলব্ধ। ওয়েবসাইটের প্রধান ভাষা হল ইংরেজি, কিন্তু এর বিষয়বস্তু বাংলাসহ অন্যান্য ভাষায় পাওয়া যায়। ২ মার্চ ২০১৬ তারিখে ঢাকায় খান একাডেমির বাংলা সংস্করণ উদ্বোধন করা হয়। ওয়েবসাইট এবং এর বিষয়বস্তু প্রধানত ইংরেজিতে সরবরাহ করা হয়, তবে স্প্যানিশ, পর্তুগিজ, ইতালীয়, রাশিয়ান, তুর্কি, ফ্রেঞ্চ, বাংলা এবং হিন্দি সহ অন্যান্য ভাষায়ও পাওয়া যায়।


title: খান একাডেমি

text: ইউটিউবে সালমান খান একাউন্ট তৈরি করেন ২০০৬ সালের ১৬ই নভেম্বর। খান একাডেমি বিভিন্ন বিষয়ের উপর তিন হাজারের বেশি ভিডিও লেকচার, টিউটোরিয়াল তৈরি করেছে। বিষয়গুলোর মধ্যে আছে বীজগণিত, পাটীগণিত, ইতিহাস, ব্যাংকিং, পদার্থবিজ্ঞানসহ বিভিন্ন প্রতিযোগিতামূলক পরীক্ষা, ভেনচার ক্যাপিটাল, ক্রেডিট ক্রাইসিসের উপর নানা বিষয়ে অসংখ্য ভিডিও। যেকেউ খুব সহজেই যেকোনো সময়ে বিনা পয়সায় তাদের প্রয়োজনীয় বিষয়টি জেনে নিতে পারবেন। প্রথম দিকে সালমান তার অবসর সময়গুলোতে এই ভিডিওগুলো তৈরি করতেন। ২০১০ সালের মে মাস থেকে কিছু ব্যক্তি ও প্রতিষ্ঠান তার এই প্রকল্পে এগিয়ে আসে। এদের মধ্যে গেটস ফাউন্ডেশন এবং গুগল অন্যতম। কিছু মানুষ ১০০০০ ডলার অনুদান দেয়, অ্যান ও জন ডর অনুদান দেয় ১০০,০০০ ডলার, ওয়েব সাইটের বিজ্ঞাপন থেকে আসত মাসে ২০০০ ডলার। তারপরে ২০১০ সালের সেপ্টেম্বর মাসে গুগল তাদের "প্রজেক্ট টেন টু দ্য হান্ড্রেড"-এ খান একাডেমিকে ৫টি প্রকল্পের একটি হিসেবে বিজয়ী ঘোষণা করে ও ২ মিলিয়ন ডলার দেয় যাতে খান একাডেমি আরো বেশি কোর্স তৈরি করে ও সারাবিশ্বে জনপ্রিয় ভাষায় সবগুলি লেসন/টিউটোরিয়ালকে অনুবাদ করে। গুগল যখন খান একাডেমিকে ২ মিলিয়ন ডলার পুরস্কার প্রদান করে তখন তাদের ভিডিওর সংখ্যা ছিল ১৬০০।


title: খান একাডেমি

text: খান একাডেমী একটি ৫০১ (সি) (৩) অলাভজনক সংস্থা, বেশিরভাগ দাতব্য প্রতিষ্ঠানের কাছ থেকে দান করা হয়। ২০১০ সালে, গুগল তাদের প্রকল্প ১০১০০ প্রোগ্রামের অংশ হিসাবে নতুন কোর্স তৈরি এবং অন্যান্য ভাষার মধ্যে কন্টেন্ট অনুবাদ জন্য $২ মিলিয়ন দান। ২০১৩ সালে, মেক্সিকোতে কার্লোস স্লিম ফাউন্ডেশন থেকে কার্লোস স্লিম, ভিডিওগুলির স্প্যানিশ সংস্করণ তৈরির জন্য একটি দান করেছেন। ২০১৫ সালে এট টোটেলটি অ্যাপ্লিকেশনগুলির মাধ্যমে অ্যাক্সেসযোগ্য সামগ্রীগুলির মোবাইল সংস্করণগুলির জন্য খান অ্যাকাডেমির ২২.5 মিলিয়ন ডলারের অবদান রাখে।খান একাডেমির ইউএস অভ্যন্তরীণ রেভিনিউ সার্ভিসের দাখিলের তথ্য অনুযায়ী সালমান খান ২0১১ সাল থেকে খান একাডেমি থেকে বছরে ৩৫০,০০০ মার্কিন ডলার ক্ষতিপূরণ দিয়েছিলেন। ২০১৫ সালে এটি বেড়ে দাঁড়ায় ৫৫৬,০০০ মার্কিন ডলারে। ২০১৩ সালে, রাষ্ট্রপতি ও সিওও শান্তানু সিনহা ক্ষতিপূরণে ৩৭৫,০০০ ডলারেরও বেশি আয় করেছেন।


title: খান একাডেমি

text: খান একাডেমীর ওয়েবসাইটে একটি ব্যক্তিগত শেখার অভিজ্ঞতা প্রদান করা হয়, যা মূলত ইউটিউব - এ হোস্ট করা ভিডিওগুলির উপর নির্মিত। ওয়েবসাইটটি তার ভিডিওগুলির জন্য একটি সম্পূরক হিসেবে ব্যবহার করা বোঝায়, কারণ এতে অন্যান্য বৈশিষ্ট্য যেমন অগ্রগতি ট্র্যাকিং, অনুশীলন,এবং শিক্ষণ সরঞ্জাম। মোবাইল অ্যাপ্লিকেশনগুলির মাধ্যমে উপাদানটিও ব্যবহার করা যায়। ভিডিওগুলি একটি ইলেক্ট্রনিক ব্ল্যাকবোর্ডে অঙ্কনগুলির রেকর্ডিং দেখায়, যা একজন শিক্ষকের শৈলী অনুরূপ বক্তব্য প্রদান করে। বর্ণনাকারী প্রতিটি অঙ্কন বর্ণনা করেছেন এবং কিভাবে শেখানো হচ্ছে উপাদান সম্পর্কিত। অলাভজনক গ্রুপ এশিয়া, ল্যাটিন আমেরিকা এবং আফ্রিকার গ্রামীণ এলাকায় ভিডিওগুলির অফলাইন সংস্করণগুলি বিতরণ করেছে।খান একাডেমির ভিডিওগুলি বিশ্বের বেশিরভাগ জনপ্রিয় ভাষার মধ্যে অনুবাদ করা হয়েছে, যা বিশ্বের শীর্ষস্থানীয় ভাষায় অনূদিত অনেক ভিডিওর মধ্যে রয়েছে। পাওয়া ২০,০০০ সাবটাইটেল অনুবাদের কাছাকাছি আছে। খান একাডেমী ৫ টি ভাষায় তার প্ল্যাটফর্ম প্রদান করে: ইংরেজী (এন), স্প্যানিশ (এস), পর্তুগিজ (পিটি), ফ্রেঞ্চ (ফরাসী ভাষায়) এবং বাংলা (বিএন)। এটি সার্ট এবং এমকেত সহ মানসম্মত পরীক্ষাগুলির জন্য প্রস্তুতির জন্য অনলাইন কোর্স প্রদান করে।


title: খান একাডেমি

text: খান একাডেমির সমালোচনা করা হয়েছে কারণ সালমান খানের শিক্ষাবৃত্তির পটভূমি নেই। কিছু ভিডিওর বিবৃতিতে প্রশ্ন করা হয়েছে। এই সমালোচনার জবাবে সংস্থাটি তার ভিডিওগুলিতে ত্রুটি সংশোধন করেছে, তার অনুষদ প্রসারিত করেছে এবং বিষয়বস্তু বিশেষজ্ঞদের একটি নেটওয়ার্ক তৈরি করেছে। অন্যান্যরা তথ্য প্রকাশ করেছেন যে, খানের ভিডিওগুলি অন্যান্য প্রকাশকদের তুলনায় কম কার্যকর এবং একটি ব্ল্যাকবোর্ডের চক ধারণার কার্টুনগুলির মতো ভিডিওর অন্যান্য শৈলীর তুলনায় ছাত্রদের জন্য কম আকর্ষক। জানুয়ারী ২০১৬ থেকে একটি সাক্ষাত্কারে খান খান একাডেমী অনলাইন বক্তৃতা মূল্যকে তাদের সীমাবদ্ধতা স্বীকার করার পক্ষে যুক্তি তুলে ধরেছেন: "আমি মনে করি তারা মূল্যবান, কিন্তু আমি কখনোই বলব না যে তারা কোনও এক সম্পূর্ণ শিক্ষা গঠন করে।" ক্লাসিক্যাল শেখার একটি আধিকারিক হিসাবে, একটি আধুনিক শিক্ষা সরঞ্জাম যা প্রযুক্তির ব্যবহার করে শ্রেণীকক্ষকে মানবিক করতে সহায়তা করে।


title: খান একাডেমি

text: খান একাডেমী জাতীয় ও আন্তর্জাতিকভাবে স্বীকৃতি লাভ করেছে:


title: খান একাডেমি

text: বিশ্বজুড়ে এক বিলিয়ন পাঠেরও বেশি খান একাডেমী বিতরণ করেছে এই প্ল্যাটফর্মটি ৪০ মিলিয়ন ছাত্র এবং ২ লাখ শিক্ষক প্রতি মাসে ব্যবহার করা হয়। আজ, খান একাডেমী এর শিক্ষাগত সামগ্রী ৩৬ স্বেচ্ছাসেবক এবং আন্তর্জাতিকীকরণ অংশীদারদের দ্বারা অনুবাদ করা হচ্ছে। খান একাডেমী একটি বিকাশ মতাদর্শের মাধ্যমে ভাল শিক্ষার্থীদের শেখা এবং ভাল হওয়ার ক্ষমতা গ্রহণের জন্য সর্বশ্রেষ্ঠ সচেতনতা সৃষ্টির লক্ষ্যে স্লোগান সমর্থন করে: "আপনি কেবল এক জিনিস জানতে চান: আপনি কিছু শিখতে পারেন"।


title: কৃষিকার্য

text: কৃষিকার্য বা কৃষি () মানবজাতির আদিমতম পেশা হিসেবে চিহ্নিত। মানুষের জীবনধারনের জন্য শষ্য উৎপাদন কিংবা গৃহপালিত পশু রক্ষণাবেক্ষনের জন্যে যথোচিত খাদ্য এবং প্রয়োজনীয় কাঁচামাল উৎপাদন ও সরবরাহসহ বহুবিধ উদ্দশ্যে প্রতিপালনের লক্ষ্যে কৃষিকার্য নির্বাহ করা হয়। যিনি কৃষির সাথে সংশ্লিষ্ট তিনিই কৃষক।


title: কৃষিকার্য

text: কৃষিকার্য প্রচলনের ইতিহাস হাজার হাজার বছরের পুরনো। আধুনিক পর্যায়ে এসে কৃষির উন্নয়ন ও উত্তরণ বহুমূখী জলবায়ু, সংস্কৃতি এবং উন্নত প্রযুক্তি ব্যবহারের উপর বহুলাংশে নির্ভরশীল। সবধরনের কৃষিকাজই উপযুক্ত কলা-কৌশল প্রয়োগ ও ভূমির উপযুক্ততা নিরূপণপূর্বক ব্যবহার উপযোগী ফসল বপনের উপর নির্ভর করে। প্রয়োজনে সময়ে সময়ে ফসল বৃদ্ধিকল্পে প্রয়োজনীয় সেচও প্রয়োগ করতে হয়।


title: কৃষিকার্য

text: ফসল বৃদ্ধিকল্পে আধুনিক চাষাবাদে কীটনাশক, উদ্ভিদের পরাগায়ণ, সার প্রয়োগ এবং প্রযুক্তির ক্রমবর্ধমান উন্নয়নের মাধ্যমে ক্রমবর্ধমান চাহিদা মেটানোর প্রাণপণ প্রয়াস চালানো হচ্ছে। এরফলে, পরিবেশের ভারসাম্যহীনতাসহ জীববৈচিত্র্যের ধ্বংসাযজ্ঞ দ্রুত হারে বৃদ্ধি পাচ্ছে এবং মানব স্বাস্থ্যের উপর নেতিবাচক ও বিরূপ প্রভাব ফেলছে।


title: কৃষিকার্য

text: উৎপাদিত কৃষি পণ্যকে কয়েকটি প্রধান ভাগে ভাগ করা হয়েছে। তন্মধ্যে খাদ্য, তন্তুজাত পদার্থ, জ্বালানী এবং কাঁচামাল সামগ্রী অন্যতম। একবিংশ শতাব্দীতে এসে উদ্ভিদের সাহায্যে জৈবজ্বালানী, জৈবঔষধ, জৈবপ্লাস্টিকজাত পণ্য উৎপাদনসহ ঔষধ শিল্পে ব্যবহার করা হচ্ছে। নির্দিষ্ট খাদ্যসামগ্রীর মধ্যে দানাদার শষ্য, শাকসব্জী, ফলমূল এবং মাংস; তন্তুজাত দ্রব্যের মধ্যে তুলা, উল, দড়ি, রেশম এবং ফ্লাক্স; কাঁচামালের মধ্যে এবং বাঁশ অন্যতম। অন্যান্য প্রয়োজনীয় উদ্ভিদজাত পণ্যের মধ্যে রেজিন গুরুত্বপূর্ণ স্থান দখল করে আছে। জৈবজ্বালানী হিসেবে মিথেন, ইথানল এবং বায়োডিজেল রয়েছে। এছাড়া, ফুল বিক্রয়, চারাগাছ, পোষা প্রাণী, বিশেষ প্রজাতির মাছ, পাখি কৃষি পণ্য হিসেবে বিবেচিত। বিশ্বব্যাংকের নির্দেশনা ও লক্ষ্যমাত্রা অনুসারে খাদ্য উৎপাদন বৃদ্ধি ও জল ব্যবস্থাপনাকে ঘিরে উত্তরোত্তর বিশ্বব্যাপী সচেতনতা বৃদ্ধির পাশাপাশি বিতর্কের পরিবেশ সৃষ্টি হচ্ছে।


title: কৃষিকার্য

text: ২০০৭ সালে বিশ্বের এক-তৃতীয়াংশ লোক কৃষির সাথে জড়িত ছিলেন। সেবা খাত হিসেবে কৃষিকে অর্থনৈতিক খাতে নিয়েছেন যাতে বিশ্বের অধিকাংশ লোক বিনিয়োজিত রয়েছেন। কিন্তু এর বিশাল কর্মক্ষেত্রতা, কৃষিজাত পণ্য উৎপাদন প্রভৃতি বিষয় থাকা স্বত্ত্বেও বৈশ্বিক মোট উৎপাদনশীলতায় এর অবদান ৫%-এর চেয়েও কম।


title: কৃষিকার্য

text:
১৯৪০-এর দশক থেকে কৃষি উৎপাদন অত্যন্ত নাটকীয়ভাবে বৃদ্ধি পেয়েছে। এর প্রধান কারণ ছিল জ্বালানী নির্ভর যান্ত্রিক পরিবহন, সার এবং কীটনাশকের ব্যাপক ব্যবহার। তন্মধ্যে এ খাতে সবচেয়ে বেশী জ্বালানী এসেছে জীবাশ্ম বা কয়লাজাত জ্বালানী থেকে।
কৃষি নীতির মাধ্যমে কৃষিজাত পণ্য উৎপাদন, বিপণন, সরবরাহ পদ্ধতির উপর দিক-নির্দেশনা থাকে। সচরাচর কৃষিকার্যের নীতিমালা প্রণয়নের সময় নিম্নোক্ত প্রধান বিষয়াবলীর দিকে আলোকপাত করা হয় -


title: কৃষিকার্য

text: Farmer Power: The Continuing Confrontation between Subsistence Farmers and Development Bureaucrats by Tony Waters at Ethnography.com


title: মেহেদী আলী ইমাম

text: মেহেদী আলী ইমাম (জন্ম: অজানা - মৃত্যু: ১৯৯৬) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।


title: মেহেদী আলী ইমাম

text: মেহেদী আলী ইমামের জন্ম পিরোজপুর জেলার মঠবাড়িয়া উপজেলার দাউদখালী গ্রামে। তবে তিনি বসবাস করতেন ঢাকায়। তাঁর বাবার নাম আবু মোহাম্মদ মোদাদ্দের বিল্লাহ এবং মায়ের নাম আনোয়ারা খাতুন। তার স্ত্রীর নাম লায়লা বেগম। তাঁদের এক ছেলে ও এক মেয়ে।


title: মেহেদী আলী ইমাম

text: মেহেদী আলী ইমাম পাকিস্তানি সেনাবাহিনীতে চাকরি করতেন। ১৯৭১ সালে কর্মরত ছিলেন পশ্চিম পাকিস্তানে (বর্তমান পাকিস্তান)। তখন তাঁর পদবি ছিল ক্যাপ্টেন।


title: মেহেদী আলী ইমাম

text: মেহেদী আলী ইমাম জুলাই মাস থেকে মুক্তিবাহিনীর ৯ নম্বর সেক্টরের টাকি সাব সেক্টরের পটুয়াখালী গেরিলা বেইজের অধিনায়ক হিসেবে দায়িত্ব পালন করেন।


title: দেবদাস (১৯৮২-এর চলচ্চিত্র)

text: দেবদাস চাষী নজরুল ইসলাম পরিচালিত ১৯৮২ সালের বাংলাদেশী প্রণয়ধর্মী নাট্য চলচ্চিত্র। বাঙালি কথাসাহিত্যিক শরৎচন্দ্র চট্টোপাধ্যায়ের "দেবদাস" উপন্যাস অবলম্বনে নির্মাণ করা হয়। এটি ছিল বাংলাদেশে "দেবদাস" উপন্যাসের প্রথম চলচ্চিত্রায়ণ। এতে নাম ভূমিকায় অভিনয় করেন বুলবুল আহমেদ এবং অন্যতম দুটি চরিত্র পারু'র ভূমিকায় কবরী সারোয়ার ও চন্দ্রমুখী'র ভূমিকায় আনোয়ারা অভিনয় করেন।


title: দেবদাস (১৯৮২-এর চলচ্চিত্র)

text: চলচ্চিত্রটি ১৯৮২ সালের জাতীয় চলচ্চিত্র পুরস্কার কয়েকটি বিভাগে মনোনয়নের জন্য জমা দেয়া হয়। কিন্তু জুরিবোর্ড সদস্যরা চলচ্চিত্রিটিকে পুননির্মিত/রিমেক অভিহিত করে কোনো শাখাতেই মনোনয়ন দেয়নি।"দেবদাস" চলচ্চিত্রের সঙ্গীত পরিচালনা করেছেন খোন্দকার নুরুল আলম। গীত রচনা করেছেন মোহাম্মদ রফিকউজ্জামান।


title: বিনিময়

text: বিনিময় এটি ১৯৭০-এর একটি বাংলাদেশী চলচ্চিত্র। এটি পরিচালনা করেছেন বাংলাদেশের বিখ্যাত পরিচালক সুভাষ দত্ত। ছবিটির দুটি প্রধান চরিত্রে অভিনয় করেছেন কবরী ও উজ্জল। ক্লাসিক এই ছবিটি সেসময় দারুন জনপ্রিয়তা লাভ করে।


title: জন্ম থেকে জ্বলছি

text: জন্ম থেকে জ্বলছি ১৯৮১-এর একটি বাংলাদেশী চলচ্চিত্র। এটি পরিচালনা করেছেন বাংলাদেশের খ্যাতনামা চলচ্চিত্রকার আমজাদ হোসেন। ছবিটিতে অভিনয় করেছেন বুলবুল আহমেদ, ববিতা, আনোয়ারা, প্রবীর মিত্র ও সুমিতা দেবী।


title: জন্ম থেকে জ্বলছি

text: "জন্ম থেকে জ্বলছি" ছবির সঙ্গীত পরিচালনা করেছেন আলাউদ্দিন আলী, সঙ্গীত রচনা করেছেন ছবির পরিচালক আমজাদ হোসেন। গানে কণ্ঠ দিয়েছিলেন সৈয়দ আব্দুল হাদী, সাবিনা ইয়াসমিন ও সামিনা চৌধুরী।


title: ভূকম্পমাপক

text: ভূকম্পমাপক ( ভূত্বকের কম্পন পরিমাপক যন্ত্র। এই যন্ত্রের সাহায্যে প্রধানত ভূমিকম্প, অগ্নুত্পাত বা অন্য যে কোনও কারণে সংঘটিত ভূত্বকীয় বা ভূগর্ভস্থ কম্পনের তীব্রতা মাপা হয়। এই কম্পন-তীব্রতার তথ্য-উপাত্ত ভূতত্ত্ববিদদেরকে ভূগর্ভের মানচিত্র বানাতে, ভূমিকম্পের উৎস এবং তীব্রতা বিশ্লেষণে সাহায্য করে।


title: ভূকম্পমাপক

text: পুরনো যুগে ব্যবহৃত ভূকম্পমাপক যন্ত্রকে সাধারণত ইংরেজিতে "সিজমোগ্রাফ" নামে ডাকা হত। অপরদিকে "সিজমোমিটার" দ্বারা বর্তমান যুগে ব্যবহৃত অত্যাধুনিক পরিমাপ এবং বিশ্লেষনের সুযোগ-সুবিধা সম্বলিত ভূকম্পমাপককে বুঝায়। আর "সিজমোস্কোপ" বা ভূকম্পবীক্ষণ যন্ত্রের শুধুমাত্র ভূমিকম্পের উপস্থিতিরর প্রমাণ পাওয়া যায়।


title: গুমি

text: গুমি বা গুমি-শি শহরটি 경상북도 দক্ষিণ কোরিয়ার(কোরিয়া প্রজাতন্ত্র) গিয়ংসানবুক-দ প্রদেশের ২য় বৃহত্তম নগরী। এই শহরটি দক্ষিণ কোরিয়ার অন্যতম প্রধান শিল্পনগরী যেখানে সামসং ইলেকট্রনিক্স, LG Display এর অনেকগুলো শিল্প-স্থাপনা ছাড়াও ইলেকট্রনিকস, সুতা, টেক্সটাইল, রাবার, প্লাস্টিক, কাগজ, ধাতব সামগ্রী ইত্যাদির কারখানা আছে. গুমি শহরটি নাকদং নদী দুই পারে অবস্থিত. ১৯৭০ সালে কোরিয়ান সরকারের ঘোষিত রপ্তানি-মুখী-নীতির কারনে গুমি তে করা "জাতীয় শিল্প কমপ্লেক্স" গুমি নগরীর এই শিল্প-বিপ্লবের পথিকৃৎ হিসেবে কাজ করে. বর্তমানে গুমি-তে ৪ টা বৃহদাকার রপ্তানিমুখী "জাতীয় শিল্প কমপ্লেক্স" আছে. ২০০৯ সালে পুরো কোরিয়া থেকে রপ্তানি করা জিনিসের বেশিরভাগই গুমিতে তৈরী. যার কারনে ২০০৯ সালে পুরো কোরিয়ার ৯৬.৯% বাণিজ্য উদ্বৃত্ত গুমি নগরীর অবদান.


title: গুমি

text: চারিদিকে উঁচু পর্বতে ঘেরা গুমি প্রাকৃতিক সৌন্দর্যের দিক দিয়েও অসাধারন.


title: গুমি

text: দক্ষিণ কোরিয়ার সাবেক প্রেসিডেন্ট 박정희 (বাংলা বর্ণান্তরণ: বাক্ চং হী)(১৯১৭-১৯৭৯) এর জন্মস্থান এই শহর.


title: গুমি

text: "গুমি" নামের আক্ষরিক অনুবাদ "কচ্ছপের লেজ".


title: গুমি

text: নাকদং নদী কোরিয়ার ইতিহাসে গুরুত্বপূর্ণ ভুমিকা পালন করেছে।


title: সপ্তম পর্যায়ের মৌল

text: সপ্তম পর্যায়ের মৌল বলতে সেই সকল মৌলিক পদার্থকে বুঝানো হয় যেগুলো পর্যায় সারণীর সপ্তম সারিতে (পর্যায়ে) রয়েছে। পর্যায় সারণীতে মৌলগুলো একাধিক সারিতে বিন্যস করা হয়েছে। প্রতিটি সারিতে মৌল সমূহের ইলেকট্রন সংখ্যা বৃদ্ধির সাথে সাথে এদের বৈশিষ্টগুলো ক্রমন্বয়ে পরিবর্তীত হতে থাকে। একই বৈশিষ্টের পুনরাবৃত্তির হলে নতুন সারিতে অন্তর্ভুক্ত করা হয় মৌলগুলোকে। একই কলামের মৌলগুলো সাধারণত একই ধরনের বৈশিষ্ট সম্পন্ন হয়ে থাকে। ষষ্ঠ পর্যায়ে মোট ৩২টি মৌল রয়েছে।


title: সপ্তম পর্যায়ের মৌল

text: (?) অনুমান


title: সপ্তম পর্যায়ের মৌল

text: (*) Exception to the Madelung rule.


title: সপ্তম পর্যায়ের মৌল

text: (**) Probably an exception to the Madelung rule.


title: মৌলসমূহের ইলেকট্রন বিন্যাস (উপাত্ত পাতা)

text: « রাসায়নিক মৌলের তথ্যসূত্র


text: Electron configurations of the neutral gaseous atoms in the ground state. Given by subshells in concise form, by subshells written out, and by number of electrons per shell.


text: This website is also cited in the CRC Handbook as source of Section 1, subsection Electron Configuration of Neutral Atoms in the Ground State.


title: কালো হাঁস

text: কালো হাঁস ("Aythya fuligula") () বা ঝুঁটি হাঁস Anatidae (অ্যানাটিডি) গোত্রের অন্তর্গত "Aythya" গণের মাঝারি আকৃতির এক প্রজাতির ডুবুরি হাঁস। সারা পৃথিবীতে এক বিশাল এলাকা জুড়ে এদের আবাস, প্রায় ২ কোটি ৪ লাখ বর্গ কিলোমিটার। গত কয়েক দশক ধরে এদের সংখ্যা কমে গেলেও আশঙ্কাজনক পর্যায়ে যেয়ে পৌঁছায় নি। সেকারণে আই. ইউ. সি. এন. কালো হাঁসকে Least Concern বা আশঙ্কাহীন প্রজাতি হিসেবে তালিকাভুক্ত করেছে। বিশ্বে ২৬ লাখ থেকে ২৯ লাখ পূর্ণবয়স্ক কাল হাঁস আছে।


title: কালো হাঁস

text: প্রায় সমগ্র ইউরেশিয়া ও আফ্রিকার কিছু কিছু অঞ্চল পর্যন্ত এদের বিস্তৃতি। স্বভাবে এরা প্রধানত পরিযায়ী। তবে মধ্য ও উত্তর-পশ্চিম ইউরোপে কালো হাঁস সাধারণত স্থায়ী। বাংলাদেশ আর ভারতে যে কালো হাঁস দেখা যায় তারা পরিযায়ী হয়ে আসে। শীতের সময়ে ভূমধ্যসাগর, কৃষ্ণ সাগর, উত্তর-পশ্চিম ইউরোপ আর এশিয়ার পশ্চিমাংশে এদের সবচেয়ে বড় দলগুলোর দেখা মেলে।


title: কালো হাঁস

text: পূর্ণবয়স্ক পুরুষ কালো হাঁস একমাত্র মাঝারি হাঁস যাকে দেখতে সাদাকালো মনে হয়। পুরুষ হাঁসের সারা দেহ কালো, কেবল পেটের দিক ও ডানার নিচের দিক বাদ দিয়ে যা ধবধবে সাদা। এছাড়া কপোলের ক্ষুদে ক্ষুদে পালকগুলো কাল, তবে রোদ বা আলো পড়লে চিক চিক করে। পুরুষ হাঁসের ঘাড়ের উপর নুইয়ে পড়া ঝুঁটি থাকে। স্ত্রী হাঁসের আকৃতি পুরুষ হাঁসের মতই, তবে পালক বাদামী বা তামাটে মেশানো বাদামী। উভয় হাঁসেরই চঞ্চু নীলচে-ধূসর, চঞ্চুর সম্মুখভাগে ত্রিকোণাকৃতির কালো দাগ থাকে। স্ত্রী হাঁসের চঞ্চুর নিচের কিছু পালক সাদা। এরা দৈর্ঘ্যে কমবেশি ৪৩ সেন্টিমিটার পর্যন্ত হয়। ওজন ৭০০ গ্রাম থেকে ১.১ কিলোগ্রাম পর্যন্ত হয়।


title: কালো হাঁস

text: তৃণসম্বৃদ্ধ নিম্নভূমি ও জলাশয় কালো হাঁসের প্রিয় আবাস। বিশেষত যেসব জলাশয়ের গভীরতা ৩-৫ মিটার সেসব জলাশয়ে এরা বসবাস করে, ১৫ মিটারের বেশি গভীর জলাশয় এড়িয়ে চলে। মিঠাপানির হ্রদ, বড় বিল ও দিঘী, কম স্রোতসম্পন্ন প্রশস্ত নদী, জনহীন চর, উপযুক্ত আবাসযুক্ত উপকূলীয় এলাকা, সামুদ্রিক দ্বীপ এবং মোহনাগুলোতে এদের প্রায়ই দেখা যায়। স্বাভাবিক বাসস্থানের পানি যদি জমে বরফ হয়ে যায় বা এরকম বড়সড় বিপদের সম্মুখীন হলেই কেবল কালো হাঁস শক্তিশালী স্রোতযুক্ত জলাশয় বা গভীর সমুদ্রে নামে।


title: কালো হাঁস

text: কেবল মধ্য ও উত্তর-পশ্চিম ইউরোপে কালো হাঁস সাধারণত স্থায়ী, পরিযায়ী নয়। অন্যান্য অঞ্চলের হাঁস অধিকাংশই পরিযায়ী স্বভাবের। পরিযায়ী হাঁসেরা এপ্রিলের শেষে প্রজনন অঞ্চলে ফিরে আসে। এসময় এরা পৃথক জোড়ায় অথবা ছাড়াছাড়া ভাবে একই দলে ঘুরে বেড়ায়। এসময় এরা বাসা বানায় ও ডিম পাড়ে। স্ত্রী হাঁস বাসায় ৬ থেকে ১৪টি সবজে-ধূসর ডিম পাড়ে। শুধুমাত্র স্ত্রী হাঁস ডিমে তা দেয়। ডিম পাড়ার ২৩-২৫ দিন পর ডিম ফুটে ছানা বের হয়।


title: কালো হাঁস

text:
অনেকসময় একই জলাশয়ে শ’খানেক বাসা দেখা যায়, যদিও বাসাগুলো কলোনি করে থাকে না। ডিম ফুটে গেলে পুরুষ হাঁসেরা দল বেঁধে উষ্ণতর অঞ্চলে চলে যায়। এটা জুনের শেষ থেকে সেপ্টেম্বরের শুরু পর্যন্ত ঘটে। স্ত্রী হাঁসের পরিযায়ন প্রায় এক মাস পরে ঘটে। শীতের সময়ে অত্যধীক দলবদ্ধভাবে থাকে, একেকটি দলে হাজারের মত সদস্য একসাথে ঘুরে বেড়ায়।
কালো হাঁসেরা তৃণ দিয়ে বাসা বানায়। পানিতে ভাসমান অবস্থায়, উঁচু ঘাসসমৃদ্ধ ভূমিতে অথবা দ্বীপে এরা বাসা করে। অনেকসময় গঙ্গাকবুতর ও গাংচিলের সাথে উন্মুক্ত ভূমিতেও বাসা বানায়, বিশেষ করে শিকারীর হাত থেকে রক্ষা পাওয়ার জন্য। বাসা ডাঙায় হলে তা সাধারণত পানির খুব কাছে হয়।


title: কালো হাঁস

text: কালো হাঁস পানিতে ডুব দিয়ে শামুক, ঝিনুক, গুগলি ও অন্যান্য মলাস্ক খায়, এগুলো এদের প্রধান খাদ্য। এছাড়া এরা জলজ উদ্ভিদের বীজ ও মূলও খায়। পানিতে ভাসমান পোকামাকড়, উদ্ভিদ ও জলজ আগাছা এদের খাদ্য। কালো হাঁস পানির গভীরের জলজ পোকামাকড়, উভচর ও ছোট মাছ খায়।


title: এম এন আখতার

text: এম এন আখতার (জন্ম: ১ জুলাই, ১৯৩২ - মৃত্যু: ১৮ এপ্রিল, ২০১২) বাংলাদেশের চট্টগ্রামের আঞ্চলিক গানের জনপ্রিয় গীতিকার, সুরকার ও শিল্পী। তাঁর উল্লেখযোগ্য গানের মধ্যে রয়েছে "কইলজার ভিতর গাঁথি রাইখ্যম তোয়ারে", "যদি সুন্দর একখান মুখ পাইতাম" ইত্যাদি।


title: এম এন আখতার

text: এম এন আখতার ১৯৩১ সালের ১লা জুলাই চট্টগ্রামের রাউজানের মোহাম্মদপুর গ্রামে জন্মগ্রহণ করেন।


title: এম এন আখতার

text: এম এন আখতার ১৯৬২ সালে বেতার শিল্পী হিসাবে যোগ দেন। এরপর তিনি আধুনিক, পল্লীগীতি, মুর্শীদি, মারফতি, চট্টগ্রামের আঞ্চলিক গান রচনা ও কণ্ঠ দিয়ে খ্যাতি লাভ করেন। ১৯৮৭ সালে তিনি অবসর নেন। তিনি সংগীত বিষয়ক কয়েকটি গ্রন্থ লিখেছেন। এর মধ্যে মনুআ-১, মনুআ-২ এবং ৩০ দিনে অভিনব সঙ্গীত শিক্ষা উল্লেখযোগ্য।


title: এম এন আখতার

text: লেখা ও সুর করার পাশাপাশি এম এন আখতার নিজেও গাইতেন। তিনি ১৯৬২ সালে কালুরঘাট বেতারকেন্দ্রের উদ্বোধনী আধুনিক গানের প্রথম শিল্পী। আঞ্চলিক গানের সম্রাজ্ঞী বলে পরিচিত শিল্পী শেফালী ঘোষের ওস্তাদ ছিলেন তিনি। তাঁর লেখা ও সুর করা গান গেয়ে শ্যামসুন্দর বৈষ্ণব ও শেফালী ঘোষ খ্যাতি পান। তাঁর অনেক গান চলচ্চিত্রেও নেওয়া হয়েছে। ৩৫ বছর আগে গ্রামোফোন রেকর্ডে শিল্পী আখতার ও সাবিনা ইয়াসমিন গেয়েছিলেন ‘কইলজার ভিতর গাঁথি রাইখ্যম তোয়ারে’ গানটি। পরে এই গানটি ব্যাপক জনপ্রিয়তা পায়। তিনি প্রায় পাঁচ হাজারেরও অধিক গান লিখেছেন। পাশাপাশি লিখেছেন অসংখ্য নাটক ও কবিতা। তার লেখা গানের মধ্য থেকে কয়েক হাজার গান নিয়ে ‘এম এন আখতারের গান’ নামে একটি গ্রন্থ প্রকাশিত হয়েছে। শুধু আঞ্চলিক গানের মধ্যেই সীমাবদ্ধ থাকেননি তিনি। একুশের গান, দেশাত্ববোধক গান, আধুনিক গান, পল্লীগীতি, ভাবের গান, বিচ্ছেদি গান, হামদ-নাত, পীর-আউলিয়ার গান এবং চট্টগ্রামের হাওলা গানেও তার পদচারণা ছিল। ষাটের দশক থেকে তিনি পূর্ণাঙ্গ আঞ্চলিক ভাষায় আটটি ও শুদ্ধ ভাষায় চারটি গীতিনাট্য রচনা করেন।


title: এম এন আখতার

text: এম এন আখতারের রচিত অনেক গানের মধ্যে একটি সাড়া জাগানো গান ছিল ‘বকশি হাইট্টা পানের খিলি তারে বানাই খাবাইতাম’। তার রচিত উল্লেখযোগ্য গানের মধ্যে রয়েছে "কইলজার ভিতর গাঁথি রাইখ্যম তোয়ারে", "যদি সুন্দর একখান মুখ পাইতাম", "তুমি যে আমার জীবনের উপহার" , "ও পরানর তালত ভাই চিডি দিলাম", "বাচুরে - জী জী জী", "বর্গী এলো দেশে", "মধুমিতা" ইত্যাদি। চট্টগ্রামের আঞ্চলিক ভাষায় চুড়িওয়ালা, সোনার কলসী, নাতিন জামাই, কানের ফুল, লট্টন কইতর, রাঙ্গাবালির চরে, বৈশাখী মেলাসহ অনেক নাটক লিখেছেন। তাঁর সর্বশেষ রচিত হাসির নাটক ‘রসিক দাদুর স্কুলে মানুষ গড়ার কল’।  ৫ মানব দরদী সুর সাধক এম এন আখতারের গান- প্রকাশকাল ১লা জানুয়য়ারি ২০১০সাল


title: মমতাজ হাসান

text: মমতাজ হাসান (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: মমতাজ হাসান

text: মমতাজ হাসানের জন্ম দিনাজপুর জেলার বিরামপুর উপজেলার শিবপুর গ্রামে। তবে তাঁর বাবা ঢাকায় বসবাস করতেন। তাঁর বাবার নাম আবদুল হাফিজ ও মায়ের নাম জাহানারা হাফিজ। তাঁর স্ত্রী পারভীন জাহান। তাঁদের তিন ছেলে। তিনি ঢাকা বিশ্ববিদ্যালয়ে ফার্মেসী বিভাগে পড়াশোনা করেছেন।


title: মমতাজ হাসান

text: মমতাজ হাসান ১৯৭১ সালে ঢাকা বিশ্ববিদ্যালয়ের ফার্মেসি বিভাগের ছাত্র ছিলেন। মুক্তিযুদ্ধ শুরু হলে মে মাসের প্রথমার্ধে ভারতে গিয়ে যুদ্ধে যোগ দেন। ২ নম্বর সেক্টরের ক্যাপ্টেন এ.টি.এম. হায়দারের অধীনে গেরিলা যুদ্ধের প্রশিক্ষণ নিয়ে সীমান্ত এলাকায় ছোটখাটো কয়েকটা অপারেশনে অংশ নেন। কিছুদিন পর তাঁকে অন্তর্ভুক্ত করা হয় প্রথম বাংলাদেশ অফিসার্স ওয়ার কোর্সে। প্রশিক্ষণ শেষে যোগ দেন সালদা নদী সাব-সেক্টরে। তাঁকে নিয়মিত মুক্তিবাহিনীর চতুর্থ ইস্ট বেঙ্গল রেজিমেন্টের আলফা কোম্পানির অধিনায়কের দায়িত্ব দেওয়া হয়। এই দায়িত্ব তিনি অত্যন্ত দক্ষতার সঙ্গে পালন করেন।


title: মমতাজ হাসান

text: সালদা নদী মুক্ত হওয়ার পর মমতাজ হাসান তাঁর দল নিয়ে ক্যাপ্টেন আবদুল গাফফার হালদারের (বীর উত্তম) নেতৃত্বে চট্টগ্রাম এলাকায় যান। ফটিকছড়ি, নাজিরহাটসহ আরও কয়েক স্থানে যুদ্ধ করেন। ফটিকছড়িতে পাকিস্তান সেনাবাহিনীর ২৪ ফ্রন্টিয়ার ফোর্সের একটি দল এবং সহযোগী এক কোম্পানি ইপিসিএএফ মোতায়েন ছিল। মুক্তিযোদ্ধারা কাজিরহাটে পৌঁছে তিনটি দলে বিভক্ত হয়ে ফটিকছড়ির দিকে অগ্রসর হন। প্রধান দল কাজিরহাট-ফটিকছড়ি রাস্তায়, বাকি দুই দলের একটি ফটিকছড়ি পাহাড়ের দিকে রাস্তায় এবং অপর দল মানিকছড়ি-রামগড়ের রাস্তায় অবস্থান নেয়। ১১ ডিসেম্বর বিকেলে মুক্তিযোদ্ধারা একযোগে পাকিস্তানি অবস্থানে আক্রমণ করেন। তাঁদের সম্মিলিত আক্রমণে পাকিস্তানি সেনা ও সহযোগীরা অস্ত্রশস্ত্র, গোলাবারুদসহ অন্য জিনিসপত্র ফেলে পালিয়ে যায়। রাত ১২টার মধ্যে সমগ্র ফটিকছড়ি মুক্ত হয়ে যায়। এই যুদ্ধেও মমতাজ হাসান যথেষ্ট কৃতিত্বের পরিচয় দেন। মমতাজ হাসান স্বাধীনতার পর বাংলাদেশ সেনাবাহিনীতে চাকরি করেন। ১৯৭৪ সালে স্বেচ্ছায় অবসর নেন। তখন তাঁর পদবি ছিল ক্যাপ্টেন।


title: সবুজ ঘুঘু

text: রাজ ঘুঘু, সবুজ ঘুঘু বা বাঁশঘুঘু (; বৈজ্ঞানিক নাম: "Chalcophaps indica") কলাম্বিডি গোত্রের অন্তর্গত অত্যন্ত সুন্দর ঘুঘু পাখিবিশেষ। কোথাও কোথাও এরা পাতি শ্যামাঘুঘু নামেও পরিচিত। সারা পৃথিবীতে এক বিশাল এলাকা জুড়ে এদের আবাস। সংখ্যার বিশালতার কারণে এদের মোট সংখ্যা নির্ণয় করা যায়নি। গত কয়েক দশক ধরে এদের সংখ্যা কমে গেলেও আশঙ্কাজনক পর্যায়ে এসে পৌঁছায়নি, যদিও কোন কোন দেশে এদের অবস্থা খুব খারাপ। সেকারণে আই. ইউ. সি. এন. সবুজ ঘুঘুকে আশঙ্কাহীন প্রজাতি হিসেবে তালিকাভুক্ত করেছে। সবুজ ঘুঘু ভারতের তামিলনাড়ু প্রদেশের প্রাদেশিক পাখি হিসেবে পরিচিত।


title: সবুজ ঘুঘু

text: ভারত, বাংলাদেশ, নেপাল, ভূটান, শ্রীলঙ্কা, মিয়ানমার, কম্বোডিয়া, লাওস, থাইল্যান্ড, মালয়েশিয়া, ইন্দোনেশিয়া, সিঙ্গাপুর, ব্রুনাই, ফিলিপাইন, জাপান, পাপুয়া নিউগিনি, চীনের দক্ষিণাংশ এবং অস্ট্রেলিয়ার উত্তর ও পূর্বাংশ সবুজ ঘুঘুর প্রধান আবাস। এছাড়া পুয়ের্তো রিকোতে এদের অবমুক্ত করা হয়েছে। বাংলাদেশে এদের সংখ্যা দারুণভাবে কমে গেছে। সুন্দরবনে প্রচুর আছে। সিলেটের বিভিন্ন বনেও আছে বেশ। একসময় প্রায় সারা দেশেই গ্রামাঞ্চলে দেখা যেত। কিন্তু শিকারীদের কবলে পড়ে এবং বাঁশঝাড় ও ঝোঁপ-জঙ্গল কমে যাওয়ায় বর্তমানে তেমন একটা দেখা যায় না। বলা যায় বিপন্ন। তবে বাগেরহাটের গ্রামীণ বনগুলোতে আর যশোরের পানের বরজে এরা এখনো মোটামুটি আছে। পশ্চিমবঙ্গের অভয়ারণ্যগুলোতে এরা বেশ ভাল পরিমাণেই টিকে আছে।


title: সবুজ ঘুঘু

text: বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনানুসারে এ প্রজাতি সংরক্ষিত।


title: সবুজ ঘুঘু

text: সবুজ ঘুঘুর ছয়টি উপপ্রজাতি পাওয়া যায়:


title: সবুজ ঘুঘু

text: ঘুঘুর দ্বিতীয় কোন প্রজাতির এমন রঙ নেই; পুরুষ ঘুঘুর পিঠের দিক এবং ডানা ধাতব সবুজ বা পান্না রঙের; পেটের দিক গোলাপী ধূসর বা উজ্জ্বল গোলাপী; মাথা এবং ঘাড় ধূসরাভ। কপাল ভ্রু এবং কাঁধ সাদা। ঠোঁট লাল এবং পা ও পাতা সিঁদুরে লাল। স্ত্রীজাতীয় ঘুঘুর রঙ প্রায় পুরুষের মত তবে ফিকে, কপাল ও ভ্রু ধূসর, মাথা এবং ঘাড় বাদামী, কাঁধে সাদা পট্টি নেই বা অস্পষ্ট। পিঠের উপর সাদা ও কালো মোটা পট্টি। লেজ ও ডানার ডগা কালো। বাচ্চা দেখতে অনেকটা মায়ের মতো হলেও এদের ঠোঁট বাদামি-ধূসর, কপালে দুটো ধূসর দাগ, লেজের দিকটা লালচে-বাদামি, গলা ও দেহের নিচের অংশের পালকের প্রান্ত হলদে। দৈর্ঘ্যে কম-বেশি ২৫ সেন্টিমিটার এবং ওজন ১৩০ থেকে ১৩৫ গ্রাম। বাঁচে ছয় থেকে সাত বছর।


title: সবুজ ঘুঘু

text:
মূলত পাতাঝরা, চিরসবুজ, শাল ও বাঁশবনের বাসিন্দা। সচরাচর একাকি ছায়াঘেরা বনের নির্জন জায়গায় বা ঝোঁপ-ঝাড়ের মেঝেতে হেঁটে বেড়িয়ে মাটিতে পড়ে থাকা ফল ও তার বিচি, শস্যদানা, বীজ এবং কিছু কীটপতঙ্গ, বিশেষ করে উইপোকা খায়। খুব সকালে ও বেলা শেষের দিকে খাবার খুঁজে বেড়ায়। বাকি সময় বৃক্ষডালে বসেই সময় কাটায়। এরা খুব সতর্ক ও লাজুক স্বভাবের। কোনো রকম শব্দ পেলেই দ্রুতবেগে উড়ে যায়। বনের ভেতরে খুব কম উচ্চতায়ও বেশ দ্রুতগতিতে উড়তে পারে। খুবই করুণ সুরে বিলাপের মত করে "কু-উ" বা "হুউন" করে ডাকে।
সারা বছর প্রজনন করতে পারলেও সাধারণত বর্ষার আগে, এপ্রিল থেকে সেপ্টেম্বর মাসে ডিম দেয় বেশি। ছোট গাছ, বাঁশঝাড় বা ঝোঁপ-ঝাড়ে কয়েকটি কাঠিকুটি জড়ো করে ছোট্ট ও অগোছালো বাসা বানায়। স্ত্রীজাতীয় ঘুঘু দুটো হালকা ঘিয়ে বা হলদে রঙের ডিম পাড়ে। ডিম ফোটে ১২ দিনে।


title: ক্যাম্পাস

text: ক্যাম্পাস () বলতে সাধারণতঃ বিশ্ববিদ্যালয়, মহাবিদ্যালয় কিংবা অন্য যে-কোন ধরণের শিক্ষা প্রতিষ্ঠানের অভ্যন্তরে অবস্থিত খোলা কিংবা পরিবেষ্টনকারী একখণ্ড ভূমিবিশেষ। বাংলা একাডেমীর অভিধানমাফিক এর বাংলা অর্থ হচ্ছে শিক্ষাপ্রতিষ্ঠানের এলাকা। সচরাচর এতে ছাত্র-শিক্ষক উভয়ের জন্যেই গ্রন্থাগার, শ্রেণীকক্ষ, গবেষণাগার, উদ্যান, ক্যাফেটেরিয়া, আবাসিক হল বা ছাত্রাবাস, খেলার মাঠ ইত্যাদি স্থায়ী সম্পত্তি থাকতে পারে। শুরুতে ক্যাম্পাস শব্দটি ভবনের মাঝামাঝি ঘাষযুক্ত উন্মুক্ত ভূ-খণ্ডকে নির্দেশ করতো। পরবর্তীতে শিক্ষাপ্রতিষ্ঠানের পুরো এলাকাকে ক্যাম্পাস হিসেবে পরিগণনা করা হয়। শিক্ষাপ্রতিষ্ঠানের সাথে সম্পর্কযুক্ত এবং সম্পর্কবিহীন ভবন - উভয়ই ক্যাম্পাসের সাথে জড়িত। বর্তমানে ক্যাম্পাসের সংজ্ঞা পরিবর্তিত রূপ ধারণ করেছে যা যে-কোন ধরণের প্রতিষ্ঠানের কয়েকটি ভবনের সম্মিলন স্থলকে বুঝায়।


title: ক্যাম্পাস

text: ক্যাম্পাস শব্দটি এসেছে ল্যাটিন শব্দ "ফিল্ড" থেকে। অষ্টাদশ শতকে মাঝামাঝি অর্থাৎ ১৭৭৫ সালে "কলেজ অব নিউ জার্সি" (বর্তমান - প্রিন্সটন বিশ্ববিদ্যালয়)-এর মাঠের জন্য প্রথমবারের মতো শব্দটি ব্যবহার করা হয়েছিল। পরবর্তীকালে অন্যান্য আমেরিকান কলেজগুলো তাদের নিজেদের মাঠের জন্যও ক্যাম্পাস শব্দের ব্যবহার করতে শুরু করে। কিন্তু ক্যাম্পাস বলতে কেবলমাত্র বিশ্ববিদ্যালয়ের মাঠকেই বুঝায় না। বিদ্যালয়, মহাবিদ্যালয়ের সমগ্র এলাকা ক্যাম্পাস, মাঠ কিংবা উঠান হিসেবেও বিবেচিত হতে পারে। এছাড়াও, হাসপাতাল কিংবা ক্ষেত-খামারের বিস্তৃত জমিও ক্যাম্পাস হিসেবে পরিচিতি পেয়ে থাকে।


title: ক্যাম্পাস

text: ইউরোপীয় বিশ্ববিদ্যালয়গুলোয়ও ক্যাম্পাস শব্দের পরিচিতি রয়েছে। অধিকাংশ প্রতিষ্ঠানই ব্যক্তিগত উদ্যোগে শহরাঞ্চলে এর শাখা-প্রশাখার বিস্তার ঘটাচ্ছে। ২য় বিশ্বযুদ্ধের পর যুক্তরাজ্যে নতুন বিশ্ববিদ্যালয় প্রতিষ্ঠার উপযোগী পরিবেশ না থাকায় মনোনীত স্থানে শাখা প্রতিষ্ঠা করেছিল। নতুন শিক্ষায়তনিক কেন্দ্র হিসেবে অনেকক্ষেত্রে সেগুলো বিশ্বের শিক্ষাঙ্গনে অত্যন্ত গুরুত্বপূর্ণ ভূমিকা রাখতে সক্ষম হয়েছে।


title: ক্যাম্পাস

text: যুক্তরাষ্ট্রের প্রয়াত প্রেসিডেন্ট জন এফ. কেনেডি আমেরিকান ইউনিভার্সিটিতে "দ্য বিউটি অব দ্য ক্যাম্পাস অব দি ইউনিভার্সিটি" শিরোনামে প্রবন্ধ পাঠ করেছিলেন। সেখানে তিনি ছাত্র এবং শিক্ষক উভয়কেই কঠোর পরিশ্রমী হতে বলেছেন, যা বিশ্ববিদ্যালয়ের সৌন্দর্যবৃদ্ধিতে যথেষ্ট ভূমিকা পালন করে।


title: ক্যাম্পাস

text: বিংশ শতাব্দীতে এসে ক্যাম্পাস শব্দের ভাবগত অর্থ আরো ব্যাপক ও বিস্তৃত হয়েছে। কয়েকটি স্থানে ১৯৫০-এর দশকে পুরনো অর্থ পরিবর্তিত হয়ে যায় ও সাধারণভাবে অর্থ প্রকাশ পেয়েছে। কখনো কখনো কোন প্রতিষ্ঠানের কার্যালয় ভবনও ক্যাম্পাসরূপে পরিচিত হয়েছে। তন্মধ্যে মার্কিন যুক্তরাষ্ট্রে বিভিন্ন প্রতিষ্ঠানের ক্যাম্পাসের অনুরূপ ওয়াশিংটনের রেডমন্ডেও মাইক্রোসফট ক্যাম্পাস গড়ে উঠেছে। জরুরী সেবাপ্রদানকারী প্রতিষ্ঠান হিসেবে হাসপাতাল কর্তৃপক্ষও তাদের সেবার পরিধিকে বিভাজন ঘটিয়ে, বিভিন্ন এলাকায় বিশেষায়িত বিভাগগুলোকে ক্যাম্পাস হিসেবে পরিচিতি পাচ্ছে।


title: অক্ষয়চন্দ্র চৌধুরী

text: অক্ষয়চন্দ্র চৌধুরী (জন্ম: ৭ সেপ্টেম্বর, ১৮৫০- মৃত্যু: ৫ সেপ্টেম্বর, ১৮৯৮) ছিলেন একজন বাঙালি কবি ও সাহিত্যিক।


title: অক্ষয়চন্দ্র চৌধুরী

text:
অক্ষয়চন্দ্র চৌধুরী আন্দুলের একটি বিখ্যাত চৌধুরী পরিবারে জন্ম গ্রহণ করেন।
অক্ষয়চন্দ্র চৌধুরীর পিতার নাম মিহিরচন্দ্র চৌধুরী। সাধারণ্যে ইনি বিশেষ পরিচিত ও সুনাম অর্জন না করলেও তাঁর রচনা কবিগুরু রবীন্দ্রনাথ ঠাকুর এবং সমসাময়িক সাহিত্যিকদের প্রেরণা ও উৎসাহ যুগিয়েছিল। তাঁর রচিত গ্রন্থসমূহের মধ্যে অন্যতম "উদাসিনী", "ভারতগাথা" এবং "সাগরসংগমে"। সঙ্গীতচর্চায় রবীন্দ্রনাথ ও তাঁর ভ্রাতা জ্যোতিরিন্দ্রনাথ অক্ষয়চন্দ্রের সহকর্মী ছিলেন। তৎকালে এম এ পাশ করে তিনি অ্যাটর্নীশিপ পরীক্ষা দেন। তিনি বিখ্যাত "ভারতী" পত্রিকার সম্পাদকমণ্ডলীর অন্যতম সদস্য ছিলেন।


title: সৌদি আরবের টেলিফোন নাম্বার সমুহ

text: সৌদি আরবের টেলিফোন নাম্বার সুমহে ৭টি ডিজিট আছে, ২টা ডিজিট হলো এরিয়া কোড (০১ থেকে ০৮ পর্যন্ত), ০৫ কে মোবাইল ফোন এর জন্য বরাদ্ধ রাখা হয়েছে। সৌদি আরবের নাম্বার প্লান হলো:


title: ভবন

text: ভবন () বলতে কাঙ্খিত সহায়তা কেন্দ্র, আশ্রয় উপযোগী অথবা ধারাবাহিকভাবে অধিকার রক্ষার উপযোগী মনুষ্য নির্মিত যে-কোন ধরণের অবকাঠামো ও অট্টালিকাকে বুঝায়। সচরাচর ভবন নির্মাণের ক্ষেত্রে স্থাপত্যশৈলী, প্রকৌশল, প্রযুক্তি কিংবা নির্মাণকারী প্রতিষ্ঠানের অংশগ্রহণ ঘটে থাকে।


title: ভবন

text: ভবন নির্মাণের লক্ষ্যে বিভিন্ন ধরনের নির্মাণ উপকরণের প্রয়োজন পড়ে। মাটি, বালু, কাঠ, পাথর, সিমেন্ট, ইটসহ পাতাও ব্যবহার করা হয়ে থাকে। তন্মধ্যে - মধ্যযুগে আভিজাত্যপূর্ণ ভবনগুলোয় বিশেষ করে লন্ডনের হাউজ অব কমন্স বা কমন্স সভা কক্ষ নির্মাণে ওক গাছের কাঠ ব্যবহার করা হয়েছিল।


title: ভবন

text: ব্যাপকভাবে ধারণা করা হয় যে, আনুমানিক পাঁচ লক্ষাধিক বছর পূর্বে মানব জাতির পূর্ব পুরুষ হিসেবে বিবেচিত হোমো ইরেক্টাস প্রজাতির মাধ্যমে পৃথিবীতে প্রথম আশ্রয় উপযোগী গৃহ নির্মাণ করা হয়েছিল।


title: ভবন

text: আবাসিকভাবে বসবাসের উপযোগী ভবনকে বাড়ী কিংবা ঘর হিসেবে আখ্যায়িত করা হয়। যদি ভবনে অনেকসংখ্যক পৃথক বাসস্থানের লক্ষ্যে কক্ষ থাকে তখন তা "এপার্টমেন্ট বিল্ডিং" বা "এপার্টমেন্ট ব্লক" বলা হয়। এগুলো প্রায়শই ব্যক্তিগত গৃহ থেকে ভিন্নতর হয়ে থাকে। অবকাঠামোগত কারণে ভবনের আবাসন ব্যবস্থা এক কক্ষ, কাঠের বহিরাবরণ থেকে শুরু করে বহু-বহু মিলিয়ন মার্কিন ডলার বিনিয়োগ করে হাজারো লোকের আবাসন উপযোগী সু-উচ্চ, আকাশচুম্বী অট্টালিকার আকৃতিরও হতে পারে।


title: ভবন

text: বহুতলাবিশিষ্ট ভবনে মূলতঃ অনেকগুলো ফ্লোর, তলা বা মেঝে থাকে। এ ধরণের ভবনের মূল উদ্দেশ্যই থাকে ভূমির নির্দিষ্ট আয়তন বৃদ্ধি না করে উপরের দিকে আয়তন বৃদ্ধি করা। এরফলে ভূমির অপচয় হ্রাস পায় এবং পাশাপাশি অর্থ বিনিয়োগও। তবে অর্থ বিনিয়োগ নির্ভর করে কি ধরণের সাজ-সরঞ্জাম, যন্ত্রপাতির ব্যবহার হবে এবং ভূমির মূল্যামানের উপর।


title: ভবন

text: পৃথিবীর সবচেয়ে উঁচু ভবন হিসেবে সংযুক্ত আরব আমিরাতের দুবাইয়ে অবস্থিত বুর্জ খলিফা'য় ১৬২ তলা রয়েছে। এর উচ্চতা ৮২৯.৮৪ মিটার বা ২,৭২৩ ফুট। এতে অর্থ বিনিয়োগ হয়েছে ১.৫ বিলিয়ন মার্কিন ডলার।


title: ভবন

text: গাঁথুনি যথোপযুক্ত না হলে কিংবা মাটির পরীক্ষা না করলে নির্মাণকালীন সময়েই ভবন ধ্বসে যেতে পারে। আবার, ভবনের সংস্কার ও রক্ষণাবেক্ষন কার্যক্রমের সময়েও ধ্বংস হয়ে যেতে পারে। এছাড়াও, দুর্ঘটনার ন্যায় আরো বিভিন্ন কারণে ভবন ধ্বংস হয়। অগ্নিকাণ্ড, প্রবল বন্যা, মাটির ক্ষয় কিংবা লবণাক্ততাসহ ভূমিকম্পজনিত কারণও ভবনের ক্ষতির জন্যে বহুলাংশে দায়ী।


title: বনমোরগ

text: বনমোরগ (লাতিন ভাষায়: "Gallus") Galliformes (গ্যালিফর্মিস) বর্গের অন্তর্গত Phasianinae (ফ্যাসিয়ানিনি) উপগোত্রের অন্তর্ভুক্ত ১৬টি গণের একটি। "Gallus" শব্দটি ল্যাটিন ভাষা থেকে উদ্ভূত যার অর্থ "গোলাবাড়ি সংলগ্ন জমির মুরগী"। পৃথিবীতে জীবিত চারটি প্রজাতির পাখি এই গণের অন্তর্ভুক্ত। সবগুলো প্রজাতির আবাস দক্ষিণ ও দক্ষিণ-পূর্ব এশিয়ায়।


title: বনমোরগ

text: প্রজাতিগুলো মাঝারি আকারের ভূচর পাখি। এদের মাথায় ঝুঁটি ও গলার দুই পাশে দু'টি ঝুলন্ত লতিকা থাকে। ডানা গোলাকার; ডানার পঞ্চম প্রান্ত-পালকটি দীর্ঘতম। প্রথমটি দশমটির চেয়ে ছোট। লেজ দু'পাশ থেকে চাপা' লেজে মোট ১৪টি পালক থাকে। প্রজাতির পুরুষটির মাঝের দু'টি পালক লম্বা ও কাস্তের মত বাঁকানো। ঘাড় ও কোমর সরু এবং লম্বা কাঠির মত পালকে ঘেরা। পা শক্তিশালী ও লম্বা। নখরসহ মধ্যমার চেয়ে বড়। পুরুষটির পায়ের পেছনে গজালের মত লম্বা তীক্ষ্ণ নখর আছে। পুরুষ আর স্ত্রী নমুনার মধ্যে অত্যধিক পার্থক্য পরিলক্ষিত হয়।


title: তোয়ালে দিবস

text: তোয়ালে দিবস প্রতি বছর মে মাসের ২৫ তারিখে উদযাপিত একটি দিবস, যা লেখক ডগলাস অ্যাডামসের (১৯৫২-২০০১) স্মরণে উদযাপিত হয়। লেখকের ভক্তরা এদিনে একটি তোয়ালে বহন করে লেখকের প্রতি শ্রদ্ধা প্রকাশ করে থাকেন। এ দিনটি প্রথম পালন করা হয় ২০০১ সালে, ডগলাস অ্যাডামসের মৃত্যুর ২ সপ্তাহ পরে।


title: তোয়ালে দিবস

text: ডগলাস অ্যাডামস তার রম্য বৈজ্ঞানিক কল্পকাহিনী "দ্যা হিচহাইকারস গাইড টু গ্যালাক্সি" বইয়ের তৃতীয় অধ্যায়ে একজন মহাকাশ ভ্রমণকারীর জন্য তোয়ালের গুরুত্ব তুলে ধরেন। বইয়ের মতে একজন নক্ষত্রে ভ্রমণকারির জন্য তোয়ালে সবথেকে দরকারি বস্তু, আংশিকভাবে এর অনেক ব্যবহার থাকার কারণে, তবে সাইকোলোজিকাল গুরুত্ব আরো বেশি, যে ভ্রমণকারি মহাকাশে হাজার রকমের বাধাবিপত্তির মধ্যেও তার তোয়ালেটা জায়গামত রাখতে পারে তাকে সবাই গুরুত্ব দিয়ে দেখে।


title: তোয়ালে দিবস

text: লেখকের মৃত্যুর পরে তাঁর ভক্ত ক্রিস ক্যাম্পবেল ও তার বন্ধুরা www.towelday.org ওয়েবসাইটটি নিবন্ধন করেন। খুব দ্রুত তোয়ালে দিবসের ধারণাটি সাফল্য পায় এবং ভক্তরা তোয়ালেসহ ছবি পাঠাতে থাকে।


title: অ্যানালগ কম্পিউটার

text: অ্যানালগ কম্পিউটার () হলো এমন কম্পিউটার যা কোনো কম্পিউটিং সমস্যাকে ভৌত বৈশিষ্ট্য যেমন ইলেকট্রিক, যান্ত্রিক, বা হাইড্রলিক-এর ভৌত এবং চলমান (continuous variable) পরিমাপে মডেল হিসেবে রূপ দেয়া হয়। অপরদিকে, ডিজিটাল কম্পিউটার-এ সমস্যাটিকে ধাপবিশিষ্ট সংখ্যামানে মডেল করা হয়।


title: অ্যানালগ কম্পিউটার

text: যান্ত্রিক অ্যানালগ কম্পিউটার ২য় বিশ্বযুদ্ধ, কোরীয় যুদ্ধ এবং ভিয়েতনাম যুদ্ধ-এ অগ্নিনির্বাপন ব্যবস্থা-র জন্য খুবই গুরুত্বপূর্ণ ভুমিকা পালন করে; তারা উল্লেখযোগ্য সংখ্যায় হয়েছে. ট্র্যান্সিস্টর-এর উন্নয়ন বৈদ্যুতিক্ এনালগ কম্পিউটারকে বাস্তবতায় রূপায়ণ সম্ভবপর করে তোলে, এবং ডিজিটাল কম্পিউটারের বিকাশের আগ-পর্যন্ত এগুলো অব্যাহতভাবে বৈজ্ঞানিক গবেষণা ও শিল্প-কারখানায় ব্যবহৃত হয়.


title: অ্যানালগ কম্পিউটার

text: জটিলতার দিক দিয়ে অ্যানালগ কম্পিউটার অনেক রকমের হতে পারে. স্লাইড রুল এবং নমোগ্রাফ হচ্ছে তার মধ্যে সরলতম; অপরদিকে যুদ্ধ্বজাহাজের কামানের নিয়ন্ত্রক কম্পিউটারগুলো হলো ডিজিটাল-অ্যানালগ শঙ্কর জাতের জটিলতম কম্পিউটার.


title: নিশি বক

text: নিশি বক ("Nycticorax nycticorax"), (), ওয়াক, রাতচরা, বাজকা বা চক্রবাক আরডেইডি () গোত্র বা পরিবারের অন্তর্গত মাঝারি আকৃতির অত্যন্ত সুলভ এক প্রজাতির বক। সারা পৃথিবীতে এক বিশাল এলাকা জুড়ে এদের আবাস, প্রায় ৫ কোটি ২৪ লাখ বর্গ কিলোমিটার। বিগত কয়েক দশক ধরে এদের সংখ্যা কমে গেলেও আশঙ্কাজনক পর্যায়ে যেয়ে পৌঁছায় নি। সেকারণে আই. ইউ. সি. এন. নিশি বককে Least Concern বা আশঙ্কাহীন প্রজাতি হিসেবে তালিকাভুক্ত করেছে। সমগ্র বিশ্বে ৫ লাখ ১০ হাজার থেকে ৩৬ লাখ পূর্ণবয়স্ক নিশি বক আছে।


title: নিশি বক

text: বিশেষত শীতপ্রধান ও মরু এলাকা ব্যতীত ইউরেশিয়া, উভয় আমেরিকা এবং আফ্রিকা এদের মূল বাসস্থান। অ্যান্টার্কটিকা ও অস্ট্রেলেশিয়াতে নিশি বক নেই। উত্তরাঞ্চলের নিশি বক প্রধানত পরিযায়ী স্বভাবের।


title: নিশি বক

text:
নিশি বককে ছোট বকের একটি বৃহদাকার সংস্করণ বললে ভুল হবে না, তবে অন্য কোন বকের সাথে এর তেমন কোন মিল নেই। কারণ এর মাথা ও পিঠ কালো, যখন বাকি সারা দেহময় ডানা পর্যন্ত ধূসর। অবশ্য অনেকসময় কালো পালককে দূর থেকে নীলচে বলে মনে হয়। দেহের নিচের দিক ধূসরের আভাসহ সাদা। চোখ খুব বড় ও লালচে। পা কমলা-হলুদ। কপাল সাদা যা চোখের উপরে সাদা ভুরুর সাথে এসে মিশেছে। ঠোঁট হলদে আভাযুক্ত কালো বা পুরো কালো। প্রজননের সময়ে মাথার ওপর থেকে খুব লম্বা দু’টি বা তিনটি সূচালো পালক বের হয় এবং পা হয় লালচে। আকারে বেশ বড়, ভারি পা, দেহ ও গলা মোটা এবং ভারি। পূর্ণবয়স্ক নিশি বকের উচ্চতা ৫৮-৬৬ সেন্টিমিটার ও ওজন ৭২৭-১০১৪ গ্রাম। ডানার বিস্তার ১১৫-১১৮ সেন্টিমিটার।
স্ত্রী ও পুরুষ বক উভয়ে দেখতে একই রকম, তবে পুরুষ বক আকারে তুলনামূলক একটু বড় হয়। যুবারা বাদামী, যার উপর অনেক স্পষ্ট সাদা দাগ এবং রেখা থাকে। কারো কারো মাথার উপর কালো অংশ দেখা যেতে পারে। এদের চোখ এসময়ে কমলা রঙের হয়।


title: নিশি বক

text: পুকুর, দিঘী, ছোট নদী, খাল, বিল, হ্রদ, জলাভূমি, ম্যানগ্রোভ ও কৃষিভূমি, বিশেষত ধানক্ষেত নিশি বকের প্রধান বিচরণস্থল। পরিযায়ী অবস্থায় এদের মোহনা, শুকনো ঘাসভূমি ও উপকূলীয় এলাকাগুলোতেও দেখা যায়।


title: নিশি বক

text: নিশি বক বলতে গেলে একশ ভাগ নিশাচর। সাঁঝের বেলা "ওয়াক-ওয়াক" শব্দ করে বাতাসে ভাসার মধ্যে দিয়ে এদের দৈনন্দিন কাজ শুরু হয়। মূলত পানির ধারে বা পানির উপরের কোনো ডালপালায় লম্বা সময় ধরে দাঁড়িয়ে থেকে সুযোগ মত মাছ ধরে খায়। হাঁটার সময় এরা মাথা আর ঘাড় নিচু করে রাখে, কদাচিৎ দৌড়ায়। কমবয়েসী নিশি বক অপাচ্য খাদ্য উদগীরণ করতে পারে।


title: নিশি বক

text: ব্যাঙ, মাছ, ছোট স্তন্যপায়ী প্রাণী, সাপ, ছোট সরিসৃপ, ছোট পাখি আর জলজ পোকা ও এদের লার্ভা এদের প্রধান খাবার। পাখির ডিম আর ছানাও এদের খাদ্যতালিকায় রয়েছে। ঠোঁটের সাহায্যে শিকার চেপে ধরে খায়, খুঁচিয়ে খায় না।


title: নিশি বক

text: প্রজনন সময় -এপ্রিল থেকে সেপ্টেম্বর।এসময় এরা ৩-৮টি হালকা নীল বর্ণের ডিম দেয়, আবার কেউ কেউ বলে ৪-৬ টি। আসলে দেশ আর পরিবেশের উপর ডিম সংখ্যা নির্ভর করে। বাবা-মা উভয়ে ডিমে তা দেয়। ২৪-২৬ দিন পর ডিম ফুটে ছানা বের হয়। ছয় থেকে সাত সপ্তাহের মধ্যে ছানারা উড়তে সক্ষম হয়। দুই থেকে তিন বছরের মধ্যে এরা বয়োঃপ্রাপ্ত হয়।


title: নিশি বক

text: গ্রামের দু-একটি বিচ্ছিন্ন জোড়া বাদে বাকিরা দলে বা বকের কলোনিতে বাসা বানায়। গাছের ডাল, তৃণ ও খড়কুটো দিয়ে বাসা বানায়। বাসা কাকের বাসার মত বড়-সড় ও আগোছালো হয়। বাসা পানি থেকে ২ থেকে ৫০ মিটার উপর গাছে বা বাঁশবনে হয়। সংরক্ষিত ও নিরাপদ এলাকায় শুকনো মাটিতেও বাসা বানানোর তথ্য রয়েছে।


title: পুনীত রাজকুমার

text: পুনীত রাজকুমার (; জন্ম: মার্চ ১৭, ১৯৭৫) হলেন একজন ভারতীয় চলচ্চিত্র অভিনেতা যিনি কন্নড় ভাষার ছবিতে অভিনয় করেছেন। তিনি কন্নড় চলচ্চিত্রের সুপারস্টার ডা. রাজকুমারের কনিষ্ঠ পুত্র এবং কন্নড় চলচ্চিত্রের অগ্রগামী স্টার শিবরাজ কুমারের কনিষ্ঠ ভ্রাতা। তিনি ১২টি ছবিতে শিশুশিল্পী হিসেবে কাজ করেছেন। ১৯৮৬ সালে তিনি কন্নড় ছবি বেত্তাদা হুভু-র জন্য শ্রেষ্ঠ শিশুশিল্পীর জাতীয় পুরস্কারে ভূষিত হন।


title: পুনীত রাজকুমার

text: আশির দশকে শিশুশিল্পী হিসেবে কাজ করার পর আপ্পু নামক একটি কন্নড় ছবিতে মুখ্য চরিত্রে অভিনয় করার মধ্যে দিয়ে পুনীত রাজকুমারের কন্নড় চলচ্চিত্র জগতে অভিষেক হয়। ছবিটি সুপারহিট হয়েছিল। এছাড়াও তাঁর অভিনীত আরও কতগুলি কন্নড় ছবি, যথা, আভি (২০০৩), আকাশ (২০০৫), আরাসু (২০০৭), মিলনা (২০০৭), ভামসি (২০০৮), রাম (২০০৯), জ্যাকি (২০১০) এবং পরমাত্মা (২০১১) - র জন্য তিনি সুখ্যাতি লাভ করেন, এবং তাঁর ওই ছবিগুলি বাণিজ্যিকভাবে সাফল্যও পেয়েছিল।


title: পুনীত রাজকুমার

text: ২০০৭ সালে তিনি "আরাসু" ছবির জন্য ফিল্মফেয়ার পুরস্কার পান এবং ২০০৮ সালে "মিলনা" ছবির জন্য কর্ণাটক স্টেট বেস্ট অ্যাক্টর পুরস্কারে ভুষিত হন।


title: পুনীত রাজকুমার

text: বর্তমানে তিনি কন্নড় চলচ্চিত্র জগতের সবচেয়ে দামি অভিনেতা। তাঁর কাছে সবথেকে বাণিজ্যিকভাবে সফল ছবির হিট রেট আছে যার মধ্যে প্রত্যেকটি ছবিই লাভের মুখ দেখেছে। তিনি একনাগাড়ে ১৭টি ছবিতে অভিনয় করেছেন যেগুলি কমপক্ষে ১০০ দিনের জন্য সিনেমা হলে চলেছে এবং এটি ভারতীয় চলচ্চিত্র শিল্পে একটি বিরলতম উপলব্ধি। তিনি সুবর্ণা টিভিতে "কন্নড়দা কোটিয়াধিপতি" নামক একটি কুইজ শো-র সঞ্চালনা করেছেন, যেটি কিনা অমিতাভ বচ্চন দ্বারা সঞ্চালিত বিখ্যাত কুইজ শো "কৌন বনেগা ক্রোড়পতি"-র কন্নড় সংস্করণ।


title: পুনীত রাজকুমার

text: পুনীত রাজকুমার লোহিত নামে কন্নড় চলচ্চিত্রের ম্যাটিনি আইডল ডা. রাজকুমার এবং প্রযোজিকা পার্বতাম্মা রাজকুমারের কাছে জন্ম নেন। তিনি তাঁদের পঞ্চম এবং সবচেয়ে কনিষ্ঠ পুত্র।


title: পুনীত রাজকুমার

text: তিনি ছ'মাসের বয়স থেকেই "প্রেমদা কণিকে" ছবিটি দিয়ে নিজের অভিনয় জীবন শুরু করেন, এবং তিনি "সানাদি আপন্না"-তেও কাজ করেছেন যখন তাঁর বয়স ছিল মাত্র ১ বৎসর। তিনি "ইয়ারিভান্নু", "বসন্তা গীতা" ইত্যাদি ছবিতে তাঁর আসল পিতার পুত্র হিসেবে অভিনয় করেছিলেন। তিনি অল্প বয়সেই স্কুল ছেড়ে দেন এবং ছবিতে অভিনয় করা শুরু করেন। তিনি নিজের বাড়িতেই একটি প্রাইভেট শিক্ষকের সাহায্যে লেখাপড়া চালিয়ে যান এবং পরে তিনি কম্পিউটার সায়েন্সে একটি ডিপ্লোমা হাসিল করেন। তারপর তিনি ছায়াছবিতে মুখ্য চরিত্রে অভিনয় করার আগে একটি খনন ব্যবসায়ের সঙ্গেও যুক্ত হন। তিনি তাঁর প্রথম ছবিতে নায়ক হিসেবে কাজ করার আগে নৃত্যকলা এবং যুদ্ধকলার প্রশিক্ষণ নিয়েছিলেন। পুনীত ভারতের সবচেয়ে পুরোনো মার্শাল আর্ট "কালারিপায়াত্তু"-রও প্রশিক্ষণ নিয়েছিলেন।


title: পুনীত রাজকুমার

text: তাঁর অভিনয় জীবন বাস্তবতঃ শুরু হয়েছিল "বসন্তা গীতা" ছবির মাধ্যমে যেখানে তিনি ভাল অভিনয় করেছিলেন। এই ছবিটির পর তিনি ১৯৮০ থেকে ১৯৮৪ পর্যন্ত অনেকগুলি বিখ্যাত ছবিতে অভিনয় করেছিলেন। ১৯৮৫ সালে তিনি "বেত্তাদা হুভু"-তে অভিনয়ের জন্য শ্রেষ্ঠ শিশুশিল্পীর জাতীয় চলচ্চিত্র পুরস্কারে ভূষিত হন।


title: পুনীত রাজকুমার

text: গোড়ার দিকে তাঁর নাম ছিল লোহিত। পরে নাম পরিবর্তন করে পুনীত রাজকুমার করা হয়। তবুও কর্ণাটকের অনেক লোক তাঁকে লোহিত নামেই চেনেন। শিশুশিল্পী হিসেবে তিনি ১২টি ছবিতে কাজ করেন - "প্রেমদা কণিকে" (৬ মাসের শিশু), "সানাদি আপ্পান্না" (১ বৎসরের শিশু), "বসন্তা গীতা", "ভাগ্যবন্তা", "হোসা বেলাকু", "চালিসুভা মদাগাল্লু", "ভক্ত প্রহ্লাদ", "এরাডু নক্ষত্রাগলু", "বেত্তাদা হুভু", "ইয়ারিভানু", "শিবা মেচ্চিদা কান্নাপ্পা" এবং "পরশুরাম"। তিনি তাঁর পিতার সহিত ১২টির মধ্যে ১১টি ছবিতে কাজ করেছেন।


title: পুনীত রাজকুমার

text: শিশুশিল্পী হিসেবে তাঁর অভিনয় প্রশংসিত হওয়ার পর, তিনি পুণরায় ২০০২ সালে চলচ্চিত্র জগতে আসেন "আপ্পু" ছবির মুখ্য চরিত্র হিসেবে। এই ছবিটি পরপর ২০০২ সালে তেলুগু ভাষায় "ইডিয়েট" নামে এবং ২০০৩ সালে তামিল ভাষায় "দম" নামে পুনর্নির্মিত হয় এবং এই তিনটি ছবিই পরিচালনা করেছিলেন পরিচালক পুরী জগন্নাথ, যিনি পুনীতের ভ্রাতা শিবরাজ কুমারকে "যুবরাজ" ছবিতে অভিনয়ের সুযোগ দিয়েছিলেন। তিনি "আরাসু" এবং "মিলনা" ছবির জন্য পুরস্কার পেয়েছিলেন। "আরাসু" এবং "রাজ - দ্য শোম্যান" ছবিতে অভিনয়ের জন্য তিনি শ্রেষ্ঠ অভিনেতার ফিল্মফেয়ার পুরস্কার পেয়েছিলেন এবং "মিলনা" ছবির জন্য তিনি কর্ণাটক রাজ্য চলচ্চিত্র পুরস্কার সমারোহে শ্রেষ্ঠ অভিনেতার পুরস্কার পেয়েছিলেন। "মিলনা" ছবিটি কর্ণাটকে ৫০ দিনের জন্য ১৩৭টি কেন্দ্রে চলেছিল এবং ১০০ দিনের জন্য ৫০টি কেন্দ্রে চলেছিল। ছবিটি বেঙ্গালুরুর পিভিআর সিনেমা হলে সেপ্টেম্বর ২০০৮-এ ১ বছরের জন্য চলেছিল যেটা একটা নজিরবিহীন রেকর্ড।


title: পুনীত রাজকুমার

text: ২০০৯ সালে তিনি "রাজ-দ্য শোম্যান" ছবিতে অভিনয় করেন, যেটার জন্য তিনি সমালোচকদের কাছ থেকে মিশ্র সমালোচনা পান। ওই বছরই তাঁর অন্য একটি ছবি "রাম" বক্স অফিসে সাফল্যের মুখ দেখে। ২০১০ সালে তাঁর "পৃথ্বী" ছবিটি মুক্তি পায় এবং ৭৫ দিন ধরে চলে। ওই সালে তাঁর আরও একটি ছবি "জ্যাকি" মুক্তি পায়, এবং এই দুটি ছবির জন্য তিনি যথেষ্ট প্রশংসাও কুড়োন।


title: পুনীত রাজকুমার

text: ২০১১ সালে তিনি তিনটি ছবিতে অভিনয় করেন যেগুলি হল "হুডুগারু", যোগরাজ ভাট পরিচালিত "পরমাত্মা" এবং দুনিয়া সুরি পরিচালিত "আন্না বন্ড" যেটা ২০১২ সালের ২৬ এপ্রিল মুক্তি পেয়েছে।


title: পুনীত রাজকুমার

text: অভিনয় ছাড়াও পুনীত প্রচুর গান গেয়েছেন। তিনি ছোটবেলা থেকেই তাঁর অভিনয় করা সবকটি ছবিতে গান গেয়েছেন। এমনকি মুখ্য পুরুষ অভিনেতা হিসেবে যে ছবিগুলিতে তিনি অভিনয় করেছিলেন, সেগুলিতে তিনি একটা করে গান অন্তত গেয়েছিলেন। যে ছবিগুলিতে তিনি গান গেয়েছিলেন, তার মধ্যে "আপ্পু" এবং "বংশী" ছবিগুলি উল্লেখযোগ্য। তিনি তাঁর ভ্রাতা শিবরাজ কুমারের একটি ছবি "মাইলারি"তেও গান গেয়েছেন।


title: পুনীত রাজকুমার

text: তিনি বজ্রেশ্বরী কম্বাইন্স নামক একটি ফিল্ম ডিস্ট্রিবিউশন কম্পানির সাথে যুক্ত ছিলেন। তিনি তাঁর দুই ভ্রাতা শিবরাজ কুমার এবং রাঘবেন্দ্র রাজকুমার অভিনিত ছবিগুলির সহ-প্রযোজক ছিলেন। তিনি দুটি টিভি ধারাবাহিকেরও প্রযোজনা করেছিলেন।


title: পুনীত রাজকুমার

text: তিনি এফ স্কয়্যার, মালাবার গোল্ড, মনপ্পুরম ইত্যাদি ব্রান্ডের ব্রান্ড অ্যাম্বাসাডর হিসেবে কাজ করেছেন।


title: পুনীত রাজকুমার

text: তিনি ২৮ বছর বয়সে অশ্বিনী রেভানিথকে বিয়ে করেন এবং তাদের দ্রিতি এবং বন্দিতা নিমের দুটি কন্যাসন্তান আছে।


title: পুনীত রাজকুমার

text: জাতীয় চলচ্চিত্র পুরস্কার - শ্রেষ্ঠ শিশুশিল্পী - বেত্তাদা হুভু - ১৯৮৬


title: পুনীত রাজকুমার

text:
কর্ণাটক রাজ্য চলচ্চিত্র পুরস্কার - শ্রেষ্ঠ অভিনেতা - মিলনা - ২০০৮
কর্ণাটক রাজ্য চলচ্চিত্র পুরস্কার - শ্রেষ্ঠ অভিনেতা - পৃথ্বী - ২০১০


title: পুনীত রাজকুমার

text: শ্রেষ্ঠ অভিনেতা - আরাসু - ২০০৬


title: পুনীত রাজকুমার

text:
একেকেএ অ্যাওয়ার্ড - শ্রেষ্ঠ অভিনেতা - রাম
সুবর্ণা টিভি অ্যাওয়ার্ড - শ্রেষ্ঠ অভিনেতা - জ্যাকি - ২০১০
ভিভেল উদয়া টিভি অ্যাওয়ার্ড - শ্রেষ্ঠ অভিনেতা - জ্যাকি - ২০১০


title: বাংলাদেশের সংরক্ষিত এলাকার তালিকা

text: বাংলাদেশের সংরক্ষিত বনাঞ্চলের মধ্যে রয়েছে বন্যপ্রানীর অভয়ারণ্য, জাতীয় উদ্যান, এবং গেম রিজার্ভ । দেশের মোট বন এলাকার ১০.৭% সংরক্ষিত বনাঞ্চল । বর্তমানে বাংলাদেশে ১৫টি জাতীয় উদ্যান, ১২টি অভয়ারণ্য, ১টি গেম রিজার্ভ এবং ৫টি অন্যান্য সংরক্ষিত এলাকা রয়েছে। নিম্নে বাংলাদেশের সংরক্ষিত বনাঞ্চলের তালিকা দেয়া হল:


title: বাংলাদেশের কোম্পানির তালিকা

text: এটা বাংলাদেশ - এর কিছু উল্লেখযোগ্য কোম্পানির তালিকা।


title: আবুল কাশেম (মুক্তিযোদ্ধা)

text: আবুল কাশেম (জন্ম: অজানা, মৃত্যু: ২১ নভেম্বর, ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।


title: আবুল কাশেম (মুক্তিযোদ্ধা)

text: শহীদ আবুল কাশেমের জন্ম পিরোজপুর জেলার ভান্ডারিয়া উপজেলার রাধানগর (তেওয়ারীপুর) গ্রামে। তাঁর বাবার নাম আবদুল ছোমেদ । তাঁর স্ত্রী রাজিয়া বেগম। তাঁদের দুই ছেলে।


title: আবুল কাশেম (মুক্তিযোদ্ধা)

text: আবুল কাশেম চাকরি করতেন ইপিআরে। ১৯৭১ সালে কর্মরত ছিলেন রাজশাহী ইপিআর সেক্টর হেডকোয়ার্টারের অধীনে। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে ৭ নম্বর সেক্টরের লালগোলা ও আঙ্গিনাবাদ সাব-সেক্টরে যুদ্ধ করেন।


title: আবুল কাশেম (মুক্তিযোদ্ধা)

text: রাজশাহী জেলার অন্তর্গত হরিপুর জেলা সদর থেকে পশ্চিমে। গোদাগাড়ী ও পবা উপজেলার সীমান্তে হরিপুর এলাকা। ১৯৭১ সালে গোদাগাড়ী ও পবা উপজেলার বিভিন্ন স্থানে ছিল পাকিস্তানিদের অবস্থান। তাদের সঙ্গে ছিল একদল রাজাকার। সেখানে মুক্তিযোদ্ধারা আক্রমণ চালালেন পাকিস্তানি সেনাবাহিনীর প্রতিরক্ষা অবস্থানে। পাল্টা আক্রমণ শুরু করল পাকিস্তানি সেনাবাহিনী। নিমেষে শুরু হয়ে গেল মুখোমুখি যুদ্ধ। মুক্তিযোদ্ধারা কয়েকটি দলে বিভক্ত। একটি দলে ছিলেন আবুল কাশেম। পাকিস্তানিদের প্রতিরক্ষা অবস্থান বেশ শক্তিশালী। তাদের কাছে আছে অনেক অস্ত্রশস্ত্র ও গোলাবারুদ। পাকিস্তানি অবস্থান থেকে মুক্তিযোদ্ধাদের দিকে ছুটে আসছে হাজার হাজার গুলি। বৃষ্টির মতো গুলিবর্ষণ। একই সঙ্গে মর্টার শেল। মুহুর্মুহু মর্টার শেল এসে পড়ছে মুক্তিযোদ্ধাদের আশেপাশে। সময় যত গড়াচ্ছিল, যুদ্ধের তীব্রতা ততই বেড়ে যাচ্ছে। পাকিস্তানিদের পাল্টা আক্রমণে আবুল কাশেমের কয়েকজন সহযোদ্ধা আহত হয়েছেন। আহত মুক্তিযোদ্ধাদের ধরাধরি করে পেছনে নিয়ে যাচ্ছেন উদ্ধারকারী সহযোদ্ধারা। পাল্টা আক্রমণের তীব্রতায় মুক্তিযোদ্ধারা কিছুটা বিচলিত। কিন্তু আবুল কাশেম এতে বিচলিত হলেন না। বরং তাঁর ক্রোধ আরও বেড়ে গেল। সঙ্গে থাকা সহযোদ্ধাদের পেছনে ফেলে গুলি করতে করতে একাই এগিয়ে গেলেন সামনে। তাঁর সাহসিকতায় অণুপ্রাণিত হলেন কয়েকজন সহযোদ্ধা। তাঁরাও গুলি করতে করতে এগিয়ে গেলেন সামনে। তাঁদের সম্মিলিত আক্রমণে ভেঙে পড়ার উপক্রম হলো পাকিস্তানিদের এক অংশের প্রতিরক্ষা। এটা দেখে আবুল কাশেমের উৎসাহ আরও বেড়ে গেল। জয়বাংলা ধ্বনি দিয়ে তিনি সহযোদ্ধাদের নিয়ে এগিয়ে গেলেন আরেকটু সামনে। পাকিস্তানি সেনা ও তাদের সহযোগীরা তাঁর রণমূর্তি দেখে হতভম্ব। চরম উত্তেজনাকর এই মুহূর্ত। এমন সময় পাকিস্তানিদের গুলি এসে লাগল আবুল কাশেমের দেহে। রক্তাক্ত অবস্থায় ঢলে পড়লেন মাটিতে। গুরুতর আহত হয়েও তিনি জয়ের আশা ছাড়লেন না। সহযোদ্ধাদের যুদ্ধ চালিয়ে যেতে বলে বললেন, ‘মৃত্যু পর্যন্ত যুদ্ধ চলবে’। সেখানেই মারা যান তিনি।


title: খন্দকার মতিউর রহমান

text: খন্দকার মতিউর রহমান (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।